ހުޅުކޮޅު 12 – Esfiya\n“ކިހާ ހިތްފަސޭހަ މިތަން.. އެ ރަސްފަންނަށް ގޮއްސިއްޔާ ސައްވީސް ގަޑިއިރު ކޮށްޅަން ހުންނަން ޖެހޭނީ.. އިށީންނާނެ ތަންކޮޅެއް ނުލިބޭނެ..” ޒިވާ އޭނާގެ ޕްލޭން ކާމިޔާބު ވުމުން ނިކަން ހެވިލައިފައި ބުންނެވެ. އެކުދިން އެކި ވާހަކަ ތަކުގައި އެތާ ތިބެ ހިނގައި ގަތް އިރުވެސް އެމީހުންނަށް ބަލަހައްޓައިގެން އެޔޮށް ހުރިހާއިރު އެތަނުން ބެންޗެއްގައި މީހަކު އިން ކަމެއް ނޭނގެއެވެ. އަނެއްކާ އެއީ ކީއްކުރާ މީހެއް ބާވައެވެ؟ އޭނާގެ އޮތީ ކޮންބޭނުމެއް ބާވައެވެ؟\nއަމާން ކަމާއިއެކު އެކުދިންނަށް ގެޔާއި ހަމައަށް ފޯރިއެވެ. ގެއަށް ވަދެވުނު ތަނާ ވައިފައި ކަނެކްޓް ވުމުގެ ސަބަބުން ވައިބަރ އިން މެސެޖުތައް ފުލުފުލުން އަންނަން ފެށިއެވެ. އެކި ގުރޫޕް ތަކުން އަންނަ މެސެޖުތަކާއި ބައެއް ރައްޓެހި ކުދިން ކޮށްފަ ހުރި މެސެޖުތަކެވެ. އޭނާ އެ މެސެޖުތައް ކިޔާލުމަށްފަހު އެޔާއި ކުޅެކުޅެ ހުއްޓާ ވައިބަރ އިން ކޮންޓެކްޓްސް އަށް ދެވުނެވެ. އެހިނދު އޭނާއަށް ފެނުނީ ޔައީޝްގެ ނަމުގައި ސޭވް ކޮށްފައި އިން ނަންބަރެވެ. އެއް ފަރާތަކަށް ބަލަހައްޓައިގެން އެކި ޕެޓާންތައް ހުރި އަތްދިގު ޓީޝާޓެއްގައި އޭނާ ހުރި އިރު ނުހަނު ފުރިހަމައެވެ. ވަކި ވަރަކަށް އެ ޓީޝާޓުގެ އަތް އޮޅާލައިފައިވުމުން އަދި މާ ފުރިހަމަ ކަމަށް ދައްކައެވެ. އެ ފޮޓޯ ފެނުނު ތަނާވެސް ޒިވާއަށް ހިނިތުން ވެލެވުނެވެ. ކީއްވެ ކަމެއް ނޭނގެއެވެ. އޭނާގެ ހިތުގައި އެތަކެއް ޝުއޫރުތަކެއް އެހިނދުގައިވެސް އުތުރި އަރައިގަތެވެ. ދެން ޒިވާއަށް ބަލައިލެވުނީ ޔައީޝް އޮންލައިންގައި އިންތޯއެވެ. ޔައީޝް އޮންލައިންގައި އިންތަން ފެނި އޭނާގެ ހިނިތުންވުން ފުންވެގެން ދިޔައެވެ. ނަމަވެސް އޭގެ ދެވަަ ސިކުންތުގައި އެ ހިނިތުންވުން ފޭދިގެން ދިޔައެވެ. އެއީ އެހާ ރަނގަޅު ކަމެއްހެން އޭނާއަށް ހީނުވީއެވެ. އެހެން އިންދާ އޭނަ ސިހުނެވެ. ކޮންމެވެެސް މީހަކު މެސެޖެއް ކުރީއެވެ.\nމައިހާ އާއި އަޔާނީ އަދި ޒިވާ ހިމެނިގެން ތިން ކުދިން ހަދާފައިވި ގުރޫޕަށް އެ ދެކުދިން މިއަދުގެ ފޮޓޯތައް އަޅަން ފެށިއެވެ. ކަންތަކާ ޖެހުނީއޭ ޒިވާގެ ހިތަށް އެރިއެވެ. އެ ދެމީހުން ހިތްފުރޭވަރު ވުމުން ހުއްޓާލައިފިއެވެ. ޒިވާވެސް ދެން އަޅާނުލައި ހުރި ތަނުން ފިޔަވަޅު ގުޑުވާލުމަށްފަހު ގޮސް ކާމޭޒުމަތި ފޯނު ބާއްވާލިއެވެ. އެއަށްފަހު ކަރުހިއްކުން ފިލުވާލުމަށްޓަކައި ފެން ފުޅިއަކާއި ތައްޓެއް ހިފައިގެން އައިސް ކާމޭކައިރީ އިށީނދެލިއެވެ. އޭނާ ދެތިން ފެންތަށި ބޯލުމަށްފަހު ތަށިދޮވެލުމަށްފަހު އެތަނުން ތެދުވެގެން އޭނާގެ މަންމަމެން ކޮޓަރިއާއި ދިމާލަށް މިސްރާބު ޖެހިއެވެ. “މަންމަ ހަމަ އެކަނިތަ؟ ކޮބާ ބައްޕަ؟” ޒިވާ އެ ކޮޓަރިއަށް ވަތް އިރު ނޫރީން ހަމަ އެކަނި ކިންގް ސައިޒްގެ އެނދުގައި ދެފައި ދަމާލައިގެން ހެޑްބޯޑުގައި ބުރަކަށި ޖައްސާލައިގެން އިނީ ފޯނާއި ކުޅޭށެވެ.\n“ހުމްމްމް.. ބައްޕަ ވީ ބިޒްނަސް ގެ ކޮންމެވެސް ކަމަކު މީޓިންގް އަކަށް ގޮއްސަ.. ދެން ޒިވް އަށް އެނގެޔެއްނު ބައްޕަ އެއީ އެއްތާ ދެފައި ހަރުލާ މީހެއް ނޫންކަން..” ނޫރީން އެހެން ބުނެލުމުން ޒިވާ ގާތަށް ހިނި އައެވެ. އެއަށްފަހު ހީހީފައި ގޮސް ނޫރީންމެން އެނދުމަތީގައި ބަނޑުވަތައް ވާ ގޮތަށް އޮށޯވެލުމަށްފަހު ތެފައި ތަޅުވާލަ ތަޅުވާލަ އޮތީ ފޯނާ ކުޅޭށެވެ. “ކޮންތާކަށްތަ ދިޔައީ މިއަދު؟ ކޮން ކުދިންނަކާއި އެކީތަ ދިޔައީ؟” ނޫރީން ފޯނުން ނަޒަރު ވަކި ކޮށްލުމަށްފަހު ޒިވާއަށް ސަމާލުކަން ދިނެވެ. އަދި ސުވާލު ބޮނޑި ބަނދެލިއެވެ. “ރަސްރަނި ބަގީޗާއަށް ދިޔައީ.. ރަސްފަންނު އޮންނާނީ ފުރިފަވިއްޔަ… ދެން ކީއްކުރަން އެތަނަށް ދާންވި..” ތުން ދަމާލާފައި މޫނަށް ވައްތަރެއް ޖައްސާލަމުން ޒިވާ ބުނެލިއެވެ. “މަންމައަށް އިނގޭތަ؟ ޔާނީ އާއި މައި ޒިވް ގާތު ނުވެސް ބުނެ މާލެ އައިސް އެ އުޅެނީ.. ޒިވް މެން ސްކޫލަށޭ ދަނީވެސް.. އިއްޔެ ޒިވްއަށް ގުޅާފަ ބުނި އެބައޮތޯ ސަޕްރައިޒް އެއް.. ދެން މިއަދު ސްކޫލުން ދިމާވީ.. ދިމާވެފަ ބުނީ ސަޕްރައިޒް ކިހިނެއް ހޯ.. ހެހެހެ.. އެމީހުންނާ އެކީ ދިޔައީ މިއަދު..” ޒިވާ މަޖާވެލައިފައި ވާހަކަ ދެއްކިއެވެ. “ޔައީޝްވެސް ދޮގު ހަދައިފަ އައިސް އުޅެނީ.. ދޮންތަވެސް ތުއްތުވެސް ނުބުނެޔެއްނު.. ނަވާރުވެސް ގަދައޭ.. އެކުއްޖާފުޅުވެސް ނުބުނޭ..” ޒިވާ ވާހަކަ ދެއްކި އިރު ނޫރީން ވެސް އޭނާއާއި އެއްބައި ވަމުން ދިޔައެވެ.\n“ދެން ކީއްވެ ޒިވް އެމީހުން ގޮވައިގެން ނައީ؟ ގެއަށް އެކުދިން ގެނައި ނަމައެއްނު ސައިދޭން..” ނޫރީން ޒިވާ ގާތު ޝަކުވާ ކޮށްލިއެވެ. “މަންމާ ހަނދާން ނެތުނިއްޔޭ.. ގުޅަންތަ..” ޒިވާވެސް ދެރަވެލައިފައި ބުނެލިއެވެ. ނަމަވެސް މިހާރު އިރުއޮއްސެން ގާތްވެފައި ވުމުން ދެން ގެންނާނެ ކަމެއް ނެތް ކަމަށް ނޫރީން ބުނެލިއެވެ. ޒިވާވެސް އޭނާގެ މަންމައާއި އެއްކޮށް ސަކަރާތް ޖަހާލާ ހެދުމަށްފަހު ބަންގި ގޮވަން ގާތް ވާތީ އޭނާގެ ކޮޓަރިއަށް ދިޔައެވެ. ޝޯލް ބޭލުމަށްފަހު ހެދުން އަޅުވާ އެތީގައި އަޅުވާލިއެވެ. އެއަށްފަހު ފާޚާނާއަށް އޭނާ ދިޔައީ ވުޟޫ ކޮށްލާށެވެ. ޒިވާ އަށް ފާޚާނާއިން ނިކުމެވުނީ ހަމަ ބަންގިއާއި އެއްކޮށްކަމުން އޭނާ އަވަހަށް ތުވާލިން އަތް ފައިން ފެން ހިއްކާލުމަށްފަހު މުސައްލަ ނަގާ ޤިބްލައަށް ކުރިމަތި ލުމަށްފަހު ނަމާދަށް ތައްޔާރު ވިއެވެ.\nނައިޝަމް އާއި އެކު ޔައީޝްވެސް ދިޔަ ގޮތަށް ގޮސް މަސްޖިދުލް ސުލްތާން މުޙައްމަދު ތަކުރުފާނުލް އަޢުޒަމް އަށް ވަދެގެން ދިޔައީ މަޢްރިބް ނަމާދު ޖަމާޢަތުގައި ކުރުމަށެވެ. އެ ދެމީހުންގެ ނަސީބު ރަނގަޅު ކަމުން އެކަން ވެގެން ދިޔައެވެ.\nދުވަސްތައް ހަލުވިކަމާއިއެކު މާޒީއާއި އެކުވަމުން ދިޔައެވެ. ޒިވާވެސް ކިޔެވުމުގައި ހިތްވަރު ކުރަމުން ދިޔައީ ނަތީއްޖާތައް ރަނގަޅު ކުރަމުންނެވެ. ޔައީޝްވެސް އޭނާގެ ނަތީއްޖާ ރަނގަޅު ކުރުމައްޓަކައި އެތަކެއް މަސައްކަތްތަކެއް ކުރަމުން ދިޔައެވެ. އަޔާނީ އާއި މައިހާވެސް ދިޔައީ ހިތްވަރު ލަމުންނެވެ. އާދައިގެ މަތިން ޒިވާ ކްލާހުގައި އިނީ ވަރަށް ހަމަޖެހިލައިގެންނެވެ. ފިޒިކްސް ގަޑިކަމުން އޭނާ އިނީ ވަރަށް ބޮޑަށް ސަމާލުކަން ދީގެންނެވެ. އެއީ އޭނާ އެންމެ ކިޔަވާ ހިތްވާ މާއްދާއެވެ.\nއޭނައާއި މައިހާ އަދި އަޔާނީ ސައިންސް ކިޔަވާއިކު އެމީހުންނާއި ޚިލާފަށް ޔައީޝްއާއި ޒަޔާން އަދި އަދްޔަން ކިޔެވީ ބިޒްނަސް އެވެ. އިންޓަރވަލް ގަޑި ޖެހުމުން ޒިވާ އަވަސް އަވަހަށް ކްލާހުން ނިކުތެވެ. ކްލާސް ކައިރީ މަޑުކޮށްލުމަށްފަހު ދެފަރާތް ހޯދާލީ އެކުވެރިން ފެނޭތޯއެވެ. އެކުވެރިންނާއި ބައްދަލު ކޮށްލާހިތުން ކޮންމެ ދުވަހެއްގެވެސް އެގަޑީގައި އޭނާ ހުންނަނީ އަވަދިވެފައެވެ.\nއިސާހިތަކު ދެކޮޅުގަ ހުރި ދެ ކްލާހުން ނިކުމެގެން މައިހާ އާއި އަޔާނީ އަންނަ ތަން ފެނުނެވެ. ޒިވާގެ ހިނިތުންވުން ފުޅާވިއެވެ. “ހިނގާ އަވަހަށް.. ވަރަށް ބަނޑުހައި..” އަޔާނީ އޭނާގެ ބަނޑުގައި އަތް ކާއްތާލަމުން މޫނަށް ވައްތަރެއް ޖައްސާލިއެވެ. ކާނެ އެއްޗެހި ނަގައިގެން އައިސް ބެންޗެއްގައި އިށީންދެލީ އުފާވެރި މޫނުތަކާއިއެކުއެވެ. “ޔާނީ ކޮބާތަ މިހާރު ޔާނީގެ ލޯބިވާ އަލްޔަން؟” ހިނިތުން ވެފައި އިނދެ އަނގަޔަށް ލައިލައި އިން އެތިކޮޅުވެސް ތަށީގައި ބާއްވާލީ މައިހާ އޭނާއާއި ކޮށްލި ސުވާލުންނެވެ. ވަގުތުން އޭނާގެ މޫޑު ޚަރާބުވިއެވެ. އޭނާ މިހާރު އެވާހަކަ ދައްކާހިތްވެސް ނުވަނީއެވެ. މައިހާވެސް އޭނާއަށް ބުނެވުނު އެތި އަނބުރާ ގެންދަން ބޭނުންވިއެވެ. ނަމަވެސް ކުރާނީ ކީއްހެއްޔެވެ؟ ފާއިތުވެއްޖެ ވަގުތަކީ އަނބުރާ ލިބޭނެ އެއްޗެއް ނޫނެވެ.\nޒިވާ މައިހާ ގައިގައި ކޮއްޓާލުމަށްފަހު މަޑުމަޑުން ކީއްހޭ ތިކުރީ އަދި ކިހިނެއް ވީހޭ އަހާލިއެވެ. މައިހާ ވެސް ހަމައެކަނި ދެކޮނޑު އަރުވާލީ ނޭނގެއޭ ބުނާ ފަދައަކުންނެވެ. “އައިމް ސޮރީ ބަޓް ކިހިނެތް ވީތަ ޔާނީ؟ އަހަރެމެން ގާތު ޔާނީ ނުބުނާ ވާހަކައެއް އެބައޮތް… ނޫންތަ؟” މައިހާ އަޔާނީ ގާތު އޯގާތެރިކަމާއިއެކު އަހާލިއެވެ. ޒިވާވެސް އަޔާނީގެ އަތްތިލައިގައި އަތް ބާއްވާލީ އަޔާނީ އާއިއެކު އޭނާވެސް ވާކަން އަނގަދިނުމަށެވެ. އަދި ދެލޯ ކުޑަކޮށް މަރާލައިފައި ބޯ ޖަހާލިއެވެ.\n“ހުމްމް.. މި ވާހަކަ އަދި ޔާނީ ނުބުނަން ތި ދެމީހުން ގާތު… ބުނާ ހިތް ނުވީ އަސްލު.. މިހާރު އަލްޔަން އާއި ޔާނިގެ އެއްވެސް ގުޅުމެއް ނޯންނާނެ.. ވަރަށް ރުޅި އާދޭ އޭނާގެ ނަން ބުންޏަސް..” އަޔާނީ ދަތްކުނޑި ވިކާލިއެވެ. އަދި އަނެއްކާވެސް ވާހަކަޔައިގެން ކުރިޔަށް ދިޔައެވެ. “އޭނަ އާއެކީ އުޅޭއިރު ޔާނީ ދެން ވީ އޭނާ ބުނާހާ ގޮތެއް ހަދަން.. އޭނާ ހެދިހާ ގޮތެއް ހެދިގެން ހުންނަން.. އެހެން ވާނެތަ؟ ޔާނީ މިއީ އޭނާ އިނދެގެން އުޅޭ މީހާއެއް ނޫންވިއްޔަ.. އެހެން ނަމަ މައްސަލައެއް ނެތް އެވައްތަރަށް ކަންތައް ކުރަން… ދެން އެހާ ރުޅިގަދަ.. ޔާނީ އަށް ކޮން ޔަގީން ކަމެއް އޮތީ ފަހުންވެސް އޭނާއާއެކީ އުފާވެރި ދިރިއުޅުމެއް އުޅެވޭނެކަމުގެ؟ ދެން ފަހުން ފަހުން އަދި މާ ކަންތައް ބޮޑުވި.. އެހެންވެ ޔާނީއަށް ކެތް ނުކުރެވިގެން ބްރޭކްއަޕް ވީ..” އަޔާނީ މާޔޫސް ކަމާއެކު ކިޔައިދިނެވެ. “ދެން ނުވާނަން އެކަކާވެސް ރައްޓިއްސެއް.. ކީއްކުރާކަށް.. ލޮލުން ފެނި އަތުން ހިފައިފަ މިބުނަނީ.. ޔާނީއަށް ފެނޭ ޒިވް އުޅޭ ގޮތް.. ކިހާ ބޮލަށް ފަސޭހަ… ޔާނީ ދެން ހަމަ މިހެން ހުރެފަ މީހަކާ އިންނާނީ.. އިން ޝާ ﷲ.. އަޚްލާޤް ރަނގަޅު ދީންވެރި ޒުވާނެއް ލިބިއްޖެއްޔާ އިން ޝާ ﷲ އެމީހަކާ އިންނާނީ.. އެކަމަކު، ކިޔަވާ ނިންމާފަ ޖޮބަށް ގޮއްސަ… ހެހެހެ..” އަޔާނީ މަޖާވެލައިފައި ކިޔައިދިނެވެ.\nޒިވާ އާއި މައިހާވެސް އަޔާނީގެ އެވާހަކައިން ހޭން ފެށިއެވެ. “ކާކު މީހަކާ އިންނަނިއްޔޭ؟” އެމީހުން ނިކަން ފޯރީގައި ކޮންމެވެސް ވާހަކައެއް ދައްކަން ފެށުމުން އަނގައެއް ތަޅުވާލާނަމޭ ހިތާ ޔައީޝްވެސް އެތަނަށް ދިޔައެވެ. އަދި އެމީހުންނާއި ނުހަނު ކައިރިވެފައި ވަނިކޮށް “އިންނާނީ” އޭ ބުނެލި އަޑު އިވުނެވެ. “މީހަކު މީހަކާ އިންނާކަށް ނޫޅޭ… މިކިޔަނީ ޔާނީ ދެން މީހަކާ ރައްޓެހި ނުވާނަމޭ.. ސީދާ ކައިވެންޏާ ދިމާލަށޭ ދާނީ ދާން ވީމަ..” އަޔާނީ ހިނި އައިސް ބުނެލިއެވެ.\n“އާން.. އެއިރުވެސް ހީވިއޭ މި އަ.. ޔާ.. ނީ.. ކަން މީހަކާ އިންނަހިތުން ކެތް ނުލަވައިގެން މިއުޅެނީ..” އަޔާނީގެ ނަމުގެ އަކުރުތައް ވަކި ވަކިން ކިޔާލުމަށްފަހު ޖެއްސުމަށް ޔައީޝް ބުނެލިއެވެ. އަޔާނީވެސް ތުން އޫ ކޮށްލިއެވެ. ވާނީވެސް އެހެން ނޫންހެއްޔެވެ؟ ޔައީޝްއަށް މީހަކަށް ޖެއްސުމެއް ނުކޮށްލެވިއްޖެއްޔާ ހަމަ ނޭވާވެސް ނުލެވެއެވެ. “އޭ މިހާރު ހުރެޔޭ އިންނާނެ މީހުން ހޯދާ ބައިވަރު ޕޭޖްތައް.. އެއިން އެއްޗެއްގައި ޖަހާލަނިކޮށް އިންނާނެ މީހަކު ވެދާނެ.. ހާސް ނުވޭ.. މިޒަމާނުގަ ގޮތް ހުސްވެގެން އުޅޭކަށް ނުޖެހޭނެ..” ޔައީޝް އެހެން ބުނެލި އިރު މައިހާ އާއި ޒިވާ ހަމަ ހެނީއެެވެ. އަޔާނީ ދެލޯ ބޮޑުކޮށްލުމަށްފަހު ދަތް ވިކާލީ ނުރުހުން ވެގެންނެވެ. “އަދި މި ދެ އަތުން ނުޖަހައިގެން ދޯ ތި އުޅެނީ؟” އަޔާނީ ރުޅިއައިސްފައި ޔައީޝް އާއި ދިމާލަށް ބުނެލިއެވެ. ޔައީޝްއަށް މީހަކު އެބަ އެއްޗެކޭ ކިޔައޭވެސް ހިތަކަށް ނޭރިއެވެ. އޭނަ ހެވިލައިފައި ހުރީއެވެ.\n“ކިހާ މަޖާ ތި ތިން މީހުން އެއްކޮށް އުޅޭއިރު.. ޒަޔާން މެންވެސް ފޮނިކަމުން ނައި ވިއްޔަ އިތުރަށް ކިޔަވާކަށް.. ފޮނި ބައެއް އެއީ ސަހާދެ..” ޔައިޝް އެތަނުގައި ހުރި ގޮތަށް ހުރެ ޒަޔާން އަށާއި އަދްޔަން އަށް ކުދި ކިޔާލިއެވެ. އޭނާގެ އެންމެ ގާތް އެކުވެރިން ނެތުމުން އޭނާ ވަނީ އަމަށަކު ފޫއްސެއް ނޫނެވެ. ފުރަތަމަ ދެތިން ދުވަހު އޭނާ ހުރީ މޮޔަވާން ގާތް ވެފައެވެ. ފޫހިވާ ވަރުންނެވެ. އެހެން ނުވާންވީ އެއްވެސް ސަބަބެއްނެތެވެ. އޭނާގެ ކްލާހުގައި އުޅޭ ކުދިން އޭނާއާއި ގިނައިން ވާހަކައެއްވެސް ދައްކަނީއެއް ނޫނެވެ. އެހެންކަމުން އޭނާ އިންނަން ޖެހެނީ އަނގައިގައި ތަޅު އަޅުވައިގެންނެވެ.\nއުފާވެރި ވަގުތުކޮޅަކަށްފަހު ހަތަރު މީހުން އެމީހުންގެ ކްލާސްތަކަށް ދާން މިސްރާބު ޖެހިއެވެ. ޒިވާއާއި އެއްކޮށް އޭނާގެ އެންމެ ގާތް ދެ އެކުވެރިންވެސް އިންތަނުން ތެދުވެގެން ކްލާހާ ދިމަލަށް ދާން މިސްރާބު ޖެހިއެވެ. ކެންޓީނުން ނިކުމެ ނިކުމެ ހުއްޓާ ކޮންމެވެސް ކުއްޖަކު ކައުންޓަރ އިން އެނބުރިލީ ގަޑީގައި އޭނާގެ އަތުގައި ހުރި ކާ އެއްޗެހި ޒިވާގެ ޔުނީފޯމުގައި ހޭކުނެވެ. “ސޮރީ.. އައިމް ރިއަލީ ވެރީ ސޮރީ..” އެކުއްޖާ ވަރަށް ދެރަވެލައިފައި ޒިވާގެ ގާތުން މާފަށް އެދުނެވެ. އަދި ޒިވާ އެއީ މައްސަލައެއް ނޫން ކަމަށްބުނެ ފާޚާނާއަށް މިސްރާބު ޖެހިއެވެ. އަޔާނީ އާއި މައިހާ ތިބީ އެކުއްޖާގެ އެ ޢަމަލުން ކުޑަކޮށް ހިތްހަމަ ނުޖެހިފަ ނަމަވެސް ޒިވާގެ ހިތްހެޔޮ ކަމުން އެމީހުންގެ ހިތްވެސް މަޑު ކަފަކޮޅަކަށް ވެގެން ދިޔައީ މަދު ސިކުންތު ކޮޅެއްގެ ތެރޭގައެވެ.\nއެކުއްޖާ ޒިވާމެންނާއި ދިމާލަށް ބަަމުން ބަލަމުން ދިޔައެވެ. ނަމަވެސް ޒިވާމެން ތިބީ އެކުއްޖާއަށް ފުރަގަސް ދީގެން ކަމުން އެކަމެއް އެމީހުންނަކަށް ރޭކާވެސް ނުލައެވެ. ޒިވާމެންނަށް ކްލާހަށް ވަދެވުނީ ހަމަ ކިރިޔާއެވެ. ބެލް ޖެހީ އެމީހުން ކްލާހަށް ވަދެފަ ދެތިން ސިކުންތުވެސް ނުވަނީހެވެ. ފުން ނޭވާއެއް ލަމުން ޒިވާ އޭނާގެ ގޮނޑީގައި ހަމަޖެހިލީ ގާތުގައި އިން ހުދާ އަށް ހިނިތުން ވުމެއް ހަދިޔާ ކޮށްލަމުންނެވެ.\nޔައީޝް އޭނާގެ ގޮނޑީގައި އިނީ ފޫހިވެގެން ގޮސް ހަލާކުވާ ވަރުވެފައެވެ. ދެން އޮތީ ދިވެހި ގަޑިކަމުން އޭނާ މޮޔަވާ ވަރުވިއެވެ. އެ ގަޑި އެއީ އޭނާ އެންމެ ފޫހިވާ ގަޑިއެވެ. ކިޔަވަދޭން އަންނަ އަދުހަމް ސަރ އަންނާނީ ގަޑިއަށް ތައްޔާރު ނުވެއެވެ. ދެން އެކި އަނގަ ތަޅުވާލަ ތަޅުވާލައި ހުރެފަ ގަޑި ނިމުނީމަ ކްލާހުން ގޮސްދާނެއެވެ. ވާހަކަ ދައްކާނީވެސް އެހާ ލަހުންނެވެ. ޔައީޝް އަށް ކަޅި މައްޗަށް ހިންގާލެވުނީ ފޫހިވީވަރުންނެވެ. އޭނާ ބޭނުންނަމަ އެގަޑީގައި ނިދާވެސް ލެވޭނެއެވެ. ނަމަވެސް އެހެން ކުދިން އަޑުގަދަ ކުރާތީ އެކަމެއްވެސް ވާކަށް ނޯވެއެވެ. އެހެން އިންދާ ދިވެހި މުދައްރިސް ކްލާހަށް ވަދެގެން އައި ތަން ޔައީޝް އަށް ފެނުނެވެ. އަދި ސަލާމް ގޮވުމުން ހުރިހާ ކުދިން ވެގެން ސަލާމް ބަލައިގަތެވެ. ޔައީޝްވެސް އޭގައި ބައިވެރިވިއެވެ. އަދުހަމް އައި ގޮތަށް އައިސް ޑެސްކުގެ އަރި މަތީގައި ކުޑަކޮށް އިށީނދެލިއެވެ. ދެން އެ ފަށަނީ ބޮޑޫތަކުރުފާނު ވާހަކައޭ ޔައީޝްގެ ހިތަށް އެރިއެވެ. އެހެންވެ އޭނަ މޭޒުގައި ބޯ އަލާލިއެވެ.\nޔައީޝްއަށް އެގަޑީގެ ފަހުން އެހެން ގަޑިއެއްވެސް ކިޔަވާހިތުން ނުކިޔެވެއެވެ. ނަމަވެސް ޒިވާ ގަޑިތައް ނިންމަމުން ދިޔައީ ފޫހިކަމެއްނެތި ހިތްހަމަ ޖެހިލައިގެންނެވެ. ސެޝަން ނިމި ގެއަށް ދާން ވެގެން ކްލާހުން ނިކުންނަނިކޮށް ޒިވާއަށް މަޑުކޮށްލެވުނީ ސްކޫލުން ކޮންމެވެސް އެނައުންސްމެންޓެއް ގޮވާ އަޑު އިވިގެންނެވެ. މި މަހަކީ ސްކޫލުގެ ސްޕޯޓްސް މަންތް ކަމުން ކުރިއަށް އޮތް ދެހަފްތާގަ އެކި ކުޅިވަރުތައް ފެށިގެން ދާނެ ވާހަކަ ކިއެވެ. އަދި އެކި ކުޅިވަރުތަކުގައި ބައިވެރިވާން އެދޭ ކުދިން ފޯމު ހުށަހެޅުމަށްވެސް ބުންޏެވެ.\nޒިވާވެސް ބާސްކެޓްބޯލްގައި ބައިވެރިވާނަމޭ ހިތާ ކްލާހުން ނިކުތެވެ. އެއިރު މައިހާ އާއި އަޔާނީ ވެސް ދަބަސްތައް އަޅުވަމުން އެދިމާލަށް އަންނަނީއެވެ. “ޔާނީއާ މައި ބައިވެރި ނުވާނަންތަ އެއްޗެއްގަ؟” ޒިވާ އެ ދެކުދިންނަށް ބުނެލިއެވެ. “ނޫން.. ޔާނީ ބައިވެރި ވާނަން.. ޒިވް ބައިވެރި ނުވަންތަ؟” އަޔާނީ ބަދަލުގައި ސުވާލެއް ކޮށްލިއެވެ. ޒިވާ ޖަވާބުދޭން އަނގަ ހުޅުވާލަނިކޮށް މައިހާ އޭނާގެ ޚިޔާލުވެސް ފާޅު ކޮށްލިއެވެ. “ކީއްކުރަން ބައިވެރިވާ އެއްޗެއް.. ނުވާނެ… ދެން އުޅެން ޖެހޭނީ އެހަފްތާ ހޭބޯނާރާ.. ފިލާވަޅުތަކާއި ކުޅިވަރުތަކާ.. މައި އަކަށް ނުވާނެ..” މައިހާ ފޫހިވެފައި މޫނަށް ވައްތަރެއް ޖައްސާލަމުން ބުނެލިއެވެ. “މައި ވެސް… ޔާނީ އާއި ޒިވްވެސް ބައިވެރި ވަމޭ.. ވަރަށް މަޖާ ވާނެ… މައި ވެސް ދެން މިފަހަރު ބައިވެރި ވާން ވީނު.. ޕްލީޒް.. މައި އެކަންޏޭ ބައިވެރި ނުވަނީ.. އަހަރެމެން ދެމީހުންނަށްޓަކައި ބައިވެރިވެބަލަ ދެން.. ޕްލީޒް މައި.. ޕްލީޒް..” ޒިވާ މައިހާ ގާތު އާދޭސް ކުރަން ފެށިއެވެ.\nޒިވާ އާއި އަޔާނީގެ އާދޭހަށް ކެތް ނުކުރެވިގެން މައިހާ އެންމެ ފަހުން ޤަބޫލު ވިއެވެ. އެކަމަކު އޭނާ ޝަރުތެއްގެ މަތިންނޭ ބުނުމުން ޒިވާ އާއި އަޔާނީގެ މޫނުގެ ކުލަ އޮއްސުނެވެ. އަދި އެއީ ކޮން ޝަރުތެއްތޯ ދެމީހުންވެސް އެއްފަހަރާ ސުވާލު ކޮށްލިއެވެ. “އެންމެންވެސް އެކައްޗެއްގަ ބައިވެރިވަނިކޮށް މައި އަށް މައްސަލައެއް ނެތް…” އެހެން ބުނުމުން ދެމީހުންވެސް ހަމަޖެހުމުގެ ނޭވާއެއް ލުމަށްފަހު ކަންތައް ކުރާނީ އެގޮތަށް ކަމަށް ބުންޏެވެ. އަދި ބައިވެރި ވާނޭ ކުޅިވަރަކާއިގެން މަޝްވަރާ ކުރަމުން ސިޑިން ފައިބައިގެން ދިޔައެވެ. “ބާސްކެޓްބޯލް..” އަޔާނީ އާއި ޒިވާއަށް އެއްފަހަރާ ބުނެލެވުނެވެ. ކުޅިވަރު ކަނޑައަޅަން ޖެހުނީ އެދެމީހުންނަށްކަމުން ދެމީހުންނަށްވެސް އެއް ޚިޔާލަކަށް އިއްތިފާގުން ތާއީދު ކުރެވުނެވެ. އެހެން ކަމުން ލަސް ނުކޮށް ސްކޫލް އޮފީހަށް ދިޔައީ ފޯމު ނަގާށެވެ.\n“އަނހަ.. ކޯންޗެއްގަ ތިން މީހުން ބައިވެރި ވަނީ..” އޮފީހަށް ވަންނަށް ދިމާކޮށްލި ތަނާ އެމީހުންނަށް ޔައީޝް އާއި ދިމަވިއެވެ. ޔައީޝްވެސް އެއުޅެނީ އެތަނުން ފޯމެއް ނަގަން ގޮހޭ ޒިވާގެ ހިތަށް އެރިއެވެ. “ބާސްކެޓްބޯލްގަ ބައިވެރިވަނީ އަހަރެމެން.. ޔައީޝް ކޮން އެއްޗެއްގަ؟” ޒިވާ ހެވިލައިފައި ހުރެ ޔައީޝް ގާތު އެހިއެވެ. “ދެން އިނގޭނެއްނު ދޯ ޔައި ފުޓްބޯލް ނޫން އެހެން އެއްޗެއްގަ ބައިވެރި ނުވާނެކަން.. އިނޓަރ ހައުސްކޮށް އޮތީވެސް..” ޔައީޝް އެހެން ބުނެލުމުން ހައުސް މަތިން ޒިވާމެންނަށް ހަނދާން ވީ އަދި ކިރިޔާއެވެ. އެކަކު އަނެކަކަށް އަދި އެމީހުން އެމީހުންގެ ހައިސްތަށްވެސް ނުކިޔައިދެއެވެ. “މައި ކުރެދި..” މައިހާ ހެވިލައިފައި ބުންޏެވެ. “ޔާނީ ނިކަ..” އަޔާނީ ވެސް ބުނެލިއެވެ. އެވަގުތު ޒިވާ އުފަލުންގޮސް އަޔާނީ ގައިގައި ބައްދާލީ މިފަހަރުވެސް އެދެމީހުން އެއް ހައުސް އަކަށް ލައްވާލުމުންނެވެ. ޔައީޝް ބުނި ގޮތުގައި އޭނާވެސް ކުރެދި ހައުސް އެވެ. މައިހާ އުފަލުން ހުރީ އޭނާވެސް ވަކި ބާކި ނުވުމުންނެވެ.\nދުވަސްތައް ފާއިތުވަމުން ދެއެވެ. ޒިވާމެންވެސް އެ ދުވަހު ހަވިރު ބާސްކެޓްބޯލް ޕްރެކްޓިސް އަށް ދާންވެފައި ވުމުން ތިން ކުދިން އެއްކޮށް ސްކޫލަށް މިސްރާބު ޖެހިއެވެ. ސްކޫލުގެ ބާސްކެޓްބޯލް ކޯޓަށް މަޑުވެސް ކޮށްނުލައި އެމީހުން ވަދެގެން ދިޔަ އިރު އަދި އެއްވެސް ކުއްޖަކު ނާދެއެވެ. އެހެން ކަމުން އެމީހުން އެކަނި އަމިއްލައަށް ޕްރެކްޓިސް ކުރަން ފެށިއެވެ. ޒިވާއަކީ ކުޅިވަރަށްވެސް މޮޅު ކުއްޖެއް ކަމުން އޭނާ ދިޔައީ އޭނާއަށް އެނގުނު އެއްޗެއް ވިއްޔާ ދެން ތިބި ދެ ކުދިންވެސް ކިޔައިދެމުންނެވެ. އެގޮތުގައި އިރުކޮޅެއް ވާންދެން އެމީހުން ތިއްބާ ކުދިންތައް އަންނަން ފެށިއެވެ. މިއަދު މިއީ ޓީމް ނަގާ ދުވަސް ކަމުން މިއަދު އެ ތިން ކުދިންވެސް ތިބީ ކުޑަކޮށް ނުތަނަވަސްވެފައެވެ. އެހެން ނަމަވެސް އެކަން ފިލުވާލީ ﷲ މަތިން ހަނދުމަ ކޮށްލަމުންނެވެ.\nހިނދުކޮޅެއްގެ ތެރޭ އެކި ހައުސްތަކުން ކުދިންތައް ބަހާލުމަށްފަހު ފަހަރަކު ޓީމަކުން ކުދިންތައް އަރުވަމުން މެޗުތަކެއް ކުޅެން ފެށިއެވެ. ކުދިން އެހާ ގިނައިން ބާސްކެޓްބޯލްގައި ބައިވެރިވެފައި ނުވި ނަމަވެސް ހައުސްއަކުން ދެޓީމު ނޫނީ އެއްޓީމަށްވުރެ ދެތިން ކުދިން ގިނަކޮށް ތިއްބެވެ. އެހެން ކަމުން އެކަންތައް ދިޔައީ ވަރަށް ވާދަވެރިކޮށެވެ. މައިހާ އާއި އަޔާނީވެސް ތިބީ ނުހަނު ހިތްހަމަ ޖެހިފައެވެ. އެމީހުންގެ އެންމެ ރަނގަޅު ކުޅުން ދައްކާލެވުނީތީއެވެ. ޓީމް ބެހި އިރު ޒިވާ އާއި އަޔާނީ ދިޔައީ ދެޓީމަށް ކަމުން ޒިވާގެ ޓީމު ކުޅުނު އިރު އަޔާނީ އާއި މައިހާވެސް ތިބީ ބަލާށެވެ.\nޒިވާ ކުޅެމުން ދިޔަލެއް މޮޅުކަމުން އެންމެންގެ ތައުރީފުގެ ބަސްތައް އޭނާއަށް އޮހެމުން ދިޔައެވެ. އޭނަގެ ދެ އެކުވެރިންވެސް އެމަންޒަރުތައް ބަލަން ތިބީ އުފާވެފައެވެ. ނަމަވެސް ހަސަދަވެރިކަމުގެ ލޯތައްވެސް އޭނާއާއި ދިމާލަށް އަމާޒުވެފައިވީ މަދެއްކޮށެއް ނޫނެވެ. ޒިވާއަކީ އެއްވެސް ކަމެއްގައި ހިތްވަރު އެލުވާލާ ކުއްޖެއް ނޫންކަމުން އޭނާ އެންމެ ފަހު ވަގުތާ ޖެހެންދެންވެސް ކަށިން ހިތްވަރު ނެރެގެން ކުޅެމުން ދިޔައެވެ. އެއީ މިއަދުގެ އެންމެ ފަހު ޓެސްޓް މެޗު ކަމުން އެކުދިން ނިމުމުން ހުރިހާ ކުދިންވެސް ގެއަށް ދިޔައެވެ. ޒިވާވެސް ދަބަސް ނަގައިގެން މައިހާ އާއި އަޔާނީ އާއިއެކު ބާސްކެޓްބޯލް ކޯޓުން ނިކުމެގެން ގޭޓާއި ދިމާލަށް ދިޔައެވެ.\n“އޭތް..” އެ ތިންކުދިންވެސް ހުއްޓުނީ ފިރިހެން ކުއްޖަކު އެކުދިންނަށް ގޮވާލުމުންނެވެ. ފަހަތަށް އެނބުރިލައި ބަލއިލި އިރު ދުވަމުން އެދިމާލަށް އައީ ޔައީޝް ނޫން ދެވަނަ މީހެއް ނޫނެވެ. “ކޮންކަމަކާ ހާދަ އުފާވެފަ؟” މައިހާ ޔައީޝް ގާތު އަހާލިއެވެ. “އުފާ ނުވާންވީ ކީއްވެ؟ ޔައި ހޮވުނޭ ޓީމް އަށް.. އަނެއް ކޮޅުން އަނެއް އުފާވެރި ޚަބަރު.. ޒަޔާން މި ސްކޫލަށް ޖޮއިން ކޮށްފި.. ދިމާވެސް ނުވޭ ދޯ އަދި ކަލޭމެންނާ.. އިއްޔެ ދިމާ ނުވީމަ ނުބުނެވުނީ.. އޭނަ ޖޮއިން ކުރީމަ ވަރަށް އުފާވެފަ މިހުރީ އަހަރެމެން ޓީމް ހޮވާއިރު އޭނާ ބޭނުންވީ ވަރުން.. އަލްޙަމްދުލިއްލާހް! އޭނަވެސް އަހަރެމެން ހައުސް އޭ.. އުފާ ނުވާނެތަ؟” ޔައީޝް އުފަލުން ގޮސް ހީވަނީ އެހެން ފަދަ ކަމެއް ހެންނެވެ. މަައިހާ އެއްބުމަ އަރުވާލަމުން އެއީ ދެން އެވަރުގެ ކަމެއް ހެއްޔޭ އަހާލިއެވެ. އެހިނދު ޒިވާއަށާއި އަޔާނީ އަށްވެސް ހެވުނީ ޔައީޝްގެ އަނގަ ސަކަރާތް ވީގޮތުންނެވެ. އޭނާ ހަމަ ރަނަގަޅަށްވެސް ކަޑަ ވެއްޖެއެވެ.\n“ދެން އަދްޔަން ނާދޭތަ؟” އަޔާނީ ސުވާލުގެ ނަޒަރަކުން ބަލައިލުމަށްފަހު ޔައީޝް ގާތު އެހެން އަހާލިއެވެ. “ހުމްމް.. ނާދޭ.. ބަޔަކު އޭނާއަށްޓަކައި އުފާކޮށްފާނެތީ ފޮނިކަމުން ނާދޭ.. އޭނާ ހުރި އެގާރަ ބާރަވެސް ނުކިޔަވަން.. އިނގެޔެއްނު ދެން އޭނާގެ ގޮތް.. އެކަމަކު އޭނަގެ ބައްޕާފުޅާ ހެދި ނުހުރެވުނު.. އެންމެ ފަހުން އެހެން ސްކޫލަކަށް ދާ ވާހަކަ ބުނި.. މިތަނަކަށް ނޫން..” ޔައީޝް ފޯރިއާއެކު ވާހަކަ ދައްކަން ހުއްޓާ ސްކޫލު ދޮރުމައްޗަށް ހުއްޓާލި ކަޅުކުލައިގެ ކާރު ފެނުނެވެ. އެ އައީ ޔަންހާ އެވެ. ނައިޝަމް ފުރުމުން މިއަދު ޔައީޝް ބަލާ އެ އައީ ޔަންހާއެވެ. “ޔައި..” އަތުން ހަނާ އަޅާލުމަށްފަހު ޔަންހާ ޔައީޝްއަށް ގޮވާލިއެވެ. ޔައީޝް ކާރު ކައިރިއަށް ދިޔަތަނާ ޒިވާމެން މަތިން ހަނދާންވެގެން އެމީހުން ކައިރީވެސް އަންނާށޭ ބުނަންވެގެން އެވާހަކަ ޔަންހާ ގާތު ބުންޏެވެ.\n“ހެވޭ ނުބުންޏަކަސް.. މި ދަނީއޭ.. ޔައީޝްއަށް ހީވޭތަ ދޮންތަ އައިމަ އަހަރެމެން މިހެން ހިނގައިފަ ގޮސްދާނެހެން؟” ޒިވާ އެމީހުންނާއި އަރާ ހަމަކޮށްފައި ބުނެލިއެވެ. ޔައީޝް ކާރުގެ ކުރީ ދޮރުފަތް ހުޅުވާލިއިރު އެ ސީޓުގައި އިނީ ނަވާރް އެވެ. ގަދަ ނޫކުލައިގެ ވަށް ތިރިއެއް ލައިފައިވި ކަކުލާ ހަމައަށް އަންނަ ވަރުގެ ހެދުމެއް ނަވާރް ލައިގެން ހުއްޓެއެވެ. އަދި ހެދުމާއި ގުޅޭ ގޮތުން ބޮލުގައިވެސް އެކުލައިގެ ބޭންޑެއް އަޅައިފައިވިއެވެ. “ކުވޭގެ ސީޓް މިއަދު ކޮކީ އަށް..” އެހެން ބުނެ ނަވާރް އޭނާގެ ކުދި ކުދި ދަތްތައް ދައްކާލައިފައި ހިނި އައެވެ. “ނޫނޭ.. ކުވޭ ގެ އުނގުގަ ކޮކީ އިންނަން ޖެހޭނީ..” ނަވާރް ނެގުމަށްފަހު ނަވާރް އޭނާގެ އުނގަށް އަރުވަމުން ޔައީޝް ބުނެލިއެވެ. އެވަގުތު ނަވާރް އޭނާގެ ކުޑަކުޑަ އަތުން އޭނާގެ ނޭފަތުގައި ހިފާލިއެވެ. “މަންމި ކޮކީ ނުބޭނުން މިތާ އިންނަން… ކުވޭ އައްޗި..” ނަވާރް އެހެން ބުނުމުން ޔައީޝް އޭނާއަށް އިތުރަށް ޖެއްސުން ކޮށްލިއެވެ.\nއެވަގުތު ޒިވާމެން ފަހަތު ދޮރު ހުޅުވާލުމަށްފަހު ސީޓުގައި އިށީންތަން ފެނިގެން ނަވާރް އަނެއްކާވެސް ވާހަކަ ދައްކަން ފެށިއެވެ. “މަންމީ.. ކޮކީ ތިއްތު ކައިރިއަށް..” ނަވާރް ޔަންހާ ގާތު އާދޭސް ކުރަން ފެށުމުން ޔަންހާ ހެމުން މައްސަލައެއް ނެތޭ ބުނެލިއެވެ. “ހޫން.. ވަރިހަމައޭ.. ކުވޭ އަށް އުނދަގޫ ނުކޮށް އަވަހަށް ދޭ..” ޔައީޝް ކާރުގެ ދޮރު ހުޅުވާލުމަށްފަހު ޒިވާ އަތަށް ނަވާރް ދިނެވެ. އެވަގުތު އެންމެންވެސް ހީލިއެވެ.\nއުފާވެރި ދަތުރަކަށްފަހު އެންމެންނަށްވެސް އަމާންކަމާއިއެކު ގެއަށްް ދެވުނެވެ. “ޒިވް ކޮބާ ކިހިނެތް ވީ މިއަދު؟ ރަނގަޅަށް ކުޅެވުނުތަ؟” ޒިވާ ގެއަށް ވަދެގެން އައި ތަން ފެނި ނޫރީން ޓީވީއިން ނަޒަރު ވަކިކޮށްލުމަށްފަހު ޒިވާއަށް ބަލަަހައްޓައިގެން ހުރެ ބުނެލިއެވެ. ޒިވާ އައި ގޮތަށް އައިސް ސޯފާގައި އިށީނދެލިއެވެ. ވަރުބަލި ވެގެންނެވެ. ކާރުގައި އައި ނަމަވެސް އަދިވެސް ވަރުބަލި ނުފިލާތީއެވެ. “އާހް.. މަންމާ ހާދަ ވަރުބައްޔޭ.. ހުމްމް.. މިއަދު އަދި ޓީމް ނުހޮވާ.. މާދަން ސްކޫލަށް ދިޔައީމަ އަންގާލާނަމޯ ބުނީ ކޯޗް.. ދެން ޒިވް އަކަށް ނޭނގެ ރަނގަޅަށް ކަމެއް ކުޅޭވުނީ.. ޒިވް ހިތުން ޒިވް ހިތްހަމަ ޖެހޭ ވަރަށް ކުޅެވިއްޖެ… ދެން ބަލަން ތިބި މީހުންނަށް އެނގޭނީ އެމީހުންނަށް ފެންނަ ގޮތެއް..” ޒިވާ އެހެން ބުނީވެސް މައި ނޭވާ ލަމުންނެވެ. ދެބަހުން އެއް ބަހުން ހުއްޓަމުންނެވެ. އެއީ އޭނާގެ މަންމައަށް ވެފައި ހުރި ވަރުބަލި ދެއްކުމަށްޓަކައި ޖައްސާލި މޮޅު އެކްޓެެވެ.\nނުރީންވެސް ހެމުން ހެމުން “ސާބަހޭ” އޭ ބުނެ ބަދިގެއަށް ވަނީ ޒިވާއަށް ލުނބޯހުތު ފަނިތައްޓެއް ގިރައިދޭށެވެ. “އަން.. މީ ބޮއެބަލަ ދެންވެސް.. މީހާ ތިއޮތީ ވަރުބަލިވެގެން ގޮސް ގުޑިނުލެވޭ ވަރުވެފައެއްނު.. ދެންވެސް އަވަހަށް ދޭ މި ބޮއެގެން ފެންވަރައިގެން އަންނަން..” ނޫރީން ފަނިތަށި ޒިވާއަށް ދިއްކޮށްލަމުން ބުނެލިއެވެ.\nއާ ދުވަހަކަށް އިރު ފެނުން ތޮޅެލުމާއިއެކު ޒިވާވެސް ސްކޫލަށް ދާން ތައްޔާރުވެގެން ކޮޓަރިން ނިކުތެވެ. އޭނާއަށް ހައިރާންކަން ލިބުނީ ގޭތެރެއިން ޒައިފް ފެނުމުންނެވެ. ވާނީވެސް އެހެން ނޫންހެއްޔެވެ؟ މާލޭގައި އުޅޭތާ މިހާރު ދުވަސްގަނޑެއް ވީއިރުވެސް ބައްޕަ ފެންނަނީ ހާހަކުން ފަހަރަކުއެވެ. “ހިނގާ މިއަދު ބައްޕަ އާއި އެކީ ކާރުގަ ދާން… ޓެކްސީގަ ދާނެކަމެއް ނެތެއްނު ބައްޕަ ހުއްޓަކާ..” ޒައިފް ހިނިތުން ވެލައިފައި އެހެން ބުނުމުން ޒިވާވެސް ބޯ ޖަހާލިއެވެ. ސައިބޮއެގެން އަވަހަށް ދަބަސް ކޮނޑުގައި އަޅުވާލަމުން ޒިވާ އޭނާގެ ބައްޕަގެ ފަހަތުން ގެއިން ނިކުތެވެ. ޒައިފް ހުރީ އަޅިކުލައިގެ ގަމީހެއް ލައިފައި ކަޅު ކުލައިގެ ފަޓުލޫނެއްގައެވެ. އަދި ބެގީކޮށްލައިފައި ޓައީ އަޅައިފައި ވުމުން ވަރަށް ރަސްމީ ވައްތަރު ޖަހައެވެ. އޭނާގެ ބޯ އެއްފަރާތަކަށް ސްޓައިލް ކޮށްފައިވީގޮތުން އުމުރުން ސާޅީސް އަހަރު ވީއިރުވެސް ޒުވާންކަން ފާނޑުނުވާ ފަދައެވެ.\n“މަންމަ ބުނި ދަރިފުޅު ބާސްކެޓްބޯލްގަ ބައިވެރިވެގެން އުޅޭ ވާހަކަ.. ކިހިނެއް ކުރިޔަށް ދަނީ؟” ކާރުގައި އިނދެ ޒައިފް ހިނިތުންވެލައިފައި ޒިވާ އަށް ސުވާލު ކޮށްލިއެވެ. އޭނާ އުޅެން ޖެހިފައިވާ ގޮތުން ދަރިފުޅުގެ ހާލެއްވެސް ބަލައިލެވެނީ ހާލަކުން ފަހަރަކުއެވެ. “ލައްބަ.. ހަމަ ބަރާބަރު.. މިއަދު އިނގޭނި ހޮވުނު ކުދިން.. އެހެންވެ ނާވަސް ވަނީ..” ޒިވާ ވެސް ހިނިތުން ވެލައިފައި އިޙްތިރާމާއިއެކު އޭނާގެ ބައްޕައަށް ބުނެލިއެވެ. “ކީއްކުރަން ނާވަސް ވާންވީ؟ ﷲ މަތިން ހަނދުމަ ކުރޭ… އެކަލާނގެ ފަރާތުން އުންމީދު ކަނޑާލާކަށް ނުވާނެ.. އުންމީދުގެ ހުޅުކޮޅު ނިންވާލަކަށް ނުވާނެ އެއްގޮތަކަށްވެސް.. އިނގޭ ދަރިފުޅާ..” ޒައިފް ނިކަން ލޯތްބާއިއެކު އޭނާގެ ހުރި ހަމައެކަނި ދަރިފުޅަށް ވިސްނައިދިނެވެ. ޒައިފް އެހެން ބުނުމުން ޒިވާވެސް ހިނިތުން ވެލަމުން ބޯ ޖަހާލިއެވެ.\nސްކޫލަށް އާދެވުމުން ޒިވާ އޭނާގެ ބައްޕަ ގާތު ދަނީކަމަށް ބުނެ ހިނިތުން ވެލައިގެން ހުރެ ކާރުން ފައިބައިގެން ދިޔައީ ދެން ވާނީ ކިހިނެއް ކަމާމެދު ކުޑަކޮށްވެސް ވިސްނާލުމެއް ނެތިއެވެ. ޒައިފްވެސް ހިނިތުންވެފައި ކާރުގައި އިރުކޮޅެއް ވާންދެން އޭނާގެ ލޯބިވާ ދަރިފުޅު ދިޔަ ތަން ބަލަން އިނެވެ. އެއަށްފަހު އަތުކުރީ ގަޑިއަށް ބަލާލުމަށްފަހު އޭނާގެ ކަޅުކުލައިގެ ކާރު ސްޓާޓް ކޮށްލައިފައި އެތަނުން ދިޔައެވެ.\nme dhw first yeyy vv reethi\nyess.. unique dear first.. 🙂\nMa Sha Allah.. V reethi waahaka eh mee\njazakillah khairan Shaai dear.. 🙂 vrh ufaavehje thihen bunelyma.. 🙂\nOh yes…..up vy…….maasha allah mi part ves ham super…..maasha allah…maai allah thi kuraa bura massakathu gai barakaai lahvaashi…..aameen\ndear….wen is nxt prt???\nhehe.. yess.. up vehje dhw dear.. 🙂 jazakillah khairan dear.. 🙂 vrh ufaavehje dear thihaa supportive v ma.. 🙂 aameen.. maaiyy allah thibaage faafa fussavaa thibaa ah heyo rahmaiyy lavvaashi… aameen.. 🙂\nalhey dear. noor dhnme comment fonuvaali iru adhi thi comment mathin handhaan nethuny.. hehe.. miadhu in sha allah, noor balaanan nxt episode up kohdheveytho.. 🙂\nMasha Allah vvv reethi….\njazakillah khairan Shiman dear.. 🙂\nVvvvvvvv nice ………….. Noor sis.. I m waiting for next…… plx…..a as koh dheebala……..no or sis\njazakillah khairan ira dear.. 🙂 aww.. keep waiting dear.. alhey dear.. hama mi ready vany in sha allah, nxt bai up koh dheveytho.. ingey ira sis.. 🙂\njazakillah khairan Faathimath dear.. 🙂\nVarah reethi. Next part avas kohdheeba\njazakillah khairan Malaak dear.. 🙂 dear, noor hama avas kohdheveytho mi try kurany ingey.. 🙂\nheyyy noor dear..this story is awesome dear hama varah reethi ingey…waiting for the next part keep it up girl\njazakillah khairan suty dear.. 🙂\nHey noor.. This part hama perfect. Adhi kiriyaa mi kiyuni.. ???vvv reeethi I luv it ??????????\njazakillah khairan Maya.. 🙂 it’s ok dear.. 🙂 jazakillah khairan dear.. 🙂\nހިތާމަ އެހެނިހެން June 20, 2019\nހަތަރު އުދަރެސް (3)\nލޯބި July 11, 2015


Magubool vamun anna Fuvahmulakuge chakagandu! | Mihaaru\nރިޕޯޓް / ފުވައްމުލައް\nމަގުބޫލުވަމުން އަންނަ ފުވައްމުލަކުގެ ޗަކަގަނޑު!\nކޮޑަކިޅީގައި ޒުވާނުންތަކެއް މަޑުކޮށްލައިގެން-- ފޮޓޯ: ތުނޑިޑޮޓްކޮމް\n12 އޯގަސްޓް 2017 - 09:05\nޏ. ފުވައްމުލަކުގެ އެންމެ ހިތްގައިމު އެއް ތަނަކީ އެރަށުގެ ބިޔަ ތުނޑި އެވެ. އަދި ބޮޑު ދެ ކުޅީގެ ސަބަބުން ވެސް ރަށުގެ ގުދުރަތީ ރީތިކަން އިތުރުކޮށްދެ އެވެ. އެކަމަކު މިހާރަކަށް އައިސް ފުވައްމުލަކާ ގުޅޭ ގޮތުން އެންމެ ގިނައިން އިވެނީ އެ ރަށުގައި އޮންނަ ކިސަޑުގަނޑު އެރި، އެ ނަގާ މަޖަލުގެ ވާހަކަ އެވެ.\nމި ސަކަރާތުގެ ފޮޓޯތައް ވެސް ވަރަށް ގިނައިން މިހާރު ސޯޝަލް މީޑިއާއިން ފެނެ އެވެ.\nފުވައްމުލަކު ބަންޑާރަކިޅި އާއި ދަޑިމަގި ކިޅިއާ ޖެހިގެން އޮންނަ މި ޗަކަގަނޑު ނުވަތަ "ކޮޑަކިޅި" އަށް މީގެ ކުރިން ފުވައްމުލަކު މީހުން މާ ގިނައެއްކޮށް އެރިއެއް ނޫޅެ އެވެ. އެތަނަށް މީހުން ގިނައިން އެރެން ފެށިތާ ވާނީ ގާތްގަނޑަކަށް ތިން ވަަރަކަށް އަހަރެވެ. އެކަމަކު މިހާރު އެއީ ފުވައްމުލަކުގެ އެންމެ މަޝްހޫރު އެއް ތަނެވެ.\nފުވައްމުލަކު ކޮޑަކިޅީގައި ބަޔަކު މަޖާކުރަނީ: ސިއްހީ ފައިދާތަކެއް ވެސް ހުރެދާނެ-- ފޮޓޯ: ތުނޑިޑޮޓްކޮމް\nމިއީ ބޮޑު "ޗަކަގަނޑެކޭ" ބުނުމުން، ބައެއް މީހުން މާގަޔާ ނުވެދާނެ އެވެ. އަދި އެތަން ފުންވުމާއި އޮންނަ ކުލައިން ޖެހިލުން ވެސް ވެދާނެ އެވެ. އެކަމަކު މިއީ، ފުވައްމުލަކަށް ހިނގައްޖެ ނަމަ ތަޖުރިބާ ކޮށްލަން ޖެހޭ ކަމަކަށް މިހާރު އޮންނަނީ ވެފަ އެވެ.\n"މި ރަށަށް ޒިޔާރަތް ކުރާ މީހުން މިހާރު ކޮންމެހެން ވެސް އެތަނަށް އެބަ ދާން ޖެހޭ. މި ރަށުގެ މީހުން ވެސް ވަރަށް ގިނައިން ދޭ އެތަނަށް. ވަރަށް މަޖާކަމަކަށް ވަނީ،" ފުވައްމުލަކު ސިޓީ ކައުންސިލްގެ ޑެޕިއުޓީ މޭޔަރު މުހައްމަދު ލިރާރު ވިދާޅުވި އެވެ.\nފުވައްމުލަކުގެ ދެ ކުޅިއާ ޖެހިގެން މި ޗަކަގަނޑު އޮތް ނަމަވެސް ގިނަ މީހުން ގޮސް އުޅެނީ ބަންޑާރަކިޅި ކައިރީ އޮންނަ ތަނަށެވެ. ގާތްގަނޑަކަށް 50 ފޫޓުގެ ކޮޑަކިޅީގެ ބައެއް ތަންތަނުގެ ފުންމިނުގައި ހަ ފޫޓު ހުންނައިރު އެހެން ހިސާބުތަކުގައި އާއްމު މީހެއްގެ އިސްކޮޅު ޖެހެ އެވެ.\nކޮޑަކިޅީގެ މަތިން ނަސްރުﷲ އަދުނާން (ނައްޓު) ނަގާފައިވާ ފޮޓޯއެއް\nފުވައްމުލަކަށް ޒިޔާރަތް ކުރާ މީހުންނާއި އެ ރަށުގެ މީހުން ކޮޑަކިޅިއަށް އެރެން ދަނީ، މޫދަށް އެރެން ދާހެން، އެކަމަށް ތައްޔާރުވެގެންނެވެ. ކުޑަކުދިން ގޮވައިގެން ދާ ނަމަ، އެ ކުދިން ގެނބުނަ ނުދިނުމަށް ބައެއް މީހުން ލައިފްޖެކެޓް ފަދަ އެއްޗެހި ވެސް ބޭނުން ކުރެ އެވެ.\nއެކަމަކު އެތަނަށް އާންމުކޮށް ދާ ހުސެން ނާސިހު ބުނި ގޮތުގައި ޗަކަގަނޑަށް ގެނބުމަކީ ވަރަށް ނާދިރު ކަމެކެވެ.\n"ޗަކަވީމައި އެތަނުގައި މީހާ ހުންނަނީ ހިފެހެއްޓިފައި. ބައެއް ތަންތަނުގައި ނުވެސް ފެތޭނެ. އެކަމަކު ފެން ގިނަ ތަންތަނުގައި ގެނބިދާނެ ކަމަށް ބަލައިގެން އުޅުން މުހިއްމު،" އޭނާ ބުންޏެވެ.\nބައެއް މީހުން އެތަނަށް ދަނީ ޗަކަގަނޑަށް އެރިލައިގެން އޮންނާށެވެ. އަނެއް ބައި މީހުން އެތަނަށް ފުންމައި، އެކަކު އަނެކަކު ގަޔަށް ޗަކަ އުކައި ސަކަރާތް ޖަހަ އެވެ. މިއީ ރަށަކަށް ގޮސް، ތަޖުރިބާކޮށްލަން ތަފާތު މަޖާ ކަމެއްކަން އެންމެން ވެސް ގަބޫލުކުރެ އެވެ.\nފުވައްމުލަކު ކޮޑަކިޅިއަށް ބަޔަކު އެރެނީ-- ފޮޓޯ: ހުސެން ނާސިހު\nގިނަ މީހުން ގަބޫލުކުރާ ގޮތުގައި އެތަނުގައި އެހެން އޮތުމުން ހަށިގަނޑަށް އާދަޔާހިލާފު އަރާމެއް ވެ އެވެ. އަދި ހަންގަނޑުގެ ކުލަ އަލިވާ ކަމަށް ވެސް މީހުން ބުނެ އެވެ.\n"އަޅުގަނޑު އެތަނަށް އެރެފިއްޔާ ހަންގަނޑު ވަރަށް މަޑުކޮށް ހުންނަނީ. މީހުން ބުނޭ ދޮންވެއޭ ވެސް. އެކަމަކު ނޭނގެ ހަގީގަތެއް،" އޭނާ ބުންޏެވެ.\nއެ ޗަކަގަނޑާ ބެހޭ ގޮތުން މިހާތަނަށް ދިރާސާއެއް ކޮށްފައެއް ނުވެ އެވެ.\nލިރާރު ވިދާޅުވީ ކަމާ ބެހޭ އިދާރާތަކާ ގުޅިގެން އެތަނުގެ ދިރާސާއެއް ހަދައި، އެއީ މީހުން އެރި އުޅުމަށް ކިހާ ރައްކާތެރި ތަނެއްތޯ ބެލުމުގެ މަޝްވަރާތައް ކުރި ކަމަށެވެ. އެކަމަކު އެ މަސައްކަތް މިހާރު ކުރިއަށް ދާ ކަމެއް ނުވަތަ ހުއްޓިފައި އޮތީ ކަމެއް އޭނާ ވިދާޅެއް ނުވެ އެވެ.\nފުވައްމުލަކު ކޮޑަކިޅިއަށް ޒުވާނުންތަކެއް ފުންމަނީ: މިތަނަށް ގިނަ ބަޔަކު މިހާރު ދޭ-- ފޮޓޯ: ތުނޑިޑޮޓްކޮމް\nޗަކަ ފެންގަނޑަށް އެރުމަކީ ބައެއް ގައުމުތަކުގައި އާއްމުކޮށް މީހުން ކޮށް އުޅޭ ކަމަކަށް ވާއިރު، ބައެއް ސްޕާތަކުގައި ވެސް "މަޑް ބާތު" ހުރެ އެވެ. އެއިން ސިއްހަތަށް ލިބޭ ފައިދާތައް ވެސް ގިނަ އެވެ.\nއެކަމާ ގުޅޭ ގޮތުން ހަދާފައިވާ ބައެއް ދިރާސާތަކުން އެނގޭ ގޮތުގައި ޗަކަގަނޑަށް އެރި އޮތުމުން، އޭގައި ހުންނަ ގުދުރަތީ މިނަރަލްސްގެ ސަބަބުން ތަދާއި ގައިގެ ރިހުމުން ދުރުކޮށްދެ އެވެ. އަދި ހަންގަނޑަށް ވެސް އޭގެ ފައިދާ ކުރާ ކަމަށް ދިރާސާތަކުގައި ބުނެ އެވެ.\nފުވައްމުލަކު ކޮޑަކިޅިއަށް މީހަކު އެރިގެން-- ފޮޓޯ: ހުސެން ނާސިހު\nމި ފަދަ "މަޑް ބާތު" ފަރުވާ ވެސް ބައެއް ގައުމުތަކުގައި ވަރަށް މަޝްހޫރެވެ.\nފަހަރެއްގައި ކުރިއަށް އޮތީ ސިއްހީ ގޮތުން ލިބޭ ފައިދާތައް އެތަނުން ހޯދުން ކަމަށް ވެދާނެ އެވެ. ޔަގީނުން ވެސް މިއީ ތަޖުރިބާކޮށްލަން މަޖާކަމަކަށް ވާނެ އެވެ.\nފުވައްމުލައް ބަންޑާރަ ކިޅި\n59 ކޮމެންޓް, 230 ރިއެކްޝަންސް\nމި ސަރުކާރުގެ ނިމުން މަދު ދުވަސްކޮޅަކަށް ވެފައިވާއިރު، މާލޭގައި “އާޓިފިޝަލް ޗަކަގަނޑެއް” ނަހަދައި ކަމަކުނުދާނެ. ހައުސިންގ މިނިސްޓަރު ނިކަން އަވަހަށް، ތޮއްޖެހިފައިނުވާ މާލޭގައި ނިކަން މިކަހަލަ ޗަކަގަޑެއް ޒުވާނުންނަށް ހަދާދީބަލަ.\nމި މާލެ ދޫކޮށްލާފަ ރާއްޖެތެރޭ މީހުން ދާންވީ ތަނަކީ ތިއީ، ރަށްރަށުގައި ތިވަރު މަޖާނަގާ ކަންތައްތައް އޮއްވާ މާލޭގަ ގޭންގު ހަދާ ޕާޓޭ ހެދިގެން މިތަން ތޮއްޖައްސަން އަންނާނެކަމެއްނެތް. ބަލާ ތިއޮތް ކޮންމެވެސް ވައިނުޖެހޭ ކަންމައްޗެއްގަވެސް ހުސް ރާއްޖެތެރޭ ކުދިން.\nފުވައްމުލަކު ކޮޑަކިޅި އަކީ ފުވައްމުލަކު ރައްޔިތުންނާއި އެރަށަށް ޒިޔާރަށް ކުރާ މީހުންގެ މެދުގައި ޒަމާނުއްސުރެ މަގްބޫލުތަނެއް\nފުރަތަމަ ތިތަން ރައްކާތެރި ތަނަކައް ހަދާ. ނޫނީ ގެންބިދާނެ\nދަގަނޑު ހޮޅި ބޭނުންކޮށްގެން ކައިރި ކައިޜީ ސަޕޯޓްތަކެއް ޖެހުން މުހިއްމު. އަކުނިވަޔަށް ދަމައި އަދި ތަންކޮޅެއް މީހުން މަދުން ގޮސް އުޅޭއިރު ދިމާވެދާނެ ހާދިސާޔަކުން ސަލާމަތް ވުމަށް މުހިއްމު ފިވަޅަކަށް ވެދާނެ\nއެހެންވީމާ ޒުވާނުންނަށް ކަމުދަނީ ގޮޑުތަކާއި ހަޑީ މުޑުދާރުހާ ކަމެއް ދޯ؟ މާކުރީންވެސް އަހަންނަށް ހީވަމުން އައި ހީވުމެއް ޔަގީންވީ. ބޯގޯސް!!!!!!\nތިޔައް ވުރެއް ރަންގަޅު ކަމެއް ދެންނެތީ ދޯ ކުރަން ؟\nޗަކަގަނޑަށް އެރުމަކީ ރަނގަޅުކަމެއް. ޗަކަގަނޑު ނަޖިސްނުކޮށް ގެންގުޅުމަކީ ފުވައްމުލަކަށް އިޖުތިމާޢީ ގޮތުންނާއި އިޤްތިޞާދީގޮތުންވެސް ލިބޭނެ ކުރިއެރުމެއް ކަމުގައި ހެދިދާނެ! ޒަމާނާ އެއްގޮތަށް ބެލެހެއްޓުމަށް ނަސޭހަތްތެރިވަން!\nީބަޔަކު ގެނބިގެން މަރުވީމާ ހޭ އަރާނީ\nވަށައިގެން މާސިންގާ ކަނޑު ދެން ޗަކަ ކީއްކުރަން ގުއި ޖަނގުށަނަކަށް އެރުނަސް އާކޭ


Adheebu Anburaa Jalah Gen Gosfi\nކުރީގެ ނާއިބު ރައީސް އަޙްމަދު އަދީބު ޢަބްދުލްޣަފޫރުގެ މައްޗަށް ކޮށްފައިވާ 33 އަހަރުގެ ޖަލު ހުކުމް ތަންފީޒުކުރުމަށް އަނބުރާ ޖަލަށް ގެންގޮސްފިއެވެ.\nއަނބުރާ ޖަލަށް ގެންދިއުމަށްޓަކައި އަދީބް ދިރިއުޅުއްވާ ގެކޮޅަށް ކަރެކްޝަނަލް ސަރވިސްގެ ބޭފުޅުންނާއި ފުލުހުން ވަޑައިގެން އަދީބު ގެންގޮސްފައިވަނީ އޭނާގެ މައްޗަށް އިއްވާފައިވާ ޖަލު ހުކުމް ތަންފީޒުކުރުން ކުރިއަށްދާނެކަމަށް ހޯމް މިނިސްޓަރ މިއަދު ވިދާޅުވެފައި ވަނިކޮށެވެ. ފުލުހުންގެ ސެކިއުރިޓީއާ އެކު އަދީބު ގެންދިޔައީ ކަރެކްޝަނަލް ސަރވިސްގެ ވެހިކަލެއްގައެވެ.\nއަދީބު ކަރެކްޝަނަލް ސާރވިސްގެ ބެލުމުގެ ދަށަށް ގެންދިއުމާއި ގުޅިގެން އަދީބުގެ ވަރަށް އަރިސް ބޭފުޅެއްގެ ގޮތުގައި ހުންނެވި އަދި އަލަށް އުފެއްދި ސިޔާސީ ޕާޓީއެއްކަމަށްވާ އެމްޓީޑީގެ ނާއިބު ރައީސްކަން ކުރައްވާ ވެލިދޫ ދާއިރާގެ މެންބަރު ޢަބްދުﷲ ޔާމީން ރަޝީދު މީޑިއާއަށް ވިދާޅުވީ، އަދީބުގެ ބޭސްފަރުވާއަށްޓަކައި ގޭބަންދަށް ބަދަލުކޮށްފައި ވީނަމަވެސް އަދިވެސް ބޭސްފަރުވާ ނުނިމޭކަމަށެވެ. އަދި އަދީބުގެ ސިއްހީ ހާލަތު ރަނގަޅު ނޫންކަމަށްވެސް ޔާމީން ވިދާޅުވިއެވެ. އޭނާ ވަނީ އަދީބު ވަގުތުން ދޫކޮށްލުމަށް ހޯމް މިނިސްޓަރަށާއި ސަރުކާރަށް ގޮވާލައްވާފައެވެ.\n“ވަޑައިގެންނެވި ކަރެކްޝަންގެ ބޭފުޅުންނާ އަޅުގަނޑުމެން، އެމްޓީޑީގެ ރައީސް އަދީބު ސުވާލު ކުރެއްވި، ކިހިނެތްތޯއޭ މެޑިކަލް އެބަ އޮތެއް ނޫންތޯއޭ, އަދި މުއްދަތު ހަމަނުވާކަމަށް ވިދާޅުވީމަ ވިދާޅުވީ، ތިމަންނާ މެންނަށް މަތިން އަންގަވާފައޭ އޮތީ ގެންދަން ދެން އެހެން ވީމަ އިތުރަކަށް އިތުރު ތަފްސީލެއް އެބޭފުޅުން ނުދެއްވާ” ޔާމީން ވިދާޅުވިއެވެ.\nޔާމީން މިހެން ވިދާޅުވެފައިވާއިރު، އަދީބުގެ ސިއްޙީ ޙަލާތު ހުރިގޮތުން ވަގުތީ ގޮތުން ގޭބަންދަށް ބަދަލުކޮށްފައިވަނީ ޑޮކްޓަރު ދެއްވާފައިވާ ލަފައާއި ލިޔެކިއުމާ އެއްގޮތަށް ކަމަށް ހޯމް މިނިސްޓަރ ވަނީ މިއަދު ވިދާޅުވެފައެވެ. މިނިސްޓަރ ވިދާޅުވީ، މޯލްޑިވްސް ކަރެކްޝަނަލް ސާވިސްގެ ބެލުމުގެދަށުން އަދީބުގެ ޙުކުމްތައް ތަންފީޒުކުރުމުގެ ކަންތައްތައް ބަލަހައްޓަމުންދާނެ ކަމަށެވެ.\nސިއްހީ ހާލަތު ހުރިގޮތުން ގޭބަންދަށް ބަދަލުކުރި އަދީބު ވަނީ ގޭބަންދުގައި ހުންނަވައިގެން ސިޔާސީ ބައެއް މަސައްކަތް ފަށްޓަވާފައެވެ.\nއެގޮތުން އަލަށް އުފެއްދި މޯލްޑިވްސް ތަރޑްވޭ ޑިމޮކްރޭޓްސް އަކީ އަދީބު އިސްވެ ހުންނަވައިގެން އުފެއްދެވި ޕާޓީއެކެވެ. އެޕާޓިއަށް އެންމެ ފުރަތަމަ ސޮއިކުރެއްވީވެސް އަދީބެވެ. އަދި އެޕާޓިގެ ރައީސްގެ މަޤާމަށް އެޕާޓީގެ ކައުންސިލުން ވަނީ އަދީބު ޢައްޔަންކޮށްފައެވެ. ނަމަވެސް އިލެކްޝަންސް ކޮމިޝަނުން ވަނީ ޖަލު ހުކުމެއް ތަންފީޒްކުރަމުންދާ ޤައިދީއަކަށް ސިޔާސީ ޕާޓިއެއްގެ އެއްވެސް މަޤާމެއް ނުފުރެއްވޭނެކަމަށް ވިދާޅުވެފައެވެ.\nކުރީގެ ނާއިބު ރައީސް އަޙްމަދު އަދީބު 33 އަހަރުގެ ޖަލު ހުކުމެއް އިއްވާފައިވަނީ، އެމްއެމްޕީއާރުސީގެ ބޮޑު ކޮރަޕްޝަނާގުޅޭ ބައެއް މައްސަލަތަކާއި ރިޔާސީ ލޯންޗުކޮޅު ފިނިފެންމާގައި އެއްޗެއް ގޮއްވާލި މައްސަލަ ސާބިތުވުމާއި ގުޅިގެންނެވެ. ވަކިވަކިން ކޮށްފައިވާ މިޙުކުމްތައް ތަންފީޒު ކުރުމުގައި އަދީބުވަނީ މިހާތަނަށް ތިން އަހަރަށް ވުރެ ގިނަ ދުވަސް ހޭދަކުރައްވާފައެވެ.\nކޮރޯނާ ވައިރަސް އެންމެ ގަދައަށް ފެތުރި، ބަންދުކޮށްފައި އޮތް ޗައިނާގެ ވޫހާން ސިޓީގައި ތިބި ހަތް ދިވެހިން އިންޑިއާގެ ...


Kayban ah Australia ge visa hamajahsai dhinumah dhivehi sarukaarun edhijje\nކައިބާންއަށް އޮސްޓްރޭލިއާގެ ވިސާ ދިނުމަށް ދިވެހި ސަރުކާރުން އެދިއްޖެ\nކައިބާން ޖަމްޝާދު --\nވިސާގެ މައްސަލައެއްގައި އޮސްޓްރޭލިއާއިން ޑީޕޯޓް ކޮށްލަން ކަނޑައެޅި ތިން އަހަރުގެ ދިވެހި ފިރިހެން ކުއްޖާ، ކައިބާން ޖަމްޝާދަށް ވިސާ ހަމަޖައްސައިދިނުމަށް ދިވެހި ސަރުކާރުން އެދިއްޖެ އެވެ.\nސަރުކާރުގެ ފަރާތުން މިގޮތަށް އެދިވަޑައިގެންނެވީ ފޮރިން މިނިސްޓަރު އަބްދުﷲ ޝާހިދެވެ. ޝާހިދު މިއަދު ވަނީ އޮސްޓްރޭލިއާގެ ޑިޕާޓްމެންޓް އޮފް ފޮރިން އެފެއާޒް އެންޑް ޓްރޭޑްގެ ޑެޕިއުޓީ ސެކްރެޓަރީ ރިޗަޑް މޯޑްއާ ބައްދަލު ކުރައްވާފަ އެވެ.\nއެ ބައްދަލުވުމަށްފަހު މިނިސްޓަރު ޝާހިދު ކުރެއްވި ޓްވީޓެއްގައި ވިދާޅުވީ އިންސާނިއްޔަތަށްޓަކައި ކައިބާންއަށް ވިސާ ހަމަޖައްސައިދިނުމަށް އެދިފައިވާނެ ކަމަށެވެ.\nކައިބާން ޖަމްޝާދަކީ ހީމޯފީލިއާގެ ސަބަބުން ލޭ ގަނޑުވުމުގެ މައްސަލަތަކަކާއި ވިހެއުމުގައި ވެސް ސިކުނޑިއަށް ގެއްލުންތަކެއް ލިބިފައިވާ ކުއްޖެކެވެ. އޮސްޓްރޭލިއާއަށް އުފަން ކައިބާންއަށް ވިސާ ނުދީ ޑިޕޯޓް ކުރަނީ އޮސްޓްރޭލިއާގެ ސަރުކާރުގެ ޚަރަދުގައި ކައިބާންއަށް ބޭސްފަރުވާ ކުރާނަމަ ބޮޑު ޚަރަދެއް އެ ގައުމުން ކުރަން ޖެހޭ ކަމެއް ބުނެއެވެ.\nއޮސްޓްރޭލިއާގެ އިމިގްރޭޝަން ގާނޫނުގައިވާ ގޮތުން ސިއްހީ ބޮޑެތި މައްސަލަތަކަށް ހުންނަ މީހުންނަށް އޮސްޓްރޭލިއާ ވިސާ ނުދީ ހިފެހެއްޓެ އެވެ. ކައިބާންގެ ބަލީގެ ސަބަބުން ކޮންމެ ހަފުތާއަކު ވެސް ވަކި ފަރުވާތަކެއް ކުރަން ޖެހެ އެވެ. ސިއްހީ ތަޖުރިބާކާރުން ވިދާޅުވާ ގޮތުގައި ރާއްޖޭގައި ކައިބާންގެ ފަރުވާ ދެވޭނެ ވަސީލަތްތަކެއް ނެތުމުން އޮސްޓްރޭލިއާ ވިސާ ހަމަނުޖެހި އޮސްޓްރޭލިއަން ޑިޕޯޓްކޮށްފިނަމަ ކައިބާންގެ ފުރާނައަށް ނުރައްކާ ވާނެ އެވެ.\nކައިބާން ގެ މަންމަ، އައިޝަތު ޝިޒްލީން ބުނި ގޮތުގައި ވޭތުވެ ދިޔަ ތިން އަހަރުވެސް ކައިބާންގެ ފަރުވާއަށް ހޭދަ ކޮށްފައި ވަނީ އާއިލާއިން އަމިއްލައަށެވެ. ކައިބާންގެ ބޭސްފަރުވާގެ މާލީ ކަންކަން އެ އާއިލާ ނުބެލެހެއްޓޭނެ ކަމަށް ބުނެ އޮސްޓްރޭލިއާ ސަރުކާރުން ކައިބާން ޑީޕޯޓްކޮށްލުމަށް ނިންމުމަކީ އެއްވެސް އަސާސެއް ނެތް ކަމެކެވެ.\nފޮރިން މިނިސްޓްރީ އަބްދުﷲ ޝާހިދު އޮސްޓްރޭލިއާ\nކައިބާންއަށް އޮސްޓްރޭލިއާއިން ވިސާ ހަމަޖައްސައިދީފި\nއެހީވާންވީ އެންމެ ނާޒުކު ހާލަތުގައި ތިބި މީހުންނަށް


Rabeeul Quloobaai Cherry Tea: Mee Hama Charity eh – adduLIVE\nރަބީޢުލް ޤުލޫބާއި ޗެރީ ޓީ: މިއީ ހަމަ ޗެރިޓީއެއް!\nMay 13, 2019, 10:19 އަމީރާ\nދާދި މިފަހުން ސަރުކާރުންވަނީ ރާއްޖޭގައި ދަރިވަރުންނަށް ހިލޭ މިސްކިތްތަކުގައި ޤުރުއާން ކިޔަވައިދޭންފަށާނެކަން އިއުލާންކޮށްފައެވެ. މިޚަބަރު ވެގެންދިޔައީ ދިވެހި އެތައް ބަޔަކު އެކަމަކަށް މަރުޙަބާކި، އުފާވެރި ޚަބަރަކަށެވެ. އަދި ދިވެހިންނަށް މިކަންވެގެން ދިޔައީވެސް ވަރަށް އާކަމަކަށެވެ. އެހެންނަމަވެސް އައްޑޫގެ ރައްޔިތުންނަށް މިއީ އާކަމެއްނޫނެވެ. ސަރުކާރުން މިކަން ކުރަން ނިންމުމުގެ އެތައް އަހަރެއްކުރިން އައްޑޫ، މަރަދޫގެ އަމިއްލަ ފަރާތަކުންދިޔައީ، އަދި މިހާރުވެސް ދަނީ އެމަސައްކަތް ވަރަށް ފުޅާ ދާއިރާއެއްގައި ކުރަމުންނެވެ. އެގޮތުން މިއަދު މިގެނެސްދެނީ އެފަރާތުގެ ވާހަކައެވެ.\nމަސައްކަތުގެ ފެށުން – ތަދުރީސުލް ޤުރުއާން\nޢަބްދުލް ޢަޒީޒު އަހުމަދު (ޢަޒީޒްބޭބެ)، ކީރިތި ޤުރުއާނާއި ބެހޭމަރުކަޒާއި ދެމެދު އެއްބަސްވެވިގެން 2011 ވަނަ އަހަރު އައްޑޫ ސިޓީ މަރަދޫގައި ތަދުރީސުލް ޤުރުއާނުގެ ނަމުގައި ތުއްތު ކުދިންނަށް ކީރިތި ޤުރުއާން ކިޔަވައިދޭ ކުލާހެއް ފެށުނީ،3މުދައްރިސަކަށް ޤުރުޢާނާއި ބެހޭ މަރުކަޒުން މުސާރަދޭގޮތަށެވެ. ކަލިމައިން ފެށިގެން ހިފްޒާއި ހަމައަށް ތަޖުވީދު މަގުން ޤުރުޢާން އުނގަންނައި ދިނުމަށް ފެށުނު މި ކުލާސްތައް ފެށުނީ ދެ ކުލާސްރޫމާއި 200 ދަރިވަރުންނާއެއްކޮށެވެ.\nކީރިތި ޤުރުއާނާއި ބެހޭ މަރުކަޒުން އެހީ ކަނޑާލުން\nދަރިވަރުންގެ އަތުން އެއްވެސް ފީއެއް ނުނަގައި، ހިލޭ ސާބަހަށް ދަރިވަރުންނަށް ޤުރުއާނާއި ބެހޭ ތަޢުލީމު ފޯރުކޮށްދިމުނަށް ކުރެވެމުން ދިޔަ މިމަސައްކަތް އެއްވެސް މައްސަލައެއް ދިމާނުވެ 2015 ވަނަ އަހަރާއި ހަމައަށް ކުރިއަށް ދިޔައެވެ. އެހެންނަމަވެސް 2015 ވަނަ އަހަރު ކީރިތި ޤުރުއާނާއި ބެހޭ މަރުކަޒުން އެހީގެ ގޮތުން ދެމުން ގެންދިޔަ3މުދައްރިސުންގެ މުސާރަ ކަނޑާލީ، އާ އުސޫލުތަކުގެ ދަށުން ކުޑަކުދިންނަށް އުނގަންނައި ދިނުމަށް ޚަރަދުކުރެވެން ނެތްކަމަށް ބުނެއެވެ. މިކަން ވެގެން ދިޔައީ އަމިއްލަ ފަރުދަކު ކުރަމުން ދިޔަ މަސައްކަތަށް އެޅުނު ވަރަށް ބޮޑު ހުރަހަކަށެވެ. ނަމަވެސް، ކުދިންގެ ތަޢުލީމަށް ބުރު އެރިޔަ ނުދިނުމަށްޓަކައި، ޢަޒީޒްބޭބެ ނިންމީ އަމިއްލައަށް ޚަރަދުކޮށްގެންވިޔަސް ކުލާސްތައް ކުރިއަށް ގެންދިޔުމަށެވެ. އެގޮތުން މިކަމަށް ހައްލެއް ލިބެންދެން، އާއިލާއާއި، ހެޔޮއެދޭ އެހެން ފަރާތްތަކާއި ގުޅިގެން، މުދައްރިސުންނާއި، އިދާރީ އަދި އެހެނިހެން މުވައްޒަފުންގެ ޚަރަދުތައް ބަލަހައްޓަމުން ގެންދިޔައީ އަމިއްލައަށެވެ.\nދެމެހެއްޓެނިވި ގޮތެއްގައި ޤުރުއާން ކުލާސް ހިންގުން – ރަބީޢުލް ޤުލޫބް ފައުންޑޭޝަން\nއަހަރުތައް ފާއިތުވަމުން ދިޔަ ވަރަކަށް، ޤުރުއާންކުލާސް ދިޔައީ ތަރައްޤީވަމުންނެވެ. އެގޮތުން 2014 ވަނަ އަހަރު ބޮޑެތި މީހުންގެ ޤާރީކޯސްވެސް ތަދުރީސުލް ޤުރުއާނުގައި ހިންގެން ފެށުނެވެ. ނަތީޖާއެއްގެ ގޮތުން 200 ދަރިވަރުންނާއެއްކޮށް ފެށުނު ތަދުރީސުލް ޤުރުޢާނުގައި މިހާރު 600 ހާ ދަރިވަރުން ތަޢުލީމު ހާސިލްކުރަމުންދެއެވެ. އަދި 31 މުވައްޒަފުން މަސައްކަތްކުރަމުންގެންދެއެވެ. މިހުރިހާ ދަރިވަރުންނާއި މުވައްޒަފުންގެ އިދާރީ މަސައްކަތްކުރުމަކީ އެކަކަށް ކުރެވޭނެ ވަރަށްވުރެ ބޮޑު މަސައްކަތަކަށްވުމުން، ތަދުރީސުލް ޤުރުޢާނުގެ އެންމެހާ މަސައްކަތްތަކެއް ބެލެހެއްޓުމަށް 2014 ވަނައަހަރު ރަބީޢުލް ޤުލޫބް ފައުންޑޭޝަންގެ ނަމުގައި ޖަމްޢިއްޔާއެއް އުފެދުނެވެ. މިޖަމްޢިއްޔާގައި މަސައްކަތްކުރާ އެންމެހާ ފަރާތްތަކަކީވެސް މުސާރަ ލިބިގެން މަސައްކަތްކުރާ މުވައްޒަފުންގެ ގޮތުގައެވެ.\nދެމެހެއްޓެނިވި ގޮތެއްގައި ޤުރުއާން ކުލާސް ހިންގުން – ޗެރީ ޓީ\nތަދުރީސުލް ޤުރުއާން އަބަދުވެސް ހިންގަމުން ގެންދަނީ ކުލީ ބިމެއްގައެވެ. ނަމަވެސް ތުއްތު ކުދިންނަށް ހިލޭ ސާބަހަށް އިސްލާމީ ތަރުބިއްޔަތު ދެވޭ މަސައްކަތެއް ކުރާތަނަކަށްވާތީ އެބިން އޮންނީ އެމަސައްކަތް ކުރާހާ ދުވަހަކަށް ހިލޭ ލިބޭގޮތަށް އެއްބަސްވެވިފައެވެ. އެގޮތުން ކުލާސްތަކަށް ފަންޑު ހޯދުމަށްޓަކައި އެބިމުގައި ކެންޓީނު ހިންގިއަސް އެންމެ ރަނގަޅުކަމުގައި އެއްބަސްވުމުގައި އޮތުމާއެކު، އަދި ކުލާސްތައް ހިންގުމަށް މާލީދަތިތައް ދިމާވުމުގެ ސަބަބުން، 2018 ވަނަ އަހަރު އެޕްރިލް މަހު ޗެރީ ޓީ ގެ ނަމުގައި ކުޑަ ރެސްޓޯރެންޓެއް ކުލާސް ރޫމްތަކާއި އިންވެގެން ހުޅުވުނެވެ. އެގޮތުން އެތަނަށް ލިބޭ %100 ފައިދާ އަކީ ތަދުރީސުލް ޤުރުއާނުގެ ކަންކަމަށް ޚަރަދު ކުރެވޭ ފައިސާއެވެ.\nކުލާސްތައް ކުރިއަށްދާ ގޮތް\nޖުމްލަ 600 އެއްހާ ދަރިވަރުންނާއެއްކޮށް ހުކުރު ދުވަސްނޫން ކޮންމެ ދުވަހެއްގެ ހެނދުނު7އިން ރޭގަނޑު9އާއި ދެމެދު ކުރިއަށް ގެންދާ ކުލާސްތަކުގައި ކުޑަކުދިންނަށް ޚާއްސަކޮށް އަލިފްބާ، ކަލިމަ، އަދި ސޫރަތް ލެވެލް 1 އިން ފެށިގެން މައްޗަށް ކިޔަވައިދެވެއެވެ. އެގޮތުން މިހާރު ލެވެލް7އާއި ހަމައަށް ކިޔަވައިދިނުމަށް ނިންމާފައި އޮތްނަމަވެސް ކުރިއަށް އޮތް ތަނުގައި ލެވެލް 10 އާއި ހަމައަށް ކިޔަވައިދޭން މަސައްކަތްކުރާކަމުގައި ރަބީޢުލް ޤުލޫބްގެ ފަރާތުން ވާހަކަދެއްކި ބޭފުޅަކު ވިދާޅުވިއެވެ. މިކުލާސްތައް ކުރިއަށް ގެންދަނީ އެއްވެސް ފީއެއް ނުނަގައެވެ.\nމީގެ އިތުރުން ބޮޑެތިމީހުންގެ ޤާރީ ކޯސްތައްވެސް މިހާރު ތަދުރީސުލް ޤުރުއާނުގައި ހިންގަމުން ގެންދެވެއެވެ. މިކޯސްތަކަކީ ކީރިތި ޤުރުއާނާއި ބެހޭ މަރުކަޒުގެ މުޤާއްރިރަށް، އެތަނުގެ ސަނަދު ލިބޭގޮތަށް ކުރިއަށް ގެންދެވޭ ކޯސްތަކެކެވެ. އެގޮތުން މިހާރު ތަދުރީސުގައި ޤާރީ ލެވެލް 1، 3، އަދި4ކުރިއަށް އެބަދެއެވެ. މި ކޯސްތަކަކީ 2015 ވަނަ އަހަރާއި ހަމައަށް ހިލޭ ހިންގުނު ކޯސްތަކެއް ކަމުގައިވީނަމަވެސް، އެހީ ކަނޑާލުމާއި ގުޅިގެން ދަރިވަރުން އަތުން ފީއެއް ނަގައިގެން ކުރިއަށް ގެންދެވޭ ކޯސްތަކެކެވެ.\nހަމަ މިއާއި އެއްކޮށް ކުޑަކުދިންނާއި ބޮޑެތި މީހުންނަށް އަމާޒުކޮށްގެން ހިފްޒު ކުލާސްތައްވެސް ތަދުރީސުލް ޤުރްއާނުގައި ހިންގެއެވެ. ނަމަވެސް މިކުލާސްތައް ކުރިއަށް ދަނީ އެހެން ކުލާސްތަކާއި ތަފާތުގޮތަކަށެވެ. ކުރިން އޮތް އުސޫލުގެ ދަށުން ހޭދަ ކުރެވޭ 1 ނުވަތަ2ގަޑިއިރުން ދަރިވަރުންނަށް އެދެވޭ ކުރިއެރުންތަކެއް ނުލިބޭކަން ފާހަގަވުމުން، އުސޫލުތަކަށް ބަދަލުގެނެސް، މިހާރު ހިފްޒު ކުލާސްތައް އޮންނަނީ ކުޑަކުދިންނަށް ހުކުރު ދުވަސް ނޫން ކޮންމެ ދުވަހެއްގައި5ގަޑި އިރު، އަދި ބޮޑެތި މީހުންނަށް2ގަޑި އިރު ހޭދަ ކުރަންޖެހޭ ގޮތަށެވެ. އަދި މިކުލާސްތަކަކީ ގިނަ ވަގުތުތައް ހޭދަވެ، ކުޑަކުދިންނަށް ސްކޫލްގައި ހިންގޭ އެކްސްޓްރާ ކުލާސްތައް ފިޔަވައި، އެހެން އިތުރު ހަރަކާތްތަކުގައި ބައިވެރި ނުވެވޭ ގޮތަށް އޮންނަ ކުލާސްތަކަކަށްވުމުން، ކުޅިވަރުވެސް ހިމެނޭ ގޮތަށް އޮންނަ ކުލާސްތަކެކެވެ. އެގޮތުން ކޮންމެ ހަފްތާއަކު ކުޅިވަރު، އަދި ކޮންމެ މަހަކު އެއްފަހަރު ޕިކްނިކް ދަތުރު، އަދި އިނާމު ދިނުންވެސް އޮވެއެވެ. މިގޮތަށް މިކަން ރޭވިފައި އޮންނަނީ ކުދިން ކިޔެވުމަށް މޯޓިވޭޓް ކުރުމުގެ ގޮތުން ކަމުގައި އެފަރާތުން މަޢުލޫމާތު ދެއްވައެވެ.\n2017 އަހަރު އަމަލު ކުރަންފެށުނު މި އުސޫލުގެ ދަށުން މިކުލާސްތައް ރޭވިފައި އޮންނަނީ3އަހަރާއި6މަހުގެ ތެރޭގައި ދަރިވަރުންނަށް ޤުރުއާން އެއްކޮށް ހިތު ދަސްކުރެވޭ ގޮތަށެވެ. މިގޮތުން ފިރިހެން ކުދިންގެ ކުލާސްތައް ކުރިއަށް ގެންދަނީ މިސްކިތްތަކުގައެވެ. އަދި ފިރިހެން ކުދިންނަށް އުނގަންނައި ދިނުމުގައި4މުދައްރިސުން ހަރަކާތްތެރިވެއެވެ. އަދި އަންހެން ކުދިންގެ ކުލާސްތައް ކުރިއަށް ދަނީ ކުލާސްތަކުގައެވެ، މިކުދިންނަށް އުނގަންނައި ދިނުމުގައި ހަރަކާތްތެރި ވަނީ2އަންހެން މުދައްރިސުންނެވެ. ތަދުރީސުން ވާހަކަ ދެއްކެވި ބޭފުޅާ ވިދާޅުވި ގޮތުގައި އެބޭފުޅުންނަށް މިކުލާސްތަކުގައި ކިޔަވައިދެއްވާނެ މުދައްރިސުން ލިބުމުގައި ވަރަށް ބޮޑެތި ދަތިތައް ދިމާވެއެވެ.\nހަމަ މިއާއެކު މިއަހަރު ތަދުރީސުލް ޤުރުއާނުން ވަނީ އިސްލާމްއާއި ޤުރުއާނުން ޓިއުޝަންދޭން ފަށާފައެވެ. އެގޮތުން 300 ރުފިޔާގެ ފީއެއް ނަގައިގެން ކުރިއަށް ގެންދެވޭ ކުލާސްތައް ހިންގަނީ އެކި ސްކޫލްތަކުގެ މުދައްރިސުން ގެނެސްގެންނެއެވެ. އަދި ފީ ގެ %75 ދެވެނީ މުދައްރިސަށެވެ .އަދި ބާކީ %25 އަކީ އިދާރީ މަސައްކަތަށް ކުރެވޭ ހޭދައެކެވެ.\nދަރިވަރުންގެ ކުރިއެރުން މޮނިޓަރ ކުރާގޮތް\nމަދުރަސާއެކޭ އެއް ފެންވަރަކަށް ކުރިއަށް ގެންދާ މިކުލާސްތަކުގައި ދަރިވަރުންގެ ކުރިއެރުން ބެލުމަށްޓަކައިވެސް ބޭނުންކުރެވެނީ އެންމެ ޒަމާނީ މިންގަނޑުތަކެވެ. އެގޮތުން ކޮންޓިނިއަސް އެސެސްމެންޓްގެ ގޮތުގައި ކޮންމެ ހަފްތާއަކު ޓެސްޓުކުރެވި، އަހަރަކު2ޓާމް ޓެސްޓުވެސް ނެގެއެވެ. އަދި މިޓެސްޓުތަކަށް ބިނާކޮށް ދަރިވަރުންނަށް ރިޕޯޓެ ދެވި، ރިޕީޓް ކުރަންޖެހޭ ދަރިވަރުން ރިޕީޓްކޮށް، ޕްރޮގްރެސް ކުރަންޖެހޭ ދަރިވަރުން ޕްރޮގްރެސްވެސް ކުރެވެއެވެ.\nރަބީޢުލް ޤުލޫބުގެ މަސައްކަތް\nތަދުރީސުގެ މަސައްކަތުގެ އިތުރަށް ރަބީޢުލް ޤުލޫބް ފައުންޑޭޝަނަކީ މުޅި މުޖްތަމަޢުގެ ފައިދާއަށްޓަކައި މަސައްކަތްކުރާ ޖަމްޢިއްޔާއެކެވެ. އެގޮތުން މި ރަމަޟާން މަހުގައި އެ ޖަމްޢިއްޔާއިން ވަނީ 17 އާއިލާއަކަށް ރަމަޟާން މަހަށްޓަކައި ތައްޔާރުވުމަށް އެހީ ފޯރުކޮށްދީފައެވެ. އަދި ރަމަޟާންމަހުގެ ކޮންމެ ދުވަހަކު ތަންތަނުގައި ޑިއުޓީއަށް ތިބޭ މީހުންނާއި، ހެލްތު ސެންޓަރ ތަކުގައި ތިބޭ މުވައްޒަފުންނާއި، ބަލިމީހުންނާއި އެމީހުންގެ އެހީތެރިންނަށް ރޯދަ ވީއްލުން ފޯރުކޮށްދެމުންނެވެ. އެފަރާތުން މަޢުލޫމާތު ދެއްވި ގޮތުގައި މި މަސައްކަތް ކުރިއަށް ދަނީ ހެޔޮ އެދޭ ވިޔަފާރިވެރިއަކާއި ރަބީޢުލް ޤުލޫބުގެ މުވައްޒަފުންގެ މަސައްކަތުންނެވެ. ހަމަ މިއާއެކު އެފަރާތުން ވަނީ ރަމަޟާން މަހުގެ ފުރަތަމަ5ދުވަހު ތަދުރީސުލް ޤުރުއާނުގެ ހިފްޒު ކުލާހުގައި ކިޔަވާ ދަރިވަރުންގެ ތެރެއިން ހޮވާލެވޭ ދަރިވަރުންނަށް ކޮންމެ ރެއަކު ތަރާވީސް ނަމާދުގައި އިމާމްވެ2ރަކްޢަތްކުރުމުގެ ފުރުސަތުދީފައެވެ. އެފަރާތުން ވިދާޅުވިގޮތުގައި ދެން ތަރާވީހުގައި ދަރިވަރުން އިމާމްވުން ކުރިއަށްދާނީ ރަމަޟާން މަހުގެ ފަހު 10 ރޭގައެވެ.\nއިސްލާމްދީނުގައި އަންގަވާފައިވާގޮތުން އިންސާނަކު މިދުނިޔެ ދޫކުރުމަށްފަހު އޭނާގެ މައްޗަށް ސަވާބު ހިނގަނީ ތިން ކަމަކުންނެވެ. އެއީ ހިނގަ ހިނގާ ހުންނަ ޞަދަގާތާއި، ތިމާގެ މައްޗަށް ދުޢާ ކުރާނެ ޞާލިޙު ދަރިއަކާއި، ތިމާ ޢިލްމު ފެތުރުމަށް ކުރި މަސައްކަތަކުން ބަޔަކަށް އުނގެނެމުންދާ ޢިލްމަކުންނެވެ. އެހެންކަމުން ރަބީޢުލް ޤުލޫބުގެ ފަރާތުން އަޅުގަނޑުމެންގެ މުޖުތަމަޢަށް މިކޮށްދެނީ ކިހާ ހެޔޮކަމެއްތޯއެވެ؟ ތަޢުލީމު އުނގަންނައި ދިނުމުގެ އިތުރަށް މުޅި މުޖްތަމަޢުގެ އެއްބައިވަންތަކަން ދެމެހެއްޓުމާއި، ނެތެމުންދާ ރިވެތި އިސްލާމީ އާދަތައް ދެމެހެއްޓުމުގެ އިތުރަށް ތުއްތު ކުދިންނަށް ނަމޫނާ ދައްކައި، އެކުދިންގެ ހިތްތަކުގައިވެސް ޤުރުއާނާއި އިސްލާމް ދީނާމެދު ލޯބި ޖެއްސުމަށް ރަބީޢުލް ޤުލޫބުން ކުރާ މަސައްކަތަކީ މުޅި އައްޑޫ ސިޓީ އެކަމަކަށްޓަކައި ފަޚުރުވެރިވާ ކަމެކެވެ. މާތް ﷲ އެފަރާތްތަކުގެ މަސައްކަތުގައި ބަރަކާތް ލައްވާށި. އާމީން!


ފެންފުށިން ބައިކިލޯއަށްވުރެ ގިނަ މަސްތުވާތަކެއްޗާއެކު މީހަކު ހައްޔަރުކޮށްފި | Sandhaanu\nފެންފުށިން ބައިކިލޯއަށްވުރެ ގިނަ މަސްތުވާތަކެއްޗާއެކު މީހަކު ހައްޔަރުކޮށްފި\nއދ. އަތޮޅުގައި މަސްތުވާތަކެތި ވިޔަފާރިކުރުމުގައި އިސްކޮށް ހަރަކާތްތެރިވާކަމަށް ފުލުހުން ތުހުމަތު ކުރާ މީހަކު އެ އަތޮޅު ފެންފުށިން ބައިކިލޯއަށްވުރެ ގިނަ މަސްތުވާތަކެއްޗާ އެކު ހައްޔަރުކޮށްފި އެވެ.\nފުލުހުން ހާމަކުރެއްވި ގޮތުގައި އެމީހާ ހައްޔަރުކުރީ މި ދިޔަ ބުރާސްފަތި ދުވަހު ކޯޓުއަމުރެއްގެ ދަށުން އޭނާ ދިރިއުޅޭގެ ބަލައި ފާސްކުރިއިރު އެގޭތެރެއިން މަސްތުވާތަކެތި ކަމަށް ޝައްކުކުރެވޭ އެއްޗެހިފެނިގެންނެވެ.\nއެގޮތުން މަސްތުވާތަކެތީގެ ބާވަތެއްކަމުގައިވާ ކްރިސްޓަލް މެތު ކަމަށްބެލެވޭ އެއްޗެއްހުރި ދެ ރަބަރު ކޮތަޅާއި ރަބަރު ޕެކެޓެއް ފެނިފައިވާކަމަށް ފުލުހުން ހާމަކުރައްވައެވެ. މިތަކެތީގެ ވަގުތީ ބަރުދަނުގައި 536.2 ގްރާމް ހުރިކަމަށް ވެސް ފުލުހުން ހާމަކުރައްވައެވެ.\nފުލުހުން ވިދާޅުވީ މިމައްސަލައިގައި ހައްޔަރުކޮށްފައިވަނީ 39 ނުވަ އަހަރުގެ މީހެއްކަމަށާއި އޭނާ އަކީ އދ. އަތޮޅުގައި މަސްތުވާތަކެތީގެ ވިޔަފާރިކުރުމުގައި އިސްކޮށް ހަރަކާތްތެރިވާކަމަސް ޝައްކުކުރެވޭ މީހެއްކަމަށެވެ.\nމި މައްސަލާގައި ހައްޔަރުކުރި މީހާގެ ބަންދުގެ މުއްދަތަށް 15 ދުވަސް ވަނީ ދީފައެވެ.\nމި މައްސަލަ ފެންފުށި އަދި މަހިބަދޫ ޕޮލިސްސްޓޭޝަން ގުޅިގެން ތަހުގީގުކުރަމުން ދާކަމަށް ފުލުހުން މައުލޫމާތުދެއްވައެވެ.\nޑރ.ކޭ އޮކްޓޯބަރ 10, 2020 At 2:45 ޕމ\nއދ.ވެސް ކުރަނީ ތިވިޔފާރިތަ! ކިހިނެއްބާ ޑަބްލިޔޫ.އެޗް.އޯ ގެ ހާލަކީ!!!


Rohingya massalaigai mashvaraa kuran Myanmar ge teameh Dhaka ah | Mihaaru\nމިއަންމާގެ ރެފިއުޖީން އެހީ ހޯދަން ކިޔޫ ހަދާފައި. --ފޮޓޯ:އޭއެފްޕީ\nރޮހިންޖާ މައްސަލާގައި މަޝްވަރާ ކުރަން މިއަންމާގެ ޓީމެއް ޑާކާ އަށް\n27 ސެޕްޓެމްބަރ 2017 - 14:23\nބަންގްލަދޭޝްގެ ފޮރިން ސެކްރެޓަރީ ޝާހިދުލް ހައްގު ވިދާޅުވީ މިއަންމާގެ ޓީމުން މަޝްވަރާ ކުރާނީ ރޮހިންޖާ ރެފިއުޖީންގެ މައްސަލަ އަށް ޑިޕްލޮމެޓިކް ހައްލެއް ހޯދަން ކަމަށެވެ. އިތުރު ތަފްސީލެއް އޭނާ ނުދެއްވަ އެވެ. މިއަންމާ ވަފުދުގެ އިސްވެރިއަކަށް ހުންނަވާނީ ސްޓޭޓް ކައުންސެލާ އޮފީހުގެ މިނިސްޓަރު ކިޔޯ ޓިންޓް ސްވޭ އެވެ.\nމިއަންމާގެ ރެފިއުޖީންގެ މައްސަލަ މިފަހަރު ގޯސްވުމުގެ ކުރިން ރޮހިންޖާ ރެފިއުޖީންގެ މައްސަލައާ ގުޅޭ ގޮތުން މަޝްވަރާ ކުރަން ބަންގްލަދޭޝް އިން ވަނީ މިއަންމާ އަށް ދައުވަތު ދީފަ އެވެ. އަދި ބަންގްލަދޭޝް އިން ވަނީ ރެފިއުޖީންގެ މައްސަލަ ހައްލު ކުރަން ޑިޕްލޮމެޓިކް ބޮޑު މަސައްކަތެއް ފަށައިފަ އެވެ. ބޮޑު ވަޒީރު ޝެއިޚް ހަސީނާ ވަނީ ރޮހިންޖާ މުސްލިމުންނަށް މިއަންމާގައި ރައްކާތެރި ޒޯންތަކެއް ކަނޑައެޅުމަށް ހުށަހަޅުއްވައިފަ އެވެ.\nމިއަންމާގެ ވަފުދު ބަންގްލަދޭޝް އަށް ދާކަން އިއުލާންކުރި އިރު އެންމެ ފަހުގެ ހަމަނުޖެހުންތަކުގައި މިއަންމާ ދޫކުރި ރެފިއުޖީންގެ އަދަދު ވަނީ 480،000 އަށް އަރައިފަ އެވެ. ބަންގްލަދޭޝްގައި ކުރިން ދިރިއުޅުނު 300،000 ރެފިއުޖީންނާ އެކު ކޮކްސް ބާޒާރު ރެފިއުޖީ ކޭމްޕްތަކުގައި އުޅޭ ރޮހިންޖާ ރެފިއުޖީންގެ އަދަދު ވަނީ 800،000 އަށް އަރައިފަ އެވެ.\nމިއަންމާއަށް ގެންދާ ރޮހިންޖާ މީހުންގެ ލިސްޓްހަވާލުކޮށްފި


Tottenham Balikoh Chelsea Gadha6Ah - Vaguthu\n7 މަސް ކުރިން ( ފެބުރުއަރީ 5, 2021 )\nޗެލްސީއާއި ޓޮޓެންހަމް ބައްދަލުކުރި މެޗުގެ ތެރެއިން\nއިނގިރޭސި ޕްރިމިއަރ ލީގުގައި ޓޮޓެންހަމް ހޮޓްސްޕާސް 1-0 ގެ ނަތީޖާއަކުން ބަލިކޮށް ޗެލްސީން ތާވަލުގެ ގަދަ ހަޔަކަށް އަރައިފިއެވެ.\nޓޮޓެންހަމްގެ ދަނޑުގައި ކުޅުނު މި މެޗުން ޗެލްސީ މޮޅުވިއިރު، މިއީ އެ ޓީމުގެ ކޯޗުކަމުގެ މަޤާމަށް ތޯމަސް ޓުޗެލް ހަވާލުވިފަހުން މިހާތަނަށް އެ ޓީމު ކުޅުނު ތިން މެޗުގެ ތެރެއިން މޮޅުވި ދެވަނަ މެޗެވެ. މި މެޗާއެކު އެ ޓީމު ކުޅުނު ތިން މެޗުގެ ތެރެއިން ދެ މެޗުން މޮޅުވިއިރު އަނެއް މެޗުން ވީ އެއްވަރެވެ.\nޓުޗެލް ހަވާލުވިފަހުން މިހާތަނަށް އަދި ޗެލްސީކޮޅަށް ލަނޑެއް ވަދެފައެއް ނުވެއެވެ. މިއީ އެ ޓީމުގެ ކުރީގެ ކޯޗު ފްރޭންކް ލަމްޕާޑް ކޯޗުކަމުން ވަކިކުރުމަށްފަހު ޗެލްސީން މިހާތަނަށް ދައްކަމުން އަންނަ އެންމެ ރަނގަޅު ކުޅުމެވެ. ހާއްސަކޮށް މި މެޗުގައި ޗެލްސީގެ ކުޅުން މެޗަކަށްފަހު މެޗެއް ރަނގަޅުވަމުން އަންނަކަން ވެސް ކޯޗު ފާހަގަކޮށްފައިވެއެވެ. ނަމަވެސް ރަނގަޅުކުރަންޖެހޭ ކަންކަން ހުރިކަން ޓުޗެލް ވަނީ މެޗަށްފަހު ފާހަގަކޮށްފައެވެ.\nއަނެއްކޮޅުން މިއީ ޗެލްސީގެ ކުރީގެ ކޯޗު ހޯސޭ މޮރީނިއޯގެ އިރުޝާދުގެ ދަށުން ކުޅެމުން އަންނަ ޓޮޓެންހަމްއަށް ރަނގަޅު ނަތީޖާއެއް ނޫނެވެ. މި ނަތީޖާއާއެކު މިއީ ގާތްގާތުގައި ޓޮޓެންހަމް ބަލިވި ތިންވަނަ މެޗެވެ.\nމެޗުގައި ޗެލްސީގެ ހަމައެކަނި ލަނޑު ފެނިގެންގޮސްފައި ވަނީ 24 ވަނަ މިނެޓުގައެވެ. މިއީ ޕެނަލްޓީ އޭރިއާ ތެރެއިން ޗެލްސީގެ ޓިމޯ ވާނާއަށް ޓޮޓެންހަމްގެ އެރިކް ޑިއަރ ކުރި ފައުލަކާއި ގުޅިގެން ލިބުނު ޕެނަލްޓީއެކެވެ. މި ޕެނަލްޓީ ކާމިޔާބުކޮށްފައިވަނީ ޖޯޖީނިއޯ އެވެ. މި ލަނޑަށްފަހު ވެސް ޗެލްސީއަށް ލަނޑުޖަހާނެ ރަނގަޅު ފުރުސަތުތަކެއް ލިބިގެންދިޔަ އެވެ.\nމި މޮޅާއެކު ޗެލްސީ އޮތީ ތާވަލުގެ ހަވަނައިގައި 36 ޕޮއިންޓާއެކު އެވެ. ތާވަލުގެ ފަސްވަނައިގައި ދެ ޕޮއިންޓް އިތުރަށް ހޯދައިގެން އޮތީ ވެސްޓް ހޭމް އެވެ. އެއްވަނައިގައި ސިޓީ އޮތީ 47 ޕޮއިންޓާއެކު އެވެ. މި މެޗުން ބަލިވި ޓޮޓެންހަމް އޮތީ ތާވަލުގެ އަށްވަނައިގައި 33 ޕޮއިންޓާއެކު އެވެ.


Covid-19: Mas Dhuvas Therey Gai China In Meehun Fassi Nuvaavarah Iyye Fassi Vejje - Vaguthu\nމަސް ދުވަސް ތެރޭގައި ޗައިނާ އިން ފައްސި ނުވާވަރަށް އިއްޔެ ފައްސިވެއްޖެ\nޗައިނާ އިން ކޮވިޑް-19 އަށް ފާއިތުވި އެއްމަސް ދުވަސް ތެރޭގައި ވެސް ދުވާލަކު މީހުން ފައްސި (ޕޮޒިޓިވް) ނުވާ މިންވަރަކަށް އިއްޔެ މީހުން ފައްސިވެފައިވާ ކަމަށް ތަފާސް ހިސާބުތަކުން ދައްކައިފިއެވެ.\nޗައިނާގެ ނޭޝަނަލް ހެލްތު ކައުންސިލުން އާއްމު ކުރި ތަފާސް ހިސާބުތައް ދައްކާ ގޮތުގައި އިއްޔެ ޗައިނާ އިން 108 މީހަކު ފައްސިވިއެވެ. އިއްޔެ އަކީ މާޗް މަހުގެ 05 ވަނަ ދުވަހަށް ފަހު އެންމެ ގިނަ އަދަދެއްގެ މީހުން އެއްދުވަސް ތެރޭގައި ޗައިނާ އިން ފައްސިވި ދުވަހެވެ. އިއްޔެ ޗައިނާ އިން ފައްސިވި މީހުންގެ ތެރެއިން 99 މީހުންނަކީ އެހެން ގައުމުތަކުން ޗައިނާ އަށް އެތެރެވި މީހުންނެވެ.\nދިހަ މީހުންނަކީ ޗައިނާގެ އެތެރެއިން އެކެއްގެ ގައިން އަނެކަކަށް ބަލި ޖެހިފައިވާ މީހުންނެވެ. އޭގެ ތެރެއިން ހަތް މީހުންނަކީ ހެއިލޮންޖިއަންގް ޕްރޮވިންސަށް ނިސަބަތްވާ މީހުންނެވެ. ތިން މީހުންނަކީ ގުއަންޑޮންގް ޕްރޮވިންސަށް ނިސްބަތްވާ މީހުންނެވެ.\nހެއިލޮންޖިއަންގް ޕްރޮވިންސަކީ ރަޝިއާ އާއި ޗައިނާ ގުޅޭ އިމުގައި އޮންނަ ޕްރޮވިންސެކެވެ. ރަޝިއާ އިން ޗައިނާ އަށް އެތެރެވި 49 މީހަކު އިއްޔެ ފައްސިވި މީހުންގެ ތެރޭގައި ހިމެނެއެވެ.\nއިއްޔެ ޗައިނާ އިން ދެމީހުން މަރުވިއެވެ. އެދެމީހުންނަކީ ވެސް ހުބެއީ ޕްރޮވިންސްގެ ހޮސްޕިޓަލެއްގައި ފަރުވާ ދެމުން ގެންދިޔަ ދެމީހުންނެވެ. ޗައިނާގައި މިހާރު ފަރުވާ ދެމުން ގެންދާ މީހުންގެ އަދަދާއި، ހާލު ސީރިއަސް މީހުންގެ އަދަދު ވަނީ ވަރަށް ބޮޑަށް މަދުވެފައެވެ. މިހާރު ޗައިނާގައި ފަރުވާ ދެމުން ގެންދަނީ 1,156 މީހަކަށެވެ. ހާލު ސީރިއަސް ތިބީ 121 މީހެކެވެ.\nކޮވިޑް-19 ގެ ދެވަނަ "ރާޅެއް" އެރުމުގެ ބިރު އެބައޮތް ކަމަށް ޗައިނާ އިން ބުނެއެވެ. ނަމަވެސް އެފަދަ ހާލަތަކަށް ޗައިނާ ވަނީ ވަރަށް ވަރުގަދައަށް ތައްޔާރުވެފައެވެ. ފިހާރަތަކަަށާއި، ރެއިލްވޭ އަދި ބަސް ސްޓޭޝަންތަކަށް ވަންނައިރު ވެސް ކޮންމެ މީހެއްގެ ހުން ވަކިވަކިން ބަލައެވެ. ކިރިޔާ ހުމުގެ އަލާމާތެއް ހުރި ނަމަވެސް ވަގުތުން އެމީހަކު އެކަހެރި ކުރެއެވެ.\nނަމަވެސް ކޮވިޑް-19 އަކީ އަލާމާތެއް ނުފެނި ވެސް ފެތުރޭ ބައްޔަކަށް ވާތީ ބަލި ފެތުރިގެން ދިއުމުގެ ބިރު ވަރަށް ބޮޑެވެ. އެކަމަށް ތައްޔާރުވުމުގެ ގޮތުން ޗައިނާ އިން ގެންދަނީ އަލާމާތެއް ނުފެނުނު ނަމަވެސް ބަލި ޖެހިފައި ހުރެދާނެހެން ހީވާ މީހުން ފާހަގަކޮށް އެމީހުން ވެސް އެކަހެރި ކުރަމުންނެވެ.\nކޮވިޑް ޖެހިގެން އިތުރު ދިވެއްސަކު ނިޔާވެއްޖެ


ވަޒީފާގެ ފުރުޞަތު - މެއިންޓެނެންސް އޮފިސަރ (އެސް.އެސް 4) - އެޑްމިނިސްޓްރޭޝަން ސެކްޝަން\n29 ޑިސެމްބަރު 2016, 12:00\nނަންބަރު: (A)AC-2016/239 އިޢުލާނު\nމެއިންޓެނެންސް އޮފިސަރ (އެސް.އެސް 4)\nމަހަކު340/-4(ހަތަރުހާސް ތިންުސަތޭކަ ސާޅީސްރުފިޔާ)\nމަހަކު 1000/- (އެއްހާސް ރުފިޔާ)\nމަހަކު /-2000 (ދެހާސް ރުފިޔާ)\nވަޒީފާގެ ބާވަތް ދާއިމީ\nކޮމިޝަނުގެ އިދާރާގެ ރަސްމީގަޑި އާއި ނުރަސްމީ ގަޑީގައިވެސް މަސައްކަތް ކުރަންޖެހިއްޖެ ނަމަ މަސައްކަތް ކުރާގޮތަށް.\nގްރޭޑް 10 ނިންމާފައިވާ މީހަކު ކަމުގައިވުން.\nމަސައްކަތާ ގުޅޭ ދާއިރާއެއްގައި މަދުވެގެން 03 (ތިނެއް) އަހަރު ދުވަހުގެ ތަޖުރިބާ ލިބިފައިވުން.\nއަސާސީ ފެންވަރަށް ކޮމްޕިއުޓަރ ޢިލްމު ދަންނަ ފަރާތެއް ކަމުގައިވުން.\nކަރަންޓު މަސައްކަތްތަކާއި ކުދިކުދި މަރާމާތުތައް ކުރުމުގެ ޤާބިލުކަންހުރުން.\nއެއްގަމުގައި ދުއްވާ އުޅަނދު ފަހަރުގެ ލައިސަންސް (ކާރު އާއި ޕިކަޕް ފަދަތަކެތި ހިމެނޭގޮތައް) އޮންނަ ފަރާތެއް ކަމުގައިވުން.\nއިނގިރޭސިބަހުންނާއި ދިވެހިބަހުން މުޢާމަލާތްކުރުމުގެ ޤާބިލްކަން ހުރުން.\nގިނަ ވަގުތު މަސައްކަތުގައި އުޅެވޭނެ ފަރާތަކަށްވުން.\nކޮމިޝަނުގެ އިދާރާގައި ކަރަންޓު ވައިރިންގަށް ދިމާވާ ކުދިކުދި މައްސަލަތައް ޙައްލުކުރުން.\nސެކްޝަންހެޑްގެ ލަފާގެމަތިން ކޮމިޝަނުގެ އިދާރާގެ މަރާމާތުގެ މަސައްކަތްތައް ބެލެހެއްޓުން.\nސެކްޝަންގެ އިދާރީ މަސައްކަތްކުރުން.\nމަރާމާތާ ގުޅިގެން އެކި ފަރާތްތަކުން ހޯދަންޖެހޭ ކޯޓޭޝަންތައް ހޯދުން.\nދާއިމީ އަދި ވަގުތީ މުވައްޒަފުންގެ ވޯރކް ސްޓޭޝަންތައް ޤާއިމްކުރުމުގެ މަސައްކަތްކުރުން.\nއިންތިޚާބުތަކާ ގުޅިގެން ކުރަންޖެހޭ މަސައްކަތްތައް ކުރުން.\nމީގެ އިތުރުންވެސް މަރާމާތާ ގުޅިގެން ކުރަންޖެހޭ އެހެނިހެން މަސައްކަތްތައް ކުރުން.\nލިބިފައިވާ ތަޢުލީމީ ސެޓުފިކެޓުތަކުގެ އެކްރެޑިޓްކޮށްފައިވާ ކޮޕީ (ޖީ.ސީ.އީ އޭލެވެލް، ޖީ.ސީ.އީ އޯލެވެލް، އެސް.އެސް.ސީ، އަދި އެޗް.އެސް.އެސް.ސީ ސެޓުފިކެޓުތައް އެކްރެޑިޓް ކުރާކަށް ނުޖެހޭނެއެވެ.)\nދާއިރާގެ މަސައްކަތާގުޅޭ ގޮތުން ހަދާފައިވާ ތަމްރީނުތަކުގެސެޓުފިކެޓުތަކުގެ ކޮޕީ\nއެއްވެސް ތަނެއްގައި މަސައްކަތްކޮށް ތަޖުރިބާ ލިބިފައިވާނަމަ (މަސައްކަތް ކޮށްފައިވާ މުއްދަތު އެގޭގޮތަށް) އެތަނަކުން ދޫކޮށްފައިވާ ލިޔުން.\nސުންގަޑި: މި މަސައްކަތްތަކަށް ޝައުޤުވެރިވާ ފަރާތްތަކުން 09 ޖެނުއަރީ 2017 ވާ ހޯމަ ދުވަހުގެ 15:00ގެ ކުރިން އިލެކްޝަންސް ކޮމިޝަންގެ އިދާރާއަށް ހުށަހަޅަންވާނެއެވެ.\nފޯމު ބަލައިގަތުމަށްފަހު ސައްޙަ ނޫން މަޢުލޫމާތެއް ހިމަނާފައިވާކަން ނުވަތަ ޝަރުތު ހަމަނުވާކަމަށް ފާހަގަވެއްޖެނަމަ އެފޯމެއް ބާާާތިލް ކުރެވޭނެ އެވެ.\nމި މަޤާމުތަކަށް ކުރިމަތިލާ ފަރާތްތަކުގެ ތެރެއިން ޝޯޓްލިސްޓުވާ ފަރާތްތަކާ އިންޓަރވިޔު ކުރެވޭނެއެވެ. އަދި ޝޯޓްލިސްޓުވާ ފަރާތްތަކުން، އިންޓަރވިޔުއަށް ވަޑައިގަންނަވާއިރު ހުށަހަޅުއްވާފައިވާ ސެޓުފިކެޓުތަކުގެ އަޞްލު ގެންނަވަން ވާނެއެވެ.\nމި މަޤާމުތަކަށް ހަމަޖެހޭ ފަރާތް، ވަޒީފާއަށް ނިކުތުމަށް އުޒުރުވެރިވާނަމަ، އިންޓަރވިޔުކޮށްފައިވާ ފަރާތްތަކުގެ ތެރެއިން މާކްސް ތަރުތީބުން އެންމެ އެކަށީގެންވާ ފަރާތަށް ފުރުޞަތު ދެވޭނެއެވެ.\nމަސައްކަތު ތަޖުރިބާ ބެލުމަށް މާކްސް ދެވޭނީ، ކަމާ ގުޅޭ ދާއިރާއިން ސެޓުފިކެޓު ހާޞިލްކުރުމަށްފަހު ހޯދާފައިވާ ތަޖުރިބާއަށެވެ.\nމަޤާމަށް ބޭނުންވާ ޝަރުޠުތަކުގައި ބަޔާންކުރެވިފައިވސެޓުފިކެޓުތަކަށް ވުރެ މަތީ ސެޓުފިކެޓު ހުށަހަޅާފައިވީ ނަމަވެސް، ޝަރުޠުތަކުގައި ބަޔާންކޮށްފައިވާ ސެޓުފިކެޓު ހުށަނާޅާނަމަ، ޝަރުޠު ފުރިހަމަވާ ކަމަކަށް ނުބެލެވޭނެއެވެ. އަދި ޝަރުޠު ފުރިހަމަވާ ފަރާތްތަކުން ކަމާގުޅޭ ދާއިރާއިން ހޯދާފައިވާ މަތީ ސެޓުފިކެޓުތަކަށް، މާކްސް ދެވޭނީ ތަޢުލީމަށް މާކްސް ދިނުމަށް ކަނޑައަޅާފައިވާ ގޮތުގެމަތީންނެވެ.\n30 ރަބީއުލްއައްވަލް 1438\n29 ޑިސެންބަރު 2016


Magey Zuhooraa | Safuhaa\nއަހަރެންގެ ލޮލުން ކަރުނަ ތިއްކެއް ފުންމައިލުން އެއީ ވަރަށް ނުވާ ކަމެވެ. އަހަރެން ހިތާނު ވެސް ކުރި އެވެ. އެ ދުވަހު ވެސް ނުރޮމެވެ. އަހަންނަކީ ފިރިހެނެކެވެ. އެކަމަކު ފިރިހެނެއްގެ ލޮލުން ކަރުނަ ތިއްކެއް ފުންމައިލުމަކީ ފިރިހެންވަންތަކަން ނެތުމެއް ވެސް ނޫނެވެ. މިއަދު ލޮލުން ކަރުނަ އައިސް އަހަންނަށް ރޮވިއްޖެ އެވެ. މި އޮތް ހުރިހާ ދުވަހު އަންހެން ކުދިންނާ ދުރުގައި އުޅުމުގެ އުނިކަން އަހަރެންގެ ހަޔާތަށް ހިޔަންޏެއް އަޅައިފި އެވެ. އެއިން ނުކެރުމާއި ނުކުޅެދުންތެރިކަމުގެ ވޭން އަހަންނަށް ލިބެމުންދާކަން ވެސް މިހާރު ގަބޫލު ކުރެވެން ފަށައިފި އެވެ.\nހަޔާތުގެ އެއް މަގުސަދަކީ ލޯބިވެރިއެކެވެ. ލޯބިވެރިޔަކު ހޯދާނެ ގޮތް ނޭނގުމުން ދިރިއުޅުމުގެ މަގުސަދާ ދޭތެރޭ ބޭކާރު ސުވާލުކޮށް، ޝަކުވާގެ ކަނޑެއްގެ ތެރެއަށް ފީނުމުގެ ބޭނުމެއް ނެތެވެ. އަހަރެން ވެސް އެ އުންމީދުކުރީމެވެ.\nއަހަރެންގެ އުފަން ރަށް، ލ. މުންޑޫ އެއްވެސް މީހަކު އަހަންނާ ދިމާއަކަށް ނުއެއް ބުނެ އެވެ. އެކަމަކު އަހަންނަކީ އަންހެން ކުދިންނަށް ޝައުގު ހުންނަ މީހެއް ނޫން ކަމަށް ދެކޭ ބަޔަކު މުންޑޫގައި އުޅޭކަން އަހަންނަށް މިހާރު އެނގެ އެވެ. އެއީ އެ މީހުންގެ މައްސަލައެއް ނޫނެވެ. އަހަރެންގެ މައްސަލައެކެވެ. އެއީ އަހަރެން ކުރި ކުށެކެވެ.\nމިއޮށް ހުރިހާ ދުވަހު އަހަރެން ދުށީ އަހަރެންގެ ހިތަށް ލޯބީގެ ތީރެއް ހެރި ޒަހަމެއް ވެފައިވާކަން ބުނެދޭން ޖެހޭނީ އެ ޒަހަމަށް ފަރުވާއާ ޝިފާ ހޯދައިދެވޭނެ އަހަރެންގެ ލޯބިވެރިޔާ ގާތުގައި ކަމަށެވެ. އެހެން ވިޔަސް މިއަދު އެ ވާހަކަ ބުނެދޭން މި ޖެހެނީ ރަށްމެދަށެވެ. ކަންތައް ދިމާވި ގޮތުންނެވެ. އިވޭ އަޑުތަކުންނެވެ.\nއަހަންނަށް ނިސްބަތްކޮށް އަންހެން ކުދިންނަށް ޝައުގުވެރިކަމެއް ނުހުރެއޭ ބުނާ ބަޔަކު ރަށުގައި އުޅުނަސް އަހަންނާ މެދު ގޯސްގޮތަކަށް ވިސްނަންޖެހޭ ވަރުގެ އެއްވެސް ކަމެއް އަހަރެން ކިބައިން ފެނިފައެއް ނޯންނާ އެވެ.\nއަހަންނާ ދޭތެރޭ ބައެއް މީހުން ދެކޭ ގޮތް އެނގެން ފެށުމުން އަހަރެންގެ ހިތަށް ވަރަށް ތަދުވެ އެވެ. މިއަދު އަހަރެންގެ ލޮލުގެ ތެރެއިން ކަރުނަ ތިއްކެއް ފުންމާލީ އެތަދު ވަރަށް ބޮޑުވެ އަމިއްލަ ވަޒަނުގައި އަހަރެން ބީރައްޓެއްސަކަށްވާން ފެށުމުންނެވެ. ރަށުގައި އަހަރެމެން ފުރައިން އަހަރެން ނޫނީ މިހާރު ހުއްސަރިބައަށް ހުރި މީހަކު ނެތޭ ކާޅުގޮވާހެން ގޮވަ އެވެ. އެއީ ތެދެކެވެ. އަހަރެން ހުއްސަރިބައެވެ. އެކަމަކު އަހަރެންގެ ހިތް އޮތީ ހުސްކޮށް ނޫންކަން އެނގެނީ ކާކަށް ހެއްޔެވެ؟\nއަހަރެންގެ ލޯބިވެރިއަކު އެބަހުއްޓެވެ. ފާފައަކަށް ނުވާނަމަ އަހަރެން އެ ލޯބިވެރިޔާއަށްޓަކައި ސަޖިދަ ކުރާ ވަރަށް ލޯބިވަމެވެ. އެއީ ޒުހުރާ އެވެ.\nއަހަރެންގެ ކިބައިގައި ރޫހީ އުފަލާއި ޖަޒުބާރުގެ އޮއިވަރު ހިނގަނީ އެހެން ފަޅިއަކުންނޭ ބައެއް މީހުންނަށް ހީވިއަސް އަހަރެން އެއުފާތައް އިހުސާސްކުރަނީ ފިރިހެނަކު އެ އިހުސާސްކުރާނެ ގޮތަށެވެ.\nއަހަރެންގެ ހިތަށް ފުރަތަމަ ރޫހީ އުފާ ސިފަވީ ޒުހުރާގެ އިސްކޮޅުންނެވެ. އެއްރަށެއް ވިޔަސް އަހަންނަށް ޒުހުރާ ފެނުނީ ބޮޑުވެ އެ ރީތިކަން ލިބިފައި ހުއްޓަ އެވެ. އެންމެ ފުރަތަމަ އަހަންނަށް ޒުހުރާ ފެނުނީ ވެސް ފުރަގަހުންނެވެ.\nއޭނާގެ އިސްކޮޅު އަހަންނަށްވީ ވަރަށް ހެޔޮވަރު ވަރަކަށެވެ. ދެން ދިޔައީ ކުރިމައްޗަށެވެ. ރަށްވެހިގެއާ ދިމާލު ފާރެއްގައި ލެނގިލައިގެން ހުރެ ޒުހުރާގެ މޫނަށް ބެލުނު ވަރެއް ވެސް ނޭނގެ އެވެ. އޭނާގެ މޫނު ރީއްޗެވެ. ކޮންމެވެސް ވަރަކަށް ކުދިކުދި ލަކުނުތަކެއް ހުއްޓަސް ކުދި ރީތި ދަތްތަކާއި ކޮލުގެ އަޑިކޮޅާއި މިޔަކަނުގެ ހިނދިވަޅާއި ބޮޑު ބޮޑު ދެ ލޮލުން އެ މޫނު އުޖާލާކޮށްދެ އެވެ. ޒުހުރާގެ އުނިކަމެއް ވާ ކަމަކަށް އަހަރެން ހަމަ ކުޑަކޮށް ވެސް ގަބޫލެއް ނުކުރަމެވެ. އެހެންކަމުން އޭނާ ވީ އަހަންނަށް ރީތި ކުއްޖަކަށެވެ. އަހަރެންގެ ހިތުގައި އަންހެން ކުއްޖަކާ މެދު ޝައުގުވެރިކަމުގެ ފުރަތަމަ ރާޅުބާނީ އުފެއްދީ އޭނާ އެވެ. އޭނާ އެއީ ހަމަ އަހަރެންގެ އޭނާ އެވެ.\nޒުހުރާއަކީ ހިސާބަކަށް އަހަންނާ ތިމާގެ ވެސް ކުއްޖެކެވެ. ޒުހުރާ ދުށުމަށް އަހަރެން ކުރާ އެއްވެސް މަސައްކަތަކަށް ހުރަހެއް ވެސް ނޭޅެ އެވެ. އަހަރެން ހިތްފުރެންދެން އޭނާއާ ދިމާއަށް ބަލަމެވެ. ހިތުގައި އޮއިގަނޑެއްވެސް ދެމެ އެވެ. އެކަމަކު އަހަރެން ފެނިފައި ޒުހުރާގެ ހިތަށް ކުރަނީ ކޮން ކަހަލަ އިހުސާސެއް ކަމެއް ނޭނގޭތީ ވަރަށް ދެރަވެ އެވެ.\nބައެއް ދުވަސް ދުވަހު ޒުހުރާ ފެނިފައި ފަސްދީ ދިއުމުން ފުރަގަހުން ވެސް ބަލަން ހުންނަމެވެ. އެ ހަށިގަނޑު ރީތިކަމުންނެވެ. ފުރަގަހުން އަހަންނަށް އެންމެ ގިނައިން ބެލިފައި ހުންނާނީ ޒުހުރާގެ ކުޑަކަޅުވާމަހަށެވެ. ޒުހުރާގެ އެ ވަނާ އަހަންނަށް ވަރަށް ކަމުދިޔަ އެވެ. އެކަމަކު ޒުހުރާގެ ކުރިމައްޗަށް ގޮސް ގާތްގުޅުމެއް އުފައްދައި ހިތުގައިވާ ލޯބީގެ ނުތަނަވަސް އަސަރުތައް ފިލުވައިލާނެ ހިތްވަރެއް ނުލިބެ އެވެ. ނުކެރެނީ އެވެ. އެއީ ކީއްވެގެން ކަމެއް ނޭނގެ އެވެ. އަހަންނަކީ ހިތްވަރުވެސް ގަދަ މީހެކެވެ. އެކަމަކު ފުރަތަމަ ލޯބީގެ އަސަރުތަކުން އަހަރެން ހަމަ މުޅިން ތެންމާލައިފި އެވެ. ފިނިކޮށް ފިނޑިއަކަށް ހަދައިފި އެވެ.\nދުވަހެއް ވިއްޔާ ދުވަހެއް ކަލަންޑަރުން ކެނޑިކެނޑި އޮތެވެ. އަހަރެންގެ ހިތުގައި ޒުހުރާގެ ލޯބި ހައްތާ ވަނީ ބޮޑެވެ. އަހަރެންގެ ހިތް ބިރުގަނެ އެވެ. ވާނެ ގޮތަކާމެދު އެވެ. ތިމާގެކަން އަދާކުރުމުގެ ނަމުގައި އެއް ދުވަހު ޒުހުރާގެ ގެ އަށް ވެސް ވަދެއްޖައިމެވެ. އެ ދުވަހު ވެސް ވީ ވަރަށް ދެރަގޮތެކެވެ. ހަމަ ކުއްލިއަކަށް އަހަރެންގެ ހިތުގައި ބިރެއް އުފެދުނީ އެވެ. ހާސްވާ ގޮތް ވީއެވެ. ދާ ހިއްލައިގަތީ އެވެ.\nޒުހުރާ އެ ދުވަހު އަހަންނާ ދިމާއަށް ވަރަށް ބެލި އެވެ. އެ ދުވަހު ވެސް ކަޅި ދިމާކުރަން ނުކެރުނީ އަހަންނަށެވެ. އެކަމަކު އެއް ފަހަރު ހަމަ ރީއްޗަށް ބަލައިލެވުނެވެ. ލޮލުން ފެނުނު ސާފުކަމާއި، ބިއްލޫރި ވިދުވަރުގެ އަސަރުތަކުގެ ތެރެއަށް އަހަރެންގެ ކަޅި ހުއްޓާލައިގެން އިނދެވޭ ގޮތެއް ނުވި އެވެ. އަހަރެންގެ ލޮލުގައި އެވަރުގެ ހިތްވަރެއް ނެތެވެ. އަހަރެން އަވަހަށް ނުކުތީ އެވެ. ދާން ފެށުމުން ވެސް ބަލައިލި އެވެ. ހިތަށް އެރި އެވެ. އަހަންނަށް ގޮވައިލިނަމަ އެވެ.\nއެއް ދުވަހު އަތިރިމަތިން ރަށު އޮފީސް ކައިރިން އަޅާފައި އަހަރެން ދިޔައިއިރު ވައިޖެހޭ ހިސާބުގައި ޒުހުރާ އިނެވެ. ތަންކޮޅެއް ދުރުގައި ބޯޅަ ކުޅެން އުޅުނު ކުދިންތަކެއްގެ ތެރެއަށް ވަދެ އަހަރެން ވެސް ވަރަށް ބާރަށް ހީނހީފައި އުޅުނީމެވެ. އެއް ފަހަރަކު ޒުހުރާ ބަލައިލި އެވެ. އަހަރެންގެ ހިތަށް އެ ވަގުތު އެރީ ޒުހުރާގެ ހިތުގައި އަހަންނަށް ޖާގައެއްވާ ކަމަށެވެ. އެފަދަ ގާތްކަމެއް ވޭހެއްޔެވެ؟ އޭނާގެ ކިބައިން އަހަންނަށް ރޫހީ އުފަލެއް ލިބިދާނެ ހެއްޔެވެ؟\nކޮންމެވެސް ދުވަހަކުން ލަދުގެ ފަރުދާ ކެހޭނެ އެވެ. ކުރިމައްޗަށް ވެސް އެރޭނެ އެވެ. އަތުގައި ވެސް ހިފައިލެވޭނެ އެވެ. މީއީ އަހަރެންގެ ހިތުގައި ކޮންމެ ދުވަހަކު ރާވާ ރޭވުމެކެވެ.\nހިތަށް އަރަ އެވެ. ޒުހުރާ ގާތުގައި އެންމެ ފުރަތަމަ އަހަރެން އަހާނީ ކޮން ސުވާލެއް ހެއްޔެވެ؟ ވާހަކަ ދައްކާނީ ކޮން ކަމަކާ ބެހޭ ގޮތުން ހެއްޔެވެ؟ އަހަންނަށް އޭނާ ރީއްޗެވެ. ވަރަށް ރީއްޗެވެ. އެކަމަކު އަހަރެންގެ ހަޔާތަށް އެ ހަނދު އަރައި ރީތި ނަލަ އައްޔަކު އަލިކުރާނެ ހެއްޔެވެ؟\nއަތިރިމަތިން ދާން ޒުހުރާ ހިނގައިގަތެވެ. އަހަރެން ހުރީ ފުރަގަހުން ބަލަހައިޓައިގެނެވެ. ކުޑަކަޅުވާ އަށެވެ. ޒުހުރާ ދިޔައީ ރުއްތަކުގެ ތެރެއިން އެއްގަމަށެވެ. އަހަންނަށް ޒުހުރާ ލިބޭނެ ނަމަ އެވެ.\nރަށު މީހުން ކުރާ ހީތަކާއި ޝައްކުތައް ކުރާނެ ގޮތަކަށް ކުރަންވީ އެވެ.\nއަހަރެން ދެކެނީ ހަޔާތަކީ އަމާނާތެއް ކަމަށެވެ. އަހަރެން މިދަނީ ވިސްނަމުންނެވެ. ހަޔާތުގެ އެ އަމާނާތަށް ހިޔާނާތް ނުވެ ވާނެ ގޮތަކަށެވެ. ހަޔާތުގައި އެންމެންނަށް ވެސް ލޯބި ލިބޭނެއޭ ބުނޭ ނޫން ހެއްޔެވެ؟\nއެކަމަކު މައްސަލަ އަކީ އަހަންނަށް ލޯތްބެއް ދެކެ ބިރުން އުޅެންޖެހިފައި އޮތުމެވެ. ލޯބި ވާ ވާހަކަ ބުނަން ބިރުގަތުމެވެ. ގުޅުން އުފައްދަން ނުކެރުމެވެ. އަހަރެންގެ ކިބައިގައި ހިތްވަރު ނެތީ ކީއްވެގެން ހެއްޔެވެ؟ އަހަރެން މިހާ ފިނޑީ ކީއްވެގެން ހެއްޔެވެ؟\nހިތު އަޅައިގެން ހުރުން ފިޔަވައި އަހަންނަށް ކުރެވުނު ކަމެއް އަދި ނެތެވެ. ޒުހުރާއާ ދޭތެރޭ ވިސްނުން ފިޔަވައި އެއް ކަމެއް ވެސް ނުކުރެވެ އެވެ.\nތީރެއްހެން އަހަރެންގެ ހިތަށް ހެރި ކަރުބުޑުގައި ލޯބީގެ ލައްޒަތު ލެއްވުމަށް ފަހު ޒުހުރާގެ އެ ރީތި ހިނިތުންވުމާއެކު އެހެން މީހެއްގެ ދިރިއުޅުމުގެ ދާންމަތީގައި އޮށޯއޮތް އިރު ވެސް އަހަންނަށް މިހުރެވެނީ އެވެ. ހަޔާތުގެ ނާކާމިޔާބީއެއްގެ ކުރިމަތީގައި އަހަންނަށް މި އިސްޖެހެނީ އެވެ. ދުނިޔޭގެ ހަގީގަތް ގަބޫލު ނުކުރެވޭތީ އެވެ. އަހަންނަށް ދުނިޔެ ފެނުނީ އެހެން މީހުންނަށް ދުނިޔެ ފެނުނު ގޮތަކަށެއް ނޫނެވެ. ދިރިހުރުމުގެ މަގުސަދާ ދޭތެރޭ އަހަންނަށް ވިސްނިފައި އޮތީ އެހެން މީހުން އެކަމާ ވިސްނަމުން އައި ގޮތަކަށެއް ނޫނެވެ.\nއަހަރެން ގަބޫލުކުރާ ދުނިޔެ އަކީ ޒުހުރާ އެވެ. އެ ދުނިޔެ އަށް އަހަރެން އައީ ވެސް އަދި އެ ދުނިޔެ އިން އެނބުރި ދާނީ ވެސް ޒުހުރާއަށްޓަކަ އެވެ.


ޒަވާ –2– Esfiya – Dhivehi Vaahaka Site\n- by Huxam Ibrahim - 20- April 11, 2019\n“ހުޒާމް އަށް ޖަޒްވާ ކަމުދޭތަ؟” މާޒިން އަހަންނާ ކޮއްލި ސުވާލުން އަހަރެން ކޮންމެސް ވަރަކަށް ސިހުނެވެ. “އާނ.. އަހަންނަށް ޖަޒްވާ ވަރަށް ކަމުގޮސްސި. މާޒިން އަހަންނަށް ޖަޒްވާ ކިޔާދީބަލަ” އަހަރެން ޖަޒްވާޔާ ބެހޭ ގޮތުން އޮޅުންފިލުވަން ބޭނުންވިއެވެ.\n“ޖަޒްވާ އަކީ ވަރަށް މަޑުމައިތިރި ކުއްޖެއް. ރަނގަޅު އަޙްލާޤެއްގެ ކުއްޖެއް. މިރަށު މަރިޔަމް އަބޫބަކުރު އާއި ހަސަނުބެގެ ދެވަނަ ދޮށީ ދަރިފުޅު. އަހަރުމެންގޭ ހަސްނާ ވަރަށް ގާތްވާނެ. ސެޓް ކޮއްދޭންވީތަ؟” މާޒިން ޖަޒްވާ އަކީ ކާކު ކަން ކިޔާދިނީ ކުރުގޮތަކަށެވެ. އަދި އަހަންނާ ދިމާވެސް ކޮއްލީއެވެ.\n“ހެހެހެ އަހަރެން އެކަނ ކުރާނީ. އިރާދަކުރެއްވިއްޔާ މިރަށުން ފައިބައިގެން ދާނީޖަޒްވާޔާ އިންދެފަ” އަހަރެން ވަރަށް ޔަޤީންކަމާ އެއްކޮށް ބުނީމެވެ.\nރެޔަކީ ވަރަށް ވިއްސާރަ ރެޔެކެވެ. އަހަރެން ހުރީ ފިހާރައެއްގެ އަސްކެނި ދަށުގައި ގެޔަށް ނުދެވިފައެވެ. ހަމަ އެވަގުތު ޖަޒްވާވެސް ކުޑައެއް ހިފައިގެން ފިހާރައަށް އައިސްސިއެވެ. ފިހާރައިން ޖަޒްވާ ނިކުމެ ގެޔަށް ދިނުމަށް ކުޑަ ހުޅުވާލި ވަގުތު ވައިރޯޅި އަކާއެކު ކުޑަ ހަލާކުވެއްޖެއެވެ. އަހަރެން ޖަޒްވާޔާ ކައިރި ވެލުމަށްފަހު ކުޑަ ރަނގަޅުކޮއްދޭން މަސައްކަތް ކުރީމެވެ. އެވަގުތު އަހަންނަށް ހުރެވުނީ ކަޅިވެސް ޖަހާނުލާ ޖަޒްވާޔާ ދިމަ ބަލަހައްޓާގެންނެވެ.\n“އޭ… ތި ވަރަށް ތި ބަލަނީ ދުވަހަކުވެސް އަންހެން ކުއްޖެއް ނުފެންނަނީތަ؟” މަޑުމަޑުން ހުރެފައި ޖަޒްވާ އަހަރެންގާތުގައި އެހިއެވެ. އަހަރެން ކުޑަ ރަނގަޅު ކޮއްލުމަށް ފަހު ޖަޒްވާ އަތަށް ކުޑަ ދިނީމެވެ.\n“އަހަންނަށް ކިޔަނީ އޭ….އެއް ނޫން. އަހަންނަށް ކިޔަނީ ހުޒާމް” އަހަރެން ޖަޒްވާ އަށް ސަލާމް ކޮއްލުމަށް އަތް ދިއްކުރީމެވެ.\n“އަދި ބައްދަލު ވާނެތަ؟” އަހަރެން އަތް ދިއްކުރަމުން\nޖަޒްވާ ކައިރި އެހީމެވެ. އަހަންނާ ދިމަ ބަލަން ހުރެފައި ޒަވާ ދުއްވައިގަތެވެ.\nއަނެއް ދުވަހުވެސް އަހަންނާއި މާޒިން ދިޔައީ ރަށުތެރެ ބަލާލުމަށެވެ. އަހަރެންގެ ލޮލުގައި އަޅައިގަތީ ކުޑަކުދިންތަކަކާއި އެކު ޖަޒްވާ ކުޅެން ހުރި ތަނެވެ. އަހަރެންގެ އަތުގައި އޮތް ފޯނު ނެގުމަށްފަހު ޖަޒްވާގެ ފޮޓޯ ނަގަން ހުރީމެވެ.\n” މާޒިން އަހަންނަށް މިހާރު ޖަޒޫއާ ދޭތެރޭގަ މާބޮޑަށް ވިސްނެނީ” ޖަޒްވާގެ ފޮޓޯ ނަގަން ހުރެފައި މާޒިންނާ ވާހަކަ ދައްކަން ފެށީމެވެ.\n” ތި ހުރީ އެމަންޖެޔާ ރަނގަޅަށް ވެސް ހިތާވެފަ. ދެންތި މިރަށުން ދާން ވާ އިރަށް ޖަޒްވާއަށް ލޯބި ހުށައަޅާބަލަ” މާޒިން ވެސް އަހަރެންގެ ވާހަކައަށް ބައިވެރިވެލިއެވެ.\nއަހަރެން ލޯބީގެ އަސަރުގަދަ ސިޓީއެއް ލިޔުނީމެވެ. މާޒިންގެ އެހީތެރިކަމާއެކު އަހަރެން ހުންނަ ގެޔާ ޖެހިގެން ހުންނަ ގޭގައި އުޅޭ އީމާ ކިޔާ ޖަޒްވާގެ ވަރަށް ގާތް ރައްޓެއްސަކަށް އެ ސިޓީ ހަވާލުކުރީމެވެ.\n” ޖަޒްވާ ކައިރި ބުނައްޗޭ ކޮންމެހެންވެސް މި ސިޓީގެ ޖަވާބު ދެއްޗޭ..” އަހަރެން އީމާ އަށް ސިޓީ ހަވާލު ކުރަމުން ބުނީމެވެ.\nއިމާ އަށް ސިޓީ ދިނުމަށް ފަހު ވިސްނަމުން ދިޔައީ ޖަޒްވާ ދޭނެ ޖަވާބަކަށެވެ. ޖަޒްވާ އަހަރެންގެ ލޮއެއްބަށް ފުރަގަސް ނުދޭނެކަމާ މެދު އަހަރެން ޝައްކެއް ނުކުރަމެވެ.\nއެރެޔަކީ ވިއްސާރަ ރެޔެކެވެ. ރަށުގެ އެންމެން ކަހަލަ ގޮތަކަށް އަރާމު ނިދީގެ ފޮނިކަން ހޯދަމުން ދާއިރު، އަހަރެން އޮތީ ނިދިނައިސް ޖަޒްވާޔާ ދޭތެރޭގައި ވިސްނާށެވެ…..(ނުނިމޭ)\nJavaabu mom and father. Nan rangalhu Hanson vess maazin vess ulhey ekamaku eema kiyaa kuhjeh Eyru holhudhoo ga Nuhunaane holhudhoo ga innany rahyithun, miskih masverinmiskih faaroog misskih\nThibuni ehcheh nuvisnun?\nMauloomaathah takaa dhannavan\nMi vaahaka akee Holhudhoo ga hingaa dhiya haadhisaa eh ge mahchah binaa koh liyefai vaa vaahaka eh. kuru gothakah bunaa nama life inspiration akah liyefa oii series eh mee\ney… for your kind information…. holhudhooga masverin miskitheh inna kameh nudhena hurin… rangalhah kan kan olhun filuvaafa kiyaa bala… eyruga ey bunaa iru vaki aharekey jahaafa ebintha…. haadha hiineveyey thy holhudhoo miihehe hen\nSalhi mi part vec💚💛😘..vaahakaiga ga miah vure kudakoh inkan…waiting for the next part curiously….keep it up brw\nVarah furihama 😘 dhen onnan baives varah furihama vaanekamah unmeedhukuran❤💖\nmi vahaka liyun theriyaa v holhudhoo myhakah vaahiy veytha dhww. massala akyy hageegee hadhisa ekey kiyafa hadha hadha gn liyefa meehageege hadhisaa akah beyskoshey kiyathyyy… theethi kada ey bro\nNooney eh gothakah ves Holhudhoo meehakah vaa hitheh nuve\nMi vaahaka gavaaidhun kiyaa nama ingivadaigannavaane mee holhudhoo gai vefa oii kameh kan. Mi vaahaka akee holhudhoo ge gina bayakah neyngi oii kameh.4vana bayah inthizaaru kohlahvaa


އަންނަންދެން ހުންނާނަން ލޯބިން 47 – Esfiya\nކިޔާން ތާރާއަށް ބަލަހައްޓައިގެން އިނެވެ. “ސޮރީ.” އަދި އެހެން ބުނެލިއެވެ. ތާރާ ބޯ ޖަހާލަމުން ތެދުވިއެވެ. އޭނާ ކިޔާނަށް ފަސް އެނބުރުނެވެ. “ވައި ވާ ޔޫ ސޯ ކައިންޑް ޓު މީ ދެންމެ؟ ޑޯންޓް ޔޫ ހޭޓް މީ؟”\n“އައި ޑޯންޓް. އައި ޑޯންޓް ނޯ ވައި އައި ހެލްޕްޑް ޔޫ. އައި ޑިޑްންޓް މީން ޓު ގިވް ޔޫ އެނީ ފޭލްސް ހޯޕް.” ކިޔާން ބުނި އަޑު އިވުނެވެ. ތާރާ ދެލޯ މަރާލިއެވެ. ދުވަހަކުވެސް ކިޔާންގެ ހިތް ދެނެއް ބަދަލެއް ނުވާނެއެވެ. ދެނެއް ނުވާނެއެވެ. އެއް ޒަމާނެއްގައި ތާރާ ދެކެ ލޯބި ވިޔަސް ދެނެއް ނުވާނެއެވެ.\n“އައި ތިންކް އިޓްސް ޓައިމް ވީ ޕުޓް އަވާ ޕާސްޓް ބިހައިންޑް އަސް. އެން ސްޓާޓް އެ ނިއު އޭޒް ފްރެންޑްސް. ޖަސްޓް ފްރެންޑްސް.” ކިޔާން ބުންޏެވެ.\n“ބަޓް އައި ކާންޓް. އައި ކާންޓް.” ތާރާ ކިޔާނާއި ދިމާއަށް އެނބުރުނެވެ. އޭނާއަށް އެ ހިތްވަރު ލިބުނީ ކިހިނެއް ކަމެއް ހުދު އޭނާ އަކަށް ވެސް ނޭނގުނެވެ.\n“ތިބުނީ؟” ކިޔާން ސުވާލު ކުރިއެވެ. “އައި ކާންޓް ބީ ފްރެންޑްސް ވިތު ޔޫ. އައި ޑޯންޓް ކެއަ އިފް ޔޫ ގެޓް އެންގްރީ. ބަޓް އައިމް ޓެލިން ޔޫ ދިސް. އައި ސްޓިލް ލަވް ޔޫ. އެހެންވެ އަހަންނަކަށް ކިޔާންގެ އެކުވެރިއަކަށް ނުވެވޭނެ.” ތާރާ ބަލައިލީ ސީދާ ކިޔާންގެ ލޮލަށެވެ.\n“އެކަމަކު އަހަރެމެންނަކަށް އެކަހަލަ ރިލޭޝަންޝިޕެއް ނުބޭއްވޭނެ. ޔޫ ނޯ ވައި. އައި ޑޯންޓް ވޯންޓް އަބަދު މިހެން އުޅޭކަށެއް. ތާރާ އާއި ދިމާއަށް މަލާމާތް ކޮށްފަ އުޅޭކަށް ބޭނުމެއް ނޫން. އެހެންވއ މިބުނީ އެކުވެރިންނަށް ވާން.” ކިޔާން ވެސް ބަލައިލީ ތާރާގެ ލޮލަށެވެ. “ކިޔާނަށް ފަސޭހަ ވިޔަސް އަހަރެންނަކަށް ނުވާނެ. އެއީ ސަބަބަކީ އަހަރެމެން ބްރެކްއަޕް ވީ ޙަޤީގަތް ނޭނގި ހުރެ.” ތާރާ ދެން ވެސް ބުންޏެވެ.\n“ތާރާ. އައި ޑޯންޓް ވޯންޓް ޓު ޓޯކް އެބައުޓް ދިސް.” ކިޔާން ރުޅިއަންނަން ފެށިއެވެ. މާޒީގެ އެ ހިތި ހަނދާންތައް ހަނދާން ކުރަން ބޭނުން ނުވާތީއެވެ.\n“ބަޓް އައި ޑޫ. އަހަރެން މިހާރު ފަށައިފިން ޙަޤީގަތް އެންމެންގެ ކުރިމައްޗަށް ގެންނަން. އެކަމަށް ދުވަސް ނަގާނެ. އިރާދަ ކުރެއްވިއްޔާ ވަރަށް އަވަހަށް އެކަން ވާނެ. އެއަށްފަހު ގަބޫލު ކުރި މީހަކު ގަބޫލު ކުރީ. ނުކުރާ މީހަކު ނުކުރީ. އެއީ އަހަރެންގެ މައްސަލައެއް ނޫން. ކިޔާން ގަބޫލު ނުކުރުމަކުން ވެސް އަހަރެންގެ ހިތުގައި ކިޔާނަކަށް އެއްވެސް ނަފްރަތެއް ނޯންނާނެ.” އެހެން ބުނެފައި ތާރާ އެތަނުން ނިކުތެވެ.\nއޭނާ ކޮޓަރިއަށް ދިޔައިރު ޒީނާ އިނީ ޒާޔާ ނިންދަވާށެވެ. “ޒާއްކޮ ނިންދަވާލީ އެނގޭ. މާގަދައަށް ރޯތީވެ އެހެންވެ.” ޒީނާ ބުންޏެވެ. ތާރާ ބޯ ޖަހާލިއެވެ. “އެބަ އަންނަން.” އެހެން ބުނެފައި ތާރާ ހެދުން ހިފައިގެން ވަނީ ފާޚާނާ އަށެވެ. އެވަގުތު އޭނާގެ ފޯނަށް އައީ ކޯލެކެވެ.\n“ނާއިލް އެން ދީމާ ފިލައިފި.” އިވުނީ އެލެކްސްގެ އަޑެވެ.\nތާރާ ދިޔުމުން ވެސް ކިޔާން ގޮނޑީގައި އިން ގޮތަށް އިނީއެވެ. އޭނާގެ ސިކުނޑި ތެރޭގައި އެނބުރެމުން ދިޔައީ ތާރާ ދެއްކި ވާހަކަތަކެވެ. ޙަޤީޤަތުގައި ވެސް ތާރާގއ ކުށެއް ނެތީ ބާވައެވެ. ތާރާ އޭގެ ޙަޤީގަތް ހޯދަނީއޭ އެބުނީ ކީކޭ ހެއްޔެވެ؟ އޭނާ ޕޮލިސް ސްޓޭޝަނަށް އެދަނީ އެހެންވެ ހެއްޔެވެ؟ ނާއިލް ބިޑި އަޅުވައިގެން އެ ގެންދިޔައީ އެހެންވެ ހެއްޔެވެ؟\n“ނާޔާ. އަހަރެންގެ މަންމަމެންނާ އެއްކޮށް ސައިބޯން ދާން ޖެހޭ އެބަ ހަވީރު4ގަ. މީ މަންމަ ދިން އެއްޗެއް. ތައްޔާރު ވާތި.” ހާދިން ނާޔާގެ އަތަށް ޕާރުސަލެއް ދީފައި ގޮސް އޭނާގެ ކޮޓަރިއަށް ވަނެވެ. ނާޔާ ވެސް އެ ޕާރުސަލް ހިފައިގެން އޭނާގެ ކޮޓަރިއަށް ވަނެވެ. އަދި އެނދުމަތީގައި އިށީންނަމުން އެ ޕާރުސަލް ކަނޑާލިއެވެ. ޕާރުސަލް ތެރޭގައި އޮތީ ރީތި ހެދުމެކެވެ. ބިސް ކުލައިގެ އަތް ދިގު މެކްސީ އެކެވެ. އެއާއެއްކޮށް ކަންފަތުގައި ލާ މުއްޖަކާއި، ފަށެއް ވެސް އިނެވެ. ނާޔާ އޭތި ބޭންދީ ޑްރެސިން ޓޭބަލް މަތީގައެވެ.\nއޭނާ ހާދިނާއި ކައިވެނި ކޮށްގެން އުޅޭތާ އަދިމިވީ އެންމެ ހަފްތާއެކެވެ. އެ ކުޑަ ދުވަސްކޮޅުގެ ތެރޭގައި ހާދިންގެ އުޅުން ނާޔާއަށް ދެނެގަނެވުނެވެ. ހާދިން ގަވާއިދުން ގަނޑި ނުޖެހި އޭނާގެ ވަޒީފާއަށް ދެއެވެ. ނަމަވެސް އައިސް އަބަދު އުޅޭނީ ކޮޓަރީގައެވެ. ރޭގަނޑު ދަން ވުމުން ގެއިން ނުކުމެގެން ދާނެއެވެ. އަނބުރާ އަންނަނީ ކިހާ އިރަކު ކަމެއް ނާޔާއަކަށް ނޭނގެއެވެ.\nފުރަތަމަ ދުވަހު ހެނދުނު ސައި ހަދާފައި ގޮވާ ގޮވާ ދޮރު ނުހުޅުވާ ތާނގައި އަޑެއް ބަޑެއް ވެސް ނީވުނެވެ. އޭގެ ފަހުން އައި ދެދުވަހު ވެސް ކަންތައް ބީ އެހެނެވެ.5ވަނަ ދުވަހު ހާދިން ހިތްހަމަ ނުޖެހިފައި އެ ގަޑީގަ އޭނާއަށް އުނދަގޫ ނުކުރުމަށް ބުންޏެވެ. ދެން އޭނާ ދޮރު ހުޅުވާނީ މެންދުރު ވުމުންނެވެ. އޭރަށް ޖެހޭނީ މެންދުރަށް ކައްކާފައި ބަހައްޓާށެވެ. އެހެން ނޫނީ ރުޅި އަންނާނެއެވެ.\nމެންދުރު ކައިގެން އޭނާ ދާ ގޮތަށް ދާނީ އޮފީހަށެވެ. އޮފީސް ނިމިގެން އަންނާނީ3ޖަހާއިރެވެ. އެއަށްފަހު އަންނަ ގޮތަށް ސައިބޮއިގެން އަނެއްކާވެސް ވަންނާނީ ކޮޓަރިއަށެވެ.\nމީގެ އިތުރުން ހާދިން އަކީ ވަރަށް ރުޅިގަދަ މީހެއްކަން ވެސް ނާޔާއަށް އެނގި ހުންނަނީ ކުޑަކޮށް ބިރުގެންފައެވެ.\n“މާޝާﷲ. ދެކުދިން ވެސް ވަރަށް ވަރަށް ލޯބި. ވަރަށް ގުޅޭ.” ނާޔާ އާއި ހާދިން އެމީހުން ގާތު އިށީނުމުން ހާދިންގެ މަންމަ ހާމިދާ ބުންޏެވެ. ނާޔާ އިސްދަށަށް ޖަހާލީ ލަދުންނެވެ.\nއެންމެން އެކި ވާހަކަތައް ދައްކައި ސަކަރާތް ޖަހަމުން ކެއުމާއިގެން ކުރިއަށް ދިޔައެވެ. އެ ހުރިހާ އިރެއްގައިވެސް ހާދިންގެ ލޯ އަމާޒުވެފައިވަނީ އޭނާގެ ކުރިމަތީގައި އިން އޭނާގެ ބޮޑުދައިތަގެ ދަރި މާޝާގެ މޫނަށެވެ. މާޝާ ވެސް ދޭތެރެ ދޭތެރެއިން ހާދިނަށް ބަލާލާނެއެވެ. އެކަން އެތާ ތިބި މީހުނަށް ފާހަގަ ނުވި ނަމަވެސް ނާޔާއަށް ފާހަގަ ކުރެވުނެވެ. ނަމަވެސް އެއްޗެކޭ ނުބުނެއެވެ.\nކައި ނިމިގެން ވެސް އެންމެން ވާހަކަ ދައްކަން ތިއްބެވެ. ފަހަރަކު މީހަކު ދަމުން ގޮސް މާޝާ ވެސް ދިޔުމުން ހާދިން ތެދުވިއެވެ. “ހިނގާ ދާން.” ނާޔާއަށް ހާދިން ބުންޏެވެ. އެހެންކަމުން ނާޔާ ތެދުވިއެވެ. “އަދި އެއްފަހަރު ވާނެ އެންމެން އެއްކޮށް ކެއުމެއް ބާއްވަން ދޯ؟ އެފަހަރު އަންނަން ވާނީ މަންމަމެން ގެއަށް އިނގޭ؟ ދެން ދޭ ދެކުދިން އަވަހަށް ގެއަށް.” ހާމިދާ ނާޔާ އާއި ހާދިންގެ ބޮލުގައި ފިރުމައިލިއެވެ.\nދެމީހުން އެއްކޮށް ސައިކަލަށް އަރައިގެން ގެއަށް ދިޔައެވެ. “އަމްމް.. ގެއަށް ތަރުކާރީ ކޮޅެއް ގަންނަން އެބަ ޖެހޭ.” ގޭދޮށުގައި ސައިކަލް ޕާކު ކުރުމުން ނާޔާ މަޑުމަޑުން ބުންޏެވެ. “ހުމްމް. ހިނގާ.” ހާދިން މާދުރުނޫން ފިހާރައަކާއި ދިމާއަށް ހިނގައިގަތުމުން ނާޔާ ވެސް ފަހަތުން ދިޔައެވެ.\nބޭނުންވާ ފަހަރަކު އެއްޗެއް ގަންނެ ނިމުމުން ކައުންޓަރު ދޮށަށް ދާން ނާޔާ ހިނގައިގަތެވެ. އޭރު ހާދިން ހުރީ ކައުންޓަރު ކައިރީގައި މަޑުކޮށްގެން ފޯނު ކޯލެއްގައެވެ. އެއްލި ކަޅިއަކުން ނާޔާއަށް ފެނުނު މީހަކުން އޭނާއަށް ހުރި ފިޔަވަޅު މައްޗަށް ހުއްޓެވުނެވެ.\nދެލޯ ބޮޑުކޮށްލާފައި ބަލަހައްޓައިގެން ހުރެވުނީއެވެ. މަޑު ނޫ ކުލައިގެ ގަމީހަކާއި ހުދު ކުލައިގެ ޖިންސެއް ލައިގެން، ކޮނޑުގައި ދަބަހެއް އަޅުވައިގެން ލޮލުގައި އަވި އައިނެއް އަޅައިގެން އަންހެން ސެންޓު ފުޅިތައް ކައިރީގައި އެހުރީ ދެވަނަ ދެމީހެއް ނޫނެވެ. އޭނާގެ ހިތުގެ ވިންދެވެ. އޭނާގެ ހިތުގެ އަނެއް ފަޅިއެވެ. އާއެކެވެ. އޭނާގެ އަކުރަމެވެ. އޭނާ ހުރީ ކޯލެއްގައެވެ.\n“އަޅެ ދެން ދޮންތާ. އަޅުގަނޑަކަށް ނޭނގޭ ތިކިޔާ ސެންޓު ފުޅިއެއް… ފައިން ފައިން. ވަޓްއެވާ. ބާއި.” އަކުރަމް ފޯނު ބޭއްވިއެވެ. “ކޮބާތަ އެކިޔާ ސެންޓު ފުޅި އަކީ؟ ގުޑް ގާލް ގުޑް ގާލް ގުޑް ގާލް…” އަކުރަމް ގުޑް ގާލް ސެންޓު ފުޅި ހޯދަމުން ޗުސްތަޅަމުން ދިޔައެވެ. އެވަގުތު އޭނާ އާއި ދިމާއަށް ބަލަހައްޓައިގެން ހުރި އަންހެން ކުއްޖާ ފެނުނެވެ. “އެކްސްކިއުޒް. މިތަނުން ގުޑް ގާލް އޭ ކިޔާ ސެންޓު ފުޅި ދައްކާ ދެވިދާނެތަ؟” އޭނާ ހީކުރީ އެކުއްޖާ އެއީ ސޭލްސް ކުއްޖެއް ކަމަށެވެ. ނަމަވެސް އޭނާއަށް އެކުއްޖާގެ މޫނު ފެނުނު ވަގުތު އޭނާގެ ހިތް ހުއްޓުނު ކަހަލައެވެ.\n“ނާ؟.. ނާޔާ؟” އަކުރަމަށް އަހާލެވުނެވެ. ނާޔާއަށް ހޭވަރިކަން ވީ ދެނެވެ. އަވަސް އަވަހަށް އެތަނުން ދާން އުޅުނެވެ. ނަމަވެސް އަކުރަމް އެއަށްވުރެ ހުޝިޔާރެވެ. ނާޔާގެ އަތުގައި ހިފާ އޭނާގެ ގާތަށް ދަމާލިއެވެ.\n“ނާ؟ ދިސް ރިއަލީ އިޒް ޔޫ. ކޮންތާކު މިއޮށް ހުރިހާ ދުވަހު ތިއުޅުނީ؟ އެނގޭތަ އަހަރެން ނާ ހޯދި ވަރު؟ އަހަރެން ހާދަ ދެރަވިއޭ އަންގާވެސް ނުލާ ގޭ ބަދަލު ވީމަ.” އަކުރަމް އެއްފައްޗަކަށް އަމުނާލިއެވެ. ނާޔާ އަކުރަމްގެ ކިބައިން މިންޖުވެވޭތޯ މަސައްކަތް ކުރިއެވެ. “އަކު.. އަކުރަމް. އަހަރެން އަތުން ދޫކޮށްލަބަ. ޕްލީޒް. ދޫކޮށްބަ.”\n“ނާ. ކީއްވެ އަހަރެންނަށް ފެނުނީމަ ފިލަން ދެންމެ އުޅުނީ؟ ޑިޑް އައި ޑޫ ސަމްތިން ރޯންގް؟ ނާ ބުނީމަ ދޯ އެނގޭނީ ވެސް.”\n“އަކުރަމް ދޫކޮށްބަ. ޕްލީޒް. ހެޔޮނުވާނެ.”\n“ނާ. އައި އޭމް ލީވިން އިރުކޮޅަކުން. އައި ނީޑް ޓު އާސްކް ޔޫ ސަމްތިން ބިފޯ އައި ލީވް.” އަކުރަމް ނާޔާގެ ލޮލަަށް ބަލައިލިއެވެ.\n“އަކު..” “ނާ، އައި ލަވް ޔޫ. ވިލް ޔޫ ބީ މައިން؟”\n“ސަލާމަތުން ތި ދާތާކަށް ދާން ބޭނުމިއްޔާ އޭނާގެ އަތުން ދޫކުރޭ! މިހާރު!” އިވުނީ ހާދިންގެ އަޑެވެ. ސިއްސައިގެން ދިޔަ ވަރުން ތެޅިގަނެފައި ކަހަލަ ގޮތަކަށް ނާޔާ އަކުރަމްގެ އަތް ފޮޅުވާލަމުން އަކުރަމާއި ދުރަށް ޖެހުނެވެ. އަދި ގޮސް ހާދިންގެ ފަހަތުގައި ހުއްޓުނެވެ.\n“ނާ؟” އަކުރަމް ހައިރާންވެފައި ގޮވާލިއެވެ.\n“ޑޯންޓް ސްޕީކް ޓު މައި ވައިފް.” ހާދިން ބުންޏެވެ. އޭރު އޭނާ ހުރީ ރުޅިއައިސް ރަތްވެފައެވެ. މީހާ ތުރުތުރު އަޅަމުން ދިޔައިރު، ދެލޯ އުނގުރު އަލިފާން ހާ ރަތެވެ.\n“ވަޓް؟” އަކުރަމްގެ ދެލޯ ބޮޑުވިއެވެ. އޭނާއަށް ބަލައިލެވުނީ އިސްޖަހާލައިގެން ހުރި ނާޔާއަށެވެ. “ޔޫ ގޮޓް… މެރީޑް؟”\n“ޔެސް ޝީ ޑިޑް.” އެހެން ބުނެފައި ހާދިން ނާޔާގެ އަތުގައި ހިފިއެވެ. އަދި ފިހާރައިން ނުކުންނަން ހިނގައިގަތެވެ. ނާޔާ ގަތް އެއްޗެހިތައް ވެސް ބަހައްޓާފައެވެ.\nގެއަށް ވަން ގޮތަށް ހާދިން ނާޔާ ހުރާލިއެވެ. “ހަޔާތް ކުޑަކަން ބައިލަ! އަހަންނާ ކައިވެނި ކޮށްގެން ހުރެ އެހެންމީހުން ކައިރިއަށް ބަޑި ތަޅުވާށޭ ދުވަނީ!” ހާދިން އައޖި ރުޅީގައި ނާޔާގެ ކޯތާފަތް މައްޗަށް އެތިވަރެއް އަރުވާލިއެވެ. އެހާ ބާރަށް ނާޔާގެ މޫނުމަތީގައި ޖެހުމުން ނާޔާ ބިންމައްޗަށް ވެއްޓުނެވެ. ކޮލުގައި އަތް އަޅައިގެން ހުރެ ނާޔާ ހާދިނަށް ބަލައިލީ އެ ދެލޯ ކަރުނުން ފުރި ބަންޑުން ވާ ހާލުއެވެ.\n“ބަލަ ކަލޭ މީހަކާ އިނދެގެނޭ ތިހިރީ! އެވަރު ވެސް ނުވިސްނެނީތަ؟! އަދި އެހެން މީހުން ކުރިމަތީ މާ ރަނގަޅު މީހަކަށް ވެގެން އެބަ އުޅެއެއްނު.”\nކައިވެނި ކުރިތާ 14 ދުވަސް ނުވަނީސް ނާޔާއަށް އޭނާގެ ފިރިމީހާގެ އަސްލު ސިފަ ފެނުނެވެ. އޭނާގެ މާޒީ އަލުން ހުޅުވިގެން ދިޔަ ކަހަލައެވެ. އާއެކެވެ. އޭނާގެ މާޒީގެ ދެވަނަ ބާބެއް ފެށުނީއެވެ.\n“އެހެމް އެހެމް.. ސަނީ ބަނީ ކޮން ހިޔާލެއްގެ ތި އިންނަނީ؟ މިއަދު ހަތަރުދަމު ޑޭ ޑްރީމް ކުރަނީ ދޯ؟ ކާކު ބާ އެ ލަކީ ބޯއި އަކީ؟” ތާރާ ސަނަމްގެ ކޮނޑުގައި ޖަހާލިއެވެ. ސަނަމް ސިއްސައިގެން ދިޔައެވެ. ނަމަވެސް ނުވާކަމަކަށް ހަދާލިއެވެ. “ހަހް؟ އަހަރެން ނޫޅެން މީހަކާ ހެދި. ޗި!” އޭނާ މޫނުމައްޗަށް ގޮތެއް ހަދާލިއެވެ. “އެން އައިމް ނޮޓް ޑޭ ޑްރީމިން.”\n“އޮހް ޔާ؟ ދެން ކޮން ހާ ގޫ ގޫ އައިޒް އެއް ތިހަދަނީ؟” ވީރާ އައިސް ސަނަމް ގާތު އިށީނދެލިއެވެ. “އައި ވޯޒް ނޯޓް މޭކިން ގޫ ގޫ އައިޒްޒްޒް!” ސަނަމް ހަޅޭއްލަވައިގަތެވެ. ނަމަވެސް އޭނާގެ މޫނުމަތި އޭރު ހުރީ ރަތްވެފައެވެ.\n“އޯވްވްންން. ލުކް. ސަނީ އިޒް ބްލަޝިން!” އީމާން ހަޅޭއްލަވައިގަތެވެ. “އޭތްތްތް! އައިމް ނޮޓް ބްލަޝިން ޔޫ އޭ*ހޯލް!” ސަނަމް ދެލޯ އަޅާލިއެވެ. “ޝީ ވޮޒްންޓް.” ކައިލާން ބުންޏެވެ. “ސީ؟ ކައި އިޒް މައި ފޭވްރިޓް ނައު.” ސަނަމް ފޮނިވެލިއެވެ.\n“ޝީ ވޮޒްންޓް ބްލަޝިން. އިންސްޓެޑް އޮފް ބްލަޝިން ޝީ ޗޭންޖްޑް ޓު އެ ބީޓްރޫޓް!” ކައިލާން ހޭންފެށިއެވެ. “އޭމް އައި ސްޓިލް ޔޯ ފޭވް، ސަނީ؟”\n“ނޯ ޔޫ އާންޓް! އައި ހޭޓް ޔޫ!” ސަނަމް ދެލޯ އަޅާލިއެވެ. “އެން ނޯ. އައކ ޑިޑްންޓް ޗޭންޖް ޓު އެ ބީޓްރޫޓް.”\n“ޝުއާ ޔޫ ޑިޑްންޓް.” ސަމާ މަލާމާތް ކޮށްލިއެވެ. “އެވްރީވަން ނޯސް ޔޫ ވާ ބްލަޝިން!” ޔުކްތާ ޔޫކަންގެ ކޮލުގައި އަތް ޖައްސާލަމުން ބުންޏެވެ. “ހާހާ. ވެރީ ފަނީ. ލެޓްސް ވޯޓް.” ސަނަމް އެއް މިޔަކަނުން ހީލިއެވެ.\n“އެވްރީވަން ހޫ ސޭސް އައި ބްލަޝްޑް ހޭންޑްސް އަޕް. އެން ދޯޒް ހޫ ޑޯންޓް…” ސަނަމަށް އެ ޖުމްލަ ފުރިހަމަ ކުރަން ވެސް ނުޖެހުނެވެ. އެންމެން އަތް ނެގިއެވެ. ވާނުވާ ނޭނގުނު ނަމަވެސް އެހެން އެންމެން އަތް ނެގުމުން މަޖާ ވެފައި ކިޔާންގެ އަތުގައި އިން ޒާޔާވެސް އަތް މައްޗަށް ނެގިއެވެ. އެހެންކަމުން އޭނާ ތުންކޮޅު އޫކޮށްލިއެވެ. “އައި ހޭޓް ޔޫ އޯލް.”\n“ޔޫ ލަވް މީ.” ތާރާ ބުންޏެވެ. “އައި ޑޯންޓް.” ސަނަމް ދެބަސްވިއެވެ. “ވަޓެވާ. ނައު ސްޕިލް ދި ބީންސް!” ތާރާ ދެލޯ ހަނިކޮށްލިއެވެ.\n“ހުއް. ވަރަށް ފޫހިވޭ. އައި ހޭޓް ޔޫ. އެހެންވީމަ ނުކިޔާދޭނަން.” ސަނަމް ވެސް ދެލޯ ހަނިކޮށްލިއެވެ. “ހޫ ހޫ. އެހެންވީމާ މީހަކު އެބަހުރިތާ ސަނީގެ ހިތުގައި.” ކިޔާން ހޭންފެށިއެވެ. އެއާއެކު އެންމެން ހޭންފެށިއެވެ.\n“އައި ހޭޓް ޔޫ!!!!!”\n“ނަފްރަތަކީ ލޯބީގެ ފެށުން. ޔޫ ވިލް ލަވް މީ ސޫން. ހަހަހަ. ދެން އަވަހަށް ބުނޭ އެހެންވީމާ. ކާކު ތަ؟” ތާރާ ލާނެތް ހިނިތުންވުމަކާއެކު އަހާލިއެވެ. “އަމްމް.. މައި ކުރީގެ ބެސްޓް ފްރެންޑް. ހީ ޓެކްސްޓެޑް މީ. ހީ އާސްކްޑް މީ ޓު ބީ ހިޒް ޖީ އެފް. އެން އައި ސެއިޑް ޔެސް.” ސަނަމް މަޑުމަޑުން ބުނެލިއެވެ.\n“އޯވްވްވްންންން. ސޯ ކިއުޓްޓްޓް.” އެންމެން އެއްފަހަރާ ބުނެލިއެވެ. “ސްޓޯޕް! ދިސް އިޒް ސޯ އެމްބެރޭސިން!” ސަނަމް މޫނުމަތީގައި އަތް އެޅިއެވެ. “ޝޯ މީ އޭނާގެ ފޮޓޯ! އަވަސް.” ތާރާ ސަނަމްގެ ބޮލުގައި ތަޅައިގަތެވެ. “ސާބަސް! ނުތަޅަ ބަލަ! ބީ ޕޭޝަންޓް، ވުމަން! އިޓްސް އެ ސަޕްރައިޒް އިހަށް. ވެން ދި ޓައިމް ކަމްސް ޔޫ ވިލް ނޯ.”\n“އެނީވޭސް.. ކޮން ދުވަހަކުން ތާމެން ފުރަނީ؟” ޖައިލަމް އެއްސެވެ. “ހުމްމްމްމް. ނެކްސްޓް ވީކްގަ.” ތާރާ ޖަވާބު ދިނެވެ. “ކޮން އައިލެންޑް އަކަށް؟” އީކަން އެއްސެވެ. “ކުޅުދުއްފުށްޓަށް.” ވީރާ ބުންޏެވެ. “ކޫލް. އައި ވަނާ ގޯ ޓޫ. އެކަމަކު މެޑިކަލް ޓްރިޕެއް ވިއްޔަ ތީ. މޭ ބީ ނެކްސްޓް ޓައިމް އެންމެން އެއްކޮށް ދާނީ.” ކައިލާން ބުންޏެވެ. ތާރާ ބޯ ޖަހާލިއެވެ.\nއެ ހުރިހާ އިރު ކިޔާން އިނީ ތާރާ އާއި ދިމާއަށް ބަލަހައްޓައިގެނެވެ. އޭނާގެ މޫނުމައްޗަށް ބަލާލުމުން ކޮންމެވެސް ކަމަކާމެދު ވަރަށް ފުންކޮށް ވިސްނާކަން އެނގޭނެއެވެ.\n“ތާ. މަމް މި ކޮޅަށް އަންނަކަން އެނގޭ ދޯ ނެކްސްޓް ވީކްގަ؟” ކައިލާން އެއްސެވެ. “އައި ނޯ. ތާ ކުޅުދުއްފުށްޓަށް ދާނީ މަމްއާ މީޓް ކޮށްފަ.” ތާރާ ބުންޏެވެ.\nSpeech less 😍😍😍😍😍😍😍😍😍…. Vrh Reethi mipartves… Waiting for the next part ☺☺☺💖💖💖… When next sis\nލޯތްބައްޓަކައި (5ވަނަ ބައި)\nމާޔޫސްވުމުގެކުރިން – 1 –\nހިތާމަ ކުރުވާހަކަ އެހެނިހެން ދީނީ August 4, 2020\nކޮންކަހަލަ ލޮޅުމެއްހެ މިއައީ …\nހިތާމަ ކުރުވާހަކަ August 24, 2019


Miaharuge Inter school volley mubaaraathugai baiverivumuge furusathu hulhuvaalaifi - One Online\nމިދިޔަ އަހަރު ބޭއްވި އިންޓަ ސްކޫލް ވޮލީ މުބާރާތުގެ ތެރެއިން -- ފޮޓޯ/ ވީއޭއެމް\nއިންޓަ ސްކޫލް ވޮލީ މުބާރާތް\nމިއަހަރުގެ އިންޓަ ސްކޫލް ވޮލީ މުބާރާތުގައި ބައިވެރިވުމުގެ ފުރުސަތު ހުޅުވާލައިފި\nމިއަހަރުގެ އިންޓަ ސްކޫލް ވޮލީ މުބާރާތުގައި ބައިވެރިވުމުގެ ފުރުސަތު ވޮލީބޯލް އެސޯސިއޭޝަން އޮފް މޯލްޑިވްސް (ވީއޭއެމް) އިން ހުޅުވާލައިފިއެވެ.\nވީއޭއެމް އިން މިމަހުގެ ނުވަވަނަ ދުވަހު ކޮށްފައިވާ އިއުލާނުގައި ބުނެފައިވަނީ އެ މުބާރާތް ބޭއްވުމަށް ހަމަޖެހިފައިވަނީ އަންނަ މަހުގެ 22 އިން އެޕްރިލް މަހުގެ ދެވަނަ ދުވަހުގެ ނިޔަލަށް މާލޭގެ ޔޫތު ސެންޓަރުގެ އިންޑޯހޯލުގައި ކަމަށެވެ.\nމި މުބާރާތުގައި ބައިވެރިކުރެވޭ އުމުރުފުރާތަކަކީ 13 އަހަރުން ދަށް، 15 އަހަރުން ދަށް، 17 އަހަރުން ދަށް އަދި 19 އަހަރުން ދަށެވެ. އެގޮތުން 13 އަހަރުންދަށުގެ އުމުރުފުރާގައި ބައިވެރިވެވެނީ މިއަހަރުގެ ޑިސެމްބަރު 31 ގެ ނިޔަލަށް 13 އަހަރު ނުފުރޭ ކުދިންނަށެވެ. 15 އަހަރުންދަށުގެ އުމުރުފުރާގައި ބައިވެރިވެވެނީ މިއަހަރުގެ ޑިސެމްބަރު 31 ގެ ނިޔަލަށް 15 އަހަރު ނުފުރޭ ކުދިންނަށެވެ.\nއެ މުބާރާތުގެ 17 އަހަރުންދަށުގެ އުމުރުފުރާގައި ބައިވެރި ވެވެނީ މިއަހަރުގެ ޑިސެމްބަރު 31 ގެ ނިޔަލަށް 17 އަހަރު ނުފުރޭ ކުދިންނަށެވެ. އަދި 19 އަހަރުންދަށުގެ އުމުރުފުރާގައި ބައިވެރި ވެވެނީ މިއަހަރުގެ ޑިސެމްބަރު 31 ގެ ނިޔަލަށް 19 އަހަރު ނުފުރޭ ކުދިންނަށެވެ.\nއެ މުބާރާތާ ބެހޭ އިތުރު މައުލޫމާތު ބޭނުންވާ ފަރާތްތަކުން އެސޯސިއޭޝަންގެ ނަންބަރު 3317015 އަށް ގުޅުމަށް ވީއޭއެމް އިން ވަނީ އެދިފައެވެ.\nގުޅޭ ޓެގު ވޮލީބޯޅަ އެސޯސިއޭޝަން ވޮލީ ބޯލް އިންޓަ ސްކޫލް ވޮލީ މުބާރާތް


Dhivehi Film Award Ah 13 Hushahelhumeh - Vaguthu\nދިވެހި ފިލްމު އެވޯޑަށް 13 ހުށަހެޅުމެއް\nދިވެހި ފިލްމް އެވޯޑް 2017ގެ ތެރެއިން ފޮޓޯ މުހައްމަދު ޝަރުހާން\n"ދިވެހި ފިލްމު އެވޯޑް 9" އަކަށް ހުށަހަޅައިފައި ވަނީ 13 ފިލްމެއް ކަމަށް ނޭޝަނަލް ސެންޓަރ ފޯދި އާޓްސް (އެންސީއޭ) ހާމަކޮށްފިއެވެ.\nދިވެހި ފިލްމް އެވޯޑަށް ފިލްމް ހުށަހެޅުމުގެ މުއްދަތު މިހާރު ވަނީ ހަމަވެފައެވެ. އެންސީއޭ އިން ބުނީ، އެ އެވޯޑަށް ފިލްމް ހުށަހެޅުމުގެ މުއްދަތު ހަމަވިއިއިރު ހުށަހަޅާފައި ވަނީ ޖުމްލަ 12 ފީޗާ ފިލްމަކާއި 1 ކުރު ފިލްމުކަމަށެވެ.\nއޭގެ ތެރޭގައި ހިމެނެނީ މުހައްމަދު އަބޫބަކުރު (މާއެނބޫ) ގެ ފިލްމު ނޭދެން ވަކިވާކަށް، މަގުބޫލު ބަތަލާ އަދި ޑައިރެކްޓަރ ރިޝްމީގެ ވިޝްކާ، އަމްޖަދު އިބްރާހިމް (އަމްޖޭ) ގެ ރޭވުމުން، މުހައްމަދު އަލީ (މޮގާ) އަދި އާއިޝަތު ފުއާދު ތައުފީގުގެ މީލޯތްބަކީ އާއި ވަކިން ލޯބިން، މަޝްހޫރު ޑައިރެކްޓަރ ފާތިމަތު ނަހުލާގެ ބޮސް، އަހްމަދު ޝާހް އަލީ އަދި އަލީ ޝާޒްލީންގެ ދެވަންސޫރަ، އިސްމާއިލް ޝަފީގްގެ ނޯޓީފޯޓީ، ޓެކްނޯ މީޑިއާ ޕްރައިވެޓް ލިމިޓެޑްގެ ތިލޯތްބާ ދުރަށް، މުހައްމަދު މުންތަސިރުގެ އިލް ނޮއިސް، އަބްދުލް ފައްތަހު އަދި ނިއުމާ މުހައްމަދުގެ ހައްދު، އަހުމަދު ޒިޔާ އަދި އިސްމާއިލް ރަޝީދު (ކޮޕީއިއްސެ)ގެ ކަނޑު އިނބިލީސްގެ އިތުރުން އަހުމަދު ނާސިރު އަދި އިބްރާހިމް ރަޝީދުގެ މަލިކާއެެވެ.\nދިވެހިި ފިލްމު އެވޯޑަކީ ދިވެހި ފިލްމުތަކުގެ އަގު ވަޒަންކުރުމާއި، ފިލްމު އިންޑަސްޓްރީގެ ވާދަވެރިކަަން އިތުރު ކުރުމަށާއި ފަަންނުވެރިކަން ކުރިއެރުވުމަށް ދެމުން އަންނަ އެވޯޑެކެވެ. އެގޮތުން ބޭއްވޭ އެވޯޑު ދިނުމުގެ ހަފްލަ ބޭއްވުމަށް ހަމަޖެހިފައި ވަނީ އަންނަ މަހުގެ ތެރޭގައެވެ. އެ ހަފްލާ ބާއްވާ ވަކި ތާރީހެއް އެންސީއޭ އިން މިހާތަނަށް ހާމަކޮށްފައެއް ނުވެއެވެ.\nޔާމީން އިރުފުށި ރިސޯޓް ސްޓޯރު\nއޮކްޓޯބަރ 15, 2019 17:37\nމަ ކުޅުން ފިލްމު ނުވޭ ދޯ ނޮމިނޭޓް.\nދެން ފަހަރަކުން ދޯ.


Siyaasee Masrahaai Gulhey Gothun Ibu Aai Maumoon Mashvaraa Kuravvaifi - Vaguthu\nސިޔާސީ މަސްރަހާ ގުޅޭ ގޮތުން އިބޫ އާއި މައުމޫން މަޝްވަރާ ކުރައްވައިފި\nއިންތިޚާބީ ރައީސް އިބްރާހިމް މުހައްމަދު ސޯލިހް (އިބޫ)، ކުރީގެ ރައީސް މައުމޫން އަބްދުލްގައްޔޫމް އާއި އަނެއްކާވެސް ބައްދަލުކުރައްވައިފިއެވެ.\nއިބޫ، ރައީސް މައުމޫން އާއި ބައްދަލުކުރައްވާފައިވާކަން ރައީސް މައުމޫން ވަނީ ޓްވިޓާ މެދުވެރިކޮށް ހާމަކޮށްފައެވެ. މައުމޫން ވިދާޅުވީ، އިބޫ އެމަނިކުފާނާއި ބައްދަލުކުރެއްވުމަށް ވަޑައިގެންނެވީތީ ވަރަށްވެސް އުފާވާ ކަމަށެވެ.\nއަދި އެ ބައްދަލުކުރެއްވުމުގައި، ރާއްޖޭގެ މިހާރުގެ ސިޔާސީ މަސްރަހާ ގުޅޭ ގޮތުން މަޝްވަރާ ކުރެވުނު ކަމަށް މައުމޫންގެ ޓްވީޓުގައި ވިދާޅުވެފައިވެއެވެ.\nI felt honoured by the visit of President-elect Hon @ibusolih today. We discussed our current situation and hopes for the future. pic.twitter.com/95TDqbCWPC\n— Maumoon Abdul Gayoom (@maumoonagayoom) October 22, 2018\nރައީސް މައުމޫން ޖަލު ބަންދުން މިނިވަން ވި ފަހުން، އެމަނިކުފާނާއި، އިބޫ މީގެ ކުރިންވެސް ވަނީ ބައްދަލުކުރައްވާފައެވެ. އެ ބައްދަލުކުރެއްވުމުގައި، މަޝްވަރާ ކުރެވިގެން ދިޔައީ، ކޯލިޝަން ސަރުކާރެއްގައި ރައްޔިތުން އެދޭ ގޮތަށް ވެރިކަން ކުރެއްވުމާ ގުލޭ ގޮތުންނެވެ.\nރައީސް މައުމޫން އާއި އިބޫ އަނެއްކާވެސް ބައްދަލުކުރައްވާފައިވާއިރު، ރިޔާސީ އިންތިހާބު ބާތިލުކުރަން ރައީސް އަބްދުﷲ ޔާމީންގެ ފަރާތްޕުޅުން ހުށަހެޅުއްވި މައްސަލައިގެ ހުކުމް އިއްޔެ ވަނީ އިއްވާފައެވެ. އެގޮތުން ސުޕްރީމް ކޯޓުން ވަނީ އިންތިހާބު ބާތިލު ކުރަން ނުފެންނަ ކަމަށް ނިންމާފައެވެ.\nއޮކްޓޯބަރ 22, 2018 18:44\nތިޔަ ދެމީހުންނަކީވެސް އިސްލާމްދީނާ ބީރައްޓެހި ސިޔާސަތުގެ ދެމީހުން. އެކަކު ބުނަނީ މީހުން މަދުކަމުން ވައްކަން ކުރާ މީހުންގެ އަތް ނުކެނޑޭނެއޭ. ދެންހުރި މީހާ މިބުނަނީ އަބުރާބެހެވޭނެއޭ މަރުވެފަ އޮންނަ މީހާއަށް ކަށްވަޅުގައި ވެސް ނޯވެވޭވަރަށް. މިކަން ކަން އާންމު ވެއްޖެ ނަމަ މުޖްތަމައުގެ ތެރޭން އަމާންކަން ފެނިގެން ނުދާނެ ކަން ކަށަވަރު.\nއޮކްޓޯބަރ 22, 2018 19:00\nނޫނޭވާ ތިއޮތީ ކަމެއް. ހިތުންނުފިލާ ވަރުގެ ބޮނޑިއެއް މިމީހުން އަތުން ބޮއިގެން މި މުސްކުޅިބެ މައިތިރިވާނީ ކެކެކެކެކެ.?.\nމިފަހަރު އެބައްދަލުކުރީ މައުމޫނަށް ދޭ ވަޒީރުބަޔާމެދު މަޝްވަރާކުރަން\nއޮކްޓޯބަރ 22, 2018 22:47\nއިބޫ އާ ބައްދަލުކުރުމުގެ ބޭނުމެއް ނެތް. ޕަޕެޓް ގެ ވާތައް އަތުގަ އޮތް މީހާޔާ ވާހަކަ ދައްކާ. އިބޫ އިކީ ލިޔެފަދިނީމަ ކިޔަން ހުންނަ މީ ހެއް.\nޖަޒީރާ ރާއްޖޭގެ ރައީސް ގެ ފެންވަރު.\nފަހަތުގަ ތިބޭމީހުން ކުރާ ހުރި ހާ ކަމެއްގަ ކަތިލެވެން ކަންދުރާ ދިއްކޮއްގެން ހުރި ބޮޑު މޮޔައެއް.\nއޮކްޓޯބަރ 23, 2018 12:27\nއެއްފަހަރަކު ހުދު މުހުތާރެކޭ ވެސް ކިޔާއުޅުނީންދޯ މިހާރު ރަން މުހުތާރުވީތަ\nއޮކްޓޯބަރ 23, 2018 14:31\nބަލަ ކުރީގެ ރައީސް މައުމޫންވިދާޅުވަނީ ބުރުގާ އެޅުމަކީ ހުއްޖަތެންނޫނޭ؟؟ އިންތިހާބީ ރައީސް ވިދާޅުވަނި އަބުރާ ބެހޭގާނޫނު އުވާލާނަމޭ ދެން ކޮބައި ދީނުގެ ކަންތައް މައުމޫން ލަފަޔާއެކު ކުރިއައް ވަޑާގަންނަވާާ؟؟


ރެޑިސަން ބްލޫ މޯލްޑިވްސް ރިސޯޓް ހުޅުވައިފި ރެޑިސަން ބްލޫ މޯލްޑިވްސް ރިސޯޓް ހުޅުވައިފި\nރެޑިސަން ބްލޫ މޯލްޑިވްސް ރިސޯޓް ހުޅުވައިފި\nރެޑިސަން ބްލޫ މޯލްޑިވްސް ރިސޯޓު\nރެޑިސަން ބްލޫ މޯލްޑިވްސް ރިސޯޓް ފަތުރުވެރިންނަށް ހުޅުވާލައިފިއެވެ.\nރެޑިސަން ބްލޫ މޯލްޑިވްސް ރިސޯޓްގެ ފުރަތަމަ ފަތުރުވެރިންނަށް އިއްޔެ އެ ރިސޯޓުން މަރުހަބާ ކިޔާފައިވާއިރު، މިރިސޯޓަކީ ރެޑިސަން ހޮޓެލް ގްރޫޕާއި ޝަން ހުއާ ހޯލްޑިންސްއިން ހިންގާ ރިސޯޓެކެވެ.\nރެޑިސަން ބްލޫ މޯލްޑިވްސް ރިސޯޓަކީ ރެޑިސަން ބްލޫއިން ރާއްޖޭގައި ތަރައްޤީކުރި ފުރަތަމަ ރިސޯޓެވެ. މިރިސޯޓު ތަރައްޤީކޮށްފައިވަނީ އދ. އަތޮޅުގެ ހުރުހެޅި ނަމަކަށް ކިޔާރަށެއްގައެވެ. ވެލާނާ އިންޓަރނޭޝަނަލް އެއަރޕޯޓުން ސީޕްލޭންގައި 30 މިނެޓުގައި ދެވޭ މިރިސޯޓަކީ ފަސް ތަރީގެ ރިސޯޓެކެވެ.\nރަށު ތެރެއާއި ކަނޑުމަތީގެ 128 ވިލާ ހުންނަ މިރިސޯޓުގެ ހިދުމަތްތައް ބައްޓަންކޮށްފައިވަނީ އާއިލާތަކާއި ލޯބިވެރިންނަށް ބޭނުންވާ ކަންތައްތަކަށް ވިސްނައިގެނެވެ. މިގޮތުން މިރިސޯޓުގައި ވޯޓަރ ސްޕޯޓްސް، ޑައިވް ސެންޓަރ، ސްޕާ، ދުނިޔޭގެ އެކި ކަންކޮޅުތަކުގެ ރަހަތަކަށް ހާއްސަ ރެސްޓޯރެންޓުތަކާއި، ކުޑަކުދިންނަށް ހާއްސަ އެކިއެކި ހިދުމަތްތައް ލިބެން ހުންނާނެއެވެ.\nރިސޯޓު ހުޅުވުމާއެކު މިހާރު ރެޑިސަން ބްލޫ މޯލްޑިވްސްއިން ވަނީ ހާއްސަ ޕްރޮމޯޝަނެއްވެސް ފަށާފައެވެ. އެގޮތުން މިރިސޯޓުގެ ރޫމް ރޭޓްތައް ފެށެނީ ރެއަކަށް 600 ވަރަކަށް ޑޮލަރުންނެވެ.\nރެޑިސަން ހޮޓެލް ގްރޫޕަކީ ދުނިޔޭގެ އެކި ކަންކޮޅުތަކުގައި ފަތުރުވެރިކަމުގެ ހިދުމަތްދޭ 400 އަށްވުރެ ގިނަ ރިސޯޓް، ހޮޓާ ހިންގާ ބްރޭންޑެކެވެ. ރެޑިސަން ބްލޫ މޯލްޑިވްސް ރިސޯޓު ރާއްޖޭގައި ތަރައްޤީކުރުމަށް ރެޑިސަން ގްރޫޕާއެކު ޕާޓްނަރޝިޕް ހަދާފައިވާ ޝަން ހުއާ ހޯލްޑިންގްސްއަކީ ސިންގަޕޫރުގެ މަޝްހޫރު ރިއަލް އެސްޓޭޓް ކުންފުންޏެކެވެ.


ހޭޒް: އިންޓަ ހައުސް/ކްލާސް ނެޓްބޯޅަ މުބާރާތުގައި މިއަދު މޮޅުވީ ހަންބަލީ ހައުސް އާއި ހަނަފީ ހައުސް – Mikal News\nހޭޒްގެ އިންޓާހައުސް/ކްލާސް ނެޓްބޯޅަ މުބާރާތް 2022/2021 ފެށުން\nމިއަދު ހެނދު ފެށި ހާފިޒު އަހުމަދު ސްކޫލުގެ (ހޭޒް)ގެ އިންޓަ ހައުސް/ކްލާސް ނެޓްބޯޅަ މުބާރާތް މިއަދު މޮޅުވީ ހަންބަލީ ހައުސް(ރަތް) އާއި ހަނަފީ ހައުސް (ފެހި) އެވެ.\nހައުސްތަކުގެ ބައިގެ ފުރަތަމަ މެޗުގައި މިއަދު ހަވީރު ހޯލުގެ ކޯޓުގައި ވާދަކުރީ ހަނަފީ ހައުސް (ފެހި) ޓީމާއި މާލިކީ ހައުސްގެ (ރީނދޫ) ޓީމެވެ. މިމެޗު 26 ޕޮޓް9ޕޮޓުގެ ބޮޑު ތަފާތަކުން ކާމިޔާބުކުރީ ހަނަފީ ހައުސް އެވެ. މިމެޗުގެ މޮޅު ކުޅުންތެރިއަކީ ހަނަފީ ހައުސްގެ ގޯލް އެޓޭކާ އާއިޝަތު އާޝީ ސާޖިދުއެވެ.\nނެޓްބޯޅަ މުބާރާތުގެ މިއަދުގެ މެޗުގެ މެޗުގެ މޮޅު ކުޅުންތެރިއާ- ގޯލް އެޓޭކާ އާއިޝަތު އާޝީ ސާޖިދު\nމިބައިގެ ދެވަނަ މެޗުގައި ވާދަކުރީ ހަންބަލީ ހައުސް (ރެޑް) ޓީމާއި ޝާފީ ހައުސްގެ (ބްލޫ) ޓީމު ބައްދަލުކުރި މެޗު 23 ޕޮޓް 16 ޕޮޓުން ކާމިޔާބުކުރީ ހަންބަލީ ހައުސް(ރެޑް)ގެ ޓީމެވެ. މިމެޗުގެ މޮޅު ކުޅުންތެރިއަކީ ހަންބަލީ ހައުސް(ރެޑް)ގެ ސެންޓަ މާއީ މުފީދު އިބްރާހިމް އެވެ.\nނެޓްބޯޅަ މުބާރާތުގެ މިއަދުގެ މެޗުގެ މެޗުގެ މޮޅު ކުޅުންތެރިއާ – ސެންޓަ މާއީ މުފީދު އިބްރާހިމް\nމިމުބާރާތުގައި މިއަދު ހެނދުނު ހެނދުނު 6:30ގައި ފުރަތަމަ މެޗުގައި ބައްދަކުރީ ގްރޭޑް2އޭ އާއި ބީ ކްލާހެވެ. މިމެޗް7ޕޮޓް0ޕޮޓުން ކާމިޔާބުކުރީ 2ބީ އެވެ. އަދި ގްރޭޑް3އޭ އާއި ސީ ކްލާހުގެ މެޗުން 13-5 އިން މޮޅުވީ3އޭ އެވެ.\nބޮޑު ކާނިގަސްދޮށުގައި ކުޅުނު ފައުންޑޭޝަން ސްޓޭޖް (އެފްއެސް) 1 އޭ އާއި ބީ ގެ ޓީމު އަދި ޓީމުގެ މެޗުން 1 -7 އިން މޮޅުވީ ޓީމު ބީއެވެ. އަދި ޓީމް ސީ އާއި ޑީ ގެ މެޗުން 2-3 އިން މޮޅުވީ ޓީމް ޑީއެވެ.\nކުޅޭބިމުގެ ކޯޓުގައި ގްރޭޑް4އޭ އާއި4ބީ ގެ މެޗު4ޕޮޓު-4ޕޮޓުން ވީ އެއްވަރެވެ. އަދި5އޭ އާއި5ބީގެ މެޗު 16 ޕޮޓު2ޕޮޓުގެ ބޮޑު ތަފާތަކުން މޮޅުވީ5އޭ ކްލާހެވެ.\nހެޒްގެ އިންޓާހައުސް/ކްލާސް ނެޓްބޯޅަ މުބާރާތް 2022/2021\nހައުސްތަކުގެ ބައިން މާދަމާ 4:00ގައި ވާދަކުރާނީ މާލިކީ (ޔެލޯ) ހައުސް އާއި ޝާފީ (ބްލޫ) ހައުސް އެވެ. އަދި4ވަނަ މެޗުގައި ވާދަކުރާނީ ހަނަފީ (ގްރީން) ހައުސް އާއި ހަމްބަރީ (ރެޑް) ހައުސް އެވެ.\nމާދަމާގެ މެޗުތައް ކުޅުމައް ހަމަޖެހިފައިވަނީ މެންދުރުފަހު އެވެ. ކްލާސްތަކުގެ ބައިން މާދަމާ ބައްދަލުކުރާނީ:\nގްރޭޑް3ބީ އާއި ސީ، ނިކަގަސް ދޮށު ކޯޓުގައި\nގްރޭޑް2އޭ އާއި ސީ، ނިކަގަސް ދޮށު ކޯޓުގައި\nގްރޭޑް6އޭ އާއި ބީ، ހޯލުގައި\nގްރޭޑް6ސީ އާއި ޑީ، ހޯލުގައި\nފައުންޑޭޝަން ސްޓޭޖް ޓީމް އޭ އައި ޓީމް ޑީ\nފައުންޑޭޝަން ސްޓޭޖް ޓީމް ބީ އައި ޓީމް ސީ\nގްރޭޑް4އޭ އާއި ސީ، ކުޅޭ ބިމު ކޯޓުގައި\nގްރޭޑް5އޭ އާއި ބީ، ކުޅޭ ބިމު ކޯޓުގައި\nމި މުބާރާތް ކުރިޔަށް ގެންދިއުމަށް ހަމަޖެހިފައި ވަނީ، ހައުސްތަކުގެ ބައި 15، 16 އަދި 17 ނޮވެމްބަރު ގެ ހަވީރުއެވެ. އަދި ކްލާސްތައް ވާދަކުރާ ބައި 15-19 ނޮވެމްބަރަށް ހެނދުނާއި ހަވީރު ދެ ކޯޓުގައި ކުޅޭގޮތަށެވެ. އެއީ ބޮޑު ނިކަގަސް (ބޮނޑު ކިރިގެހެ) ދަށުގެ ކޯޓާއި ކުޅޭ ބިމުގެ ކޯތުގައެވެ.


EPL: Champion Liverpool in Arsenal ah size dhakkaalaifi - One Online\nމެޗަށްފަހު އާސެނަލްގެ ކުޅުންތެރިން ފެނުނީ މާޔޫސްކޮށް ---\nއިނގިރޭސި ޕްރިމިއާ ލީގުގެ އެންމެފަހުގެ ޗެމްޕިއަން ލިވަޕޫލުން އާސެނަލް ބަލިކޮށް ސައިޒު ދައްކާލައިފި އެވެ.\nރޭ އެންފީލްޑްގައި ކުޅުނު މެޗުން ލިވަޕޫލް މޮޅުވީ 3-1ގެ ނަތީޖާއަކުންނެވެ. މެޗުގައި އާސެނަލްއިން ފުރަތަމަ ގޯލް ޖެހި ނަމަވެސް، ފަހަތުން އަރައި ލިވަޕޫޫލުން ވަނީ ތިން ގޯލް ޖަހައިފައެވެ. މެޗު ޑޮމިނޭޓް ކޮށްގެން ލިވަޕޫލް ކުޅުނުއިރު، ރޭގެ މެޗު ވެގެންދިޔައީ އާސެނަލްއަށް އުނދަގޫ މެޗަކަށެވެ.\nސީޒަން ހުޅުވުމަށް ކުޅުނު ކޮމިއުނިޓީ ޝީލްޑް މެޗުގައި އާސެނަލްއިން ލިވަޕޫލް ބަލިކުރިއިރު، އޭގެ ފަހުން އާސެނަލްއިން ޕްރިމިއާ ލީގާއި ލީގު ކަޕްގައި ކުޅުނު މެޗުތަކުންވެސް ވަނީ މޮޅުވެފައެވެ. ލިވަޕޫލުންވެސް މިހާތަނަށް ލީގުގައި ކުޅުނު ހުރިހާ މެޗަކުން މޮޅުވެފައިވާއިރު، ރޭގެ މޮޅާއެކު ލިވަޕޫލުން ވަނީ ހޯމްގައި އެންމެފަހުން ކުޅުނު 61 މެޗުން ބަލި ނުވެ ރެކޯޑު ދަމަހައްޓައިފައެވެ.\nރޭގެ މެޗުގެ 25 ވަނަ މިނެޓުގައި އާސެނަލްއިން ވަނީ ލީޑު ނަގައިފައެވެ. އަރިމަތިން މައިޓްލޭންޑް ނައިލްސް ނަގައިދިން ހުރަސް ލިވަޕޫލްގެ ޑިފެންޑަރު އެންޑީ ރޮބަޓްސަންގެ ފައިގައި ޖެހި އޭރިއާ ތެރެއަށް ވެއްޓުނުއިރު، އެ ބޯޅައިގެ ފައިދާ ނަގައި ގޯލަށް ވައްދާލީ އެލެކްސެންޑްރާ ލަކަޒެޓެވެ.\nއެ ގޯލަށް މާ ގިނައިރެއް ނުވެއެވެ. ލިވަޕޫލްގެ ސަޑިއޯ މާނޭ ވަނީ ނަތީޖާ ހަމަހަމަ ކޮށްފައެވެ. އަރިމަތިން އޭރިއާ ތެރެއަށް ވަދެ ލިވަޕޫލްގެ މުހައްމަދު ސަލާހް ފޮނުވާލި ހަމަލާ އާސެނަލްގެ ގޯލްކީޕަރު ލެނޯ އަތުން ޖަހައި ބޭރުކޮށްލި ނަމަވެސް، ރީބައުންސް ފުރުސަތު ލިބުނީ މާނޭއަށެވެ. މާނޭ އުނދަގޫ ކަމެއްނެތި ބޯޅަ ގޯލަށް ވައްދާލިއެވެ.\nރޭގެ މެޗުގައި ގޯލް ޖެހުމަށްފަހު މާނޭ ޝުކުރުގެ ސަޖިދައެއް ޖަހަނީ: މާނޭއަކީ މުސްލިމް ކުޅުންތެރިއެއް ---\nލިވަޕޫލުން މެޗު ޑޮމިނޭޓްކޮށް، ކުރިއަށް ޖެހި، އާސެނަލްގެ ޑިފެންސަށް ޕްރެޝަރު ކުރިއެވެ. އާސެނަލްގެ ފަހަތުން ޖަހާ ޕާސްތައް ހުއްޓުވުމަށް ލިވަޕޫލުން ކުރިއަށް ޖެހި ޕްރެސްކުރިއިރު، އާސެނަލް ފަހަތުން ކުރިއަށް އެއްލާ ކޮންމެ ބޯޅައެއް ކަހަލަ ގޮތަކަށް ލިވަޕޫލްގެ ފަހަތުން ނޫނީ މެދުތެރެއިން ވަނީ އަތުލައިގެންފައެވެ.\nލިވަޕޫލުން ވަރަށް ބޮޑަށް ކުރިއަށް ޖެހި ޑިފެންސް ކުރުމުން އާސެނަލްގެ ހަލުވި ފޯވަޑުން ކަމަށްވާ ލަކަޒެޓާއި އަބަމަޔާންއަށް މަދު ފަހަރެއްގައި ކައުންޓާ އެޓޭކް ފުރުސަތުތައް ލިބުނެވެ. އެހެން ނަމަވެސް އެ ފުރުސަތުތައް ނިންމާލުމުގައި އާސެނަލް ފެނުނީ ވަނދުކޮށެވެ. ލަކަޒެޓަށް ހުސްކޮށް ލިބުނު ފުރުސަތު ލިވަޕޫލް ގޯލްކީޕަރު އެލިސަން ބެކާއާ ދިމާލަށް ފޮނުވާލިއިރު، އަބަމަޔާންއަށް ލިބުނު ފުރުސަތު ގެއްލުވާލީ އޭރިއާ ތެރެއިން ޕާހެއް ޖަހަން މަސައްކަތް ކުރަނިކޮށެވެ.\nރޭގެ މެޗުގައި އާސެނަލްގެ ވިލިއަން ފަރާތުންވެސް ދަށް ކުޅުމެއް ފެނިގެންދިޔައިރު، ހާފް ނިމުމުގެ ކުރިން ލިވަޕޫލުން ލީޑު ނަގަން ޖެހި ގޯލްގައިވެސް އޭނާގެ އިހުމާލު ބޮޑެވެ. ކަނާތް ފަޅިން އާނޯލްޑް ނެގި ހުރަސް، ވާތް ފަޅިން ރޮބަޓްސަން ކުރިއަށްއަރައި، ފޮނުވާލީ ސީދާ ގޯލަށެވެ. ރޮބާޓްސަންއާއެކު ވިލިއަން ފަހަތަށް ނުޖެހުމުން އެކަމުގެ ފައިދާ އޭނާ ވަނީ މެޗުގައި ގިނަ ފަހަރުމަތިން ނަގައިފައެވެ.\nލިވަޕޫލަށް ރޭގެ މެޗުގެ ތިންވަނަ ގޯލް ކާމިޔާބުކޮށްދިނީ 40 މިލިއަން ޕައުންޑަށް އެ ޓީމަށް ގެންދިޔަ ޑިއޭގޯ ޔޮޓާއެވެ. މިއީ އޭނާ ލިވަޕޫލް ޖާޒީގައި ކުޅުނު ފުރަތަމަ މެޗެވެ. މި ސީޒަނަށް އަލަށް ގެންދިޔަ ތިއާގޯ އަލްކަންޓްރާ ރޭގެ މެޗުގައި ފެނިފައެއް ނުވެއެވެ.\nގުޅޭ ޓެގު އިނގިރޭސި ޕްރިމިއާ ލީގު ލިވަޕޫލް އާސެނަލް ފުޓްބޯޅަ